text:
ဢိင်ၼိူဝ်ၸုမ်းၶၢဝ်ႇၽူႈတွႆႇႁွၵ်ႈ ႁူပ်ႉထူပ်းတွင်ႈထၢမ်သေ ၸၢႆးသႅင်မိူင်း တွပ်ႇလၢတ်ႈလွင်ႈ ပၢင်ပိုတ်ႇၶႆႈလိၵ်ႈလၢႆးတႆး ဢၼ်ၸတ်းတီႈဝဵင်းတၢင်ႉယၢၼ်း ပွၵ်ႈၵမ်း 2 ။ တိုၵ်းသူၼ်းၵူၼ်းၼုမ်ႇလူလိၵ်ႈလၢႆးၼမ်ၼမ်။
ထၢမ်- မိူဝ်ႈပူၼ်ႉမႃးလၢႆဝၼ်းၼႆႉ လႆႈငိၼ်းဝႃႈၶူးႁဝ်းၶဝ် လၢႆလၢႆၵေႃႉၵႂႃႇႁဵတ်းပၢင် ဢုပ်ႇလၢတ်ႈတၢၼ်ႈၶႆႈ ၵဵဝ်ႇၵပ်းလွင်ႈလိၵ်ႈလၢႆး ပၢႆပေႇတႆးတီႈတၢင်ႉယၢၼ်း၊ ဢွၼ်တၢင်းသုတ်း ၶႅၼ်းတေႃႈသပ်းလႅင်းၼႄပၼ် လွင်ႈတၢင်းလႆႈၵႂႃႇတီႈၼၼ်ႈၽွင်ႈၶႃႈ ?။
တွပ်ႇ- ဢွၼ်တၢင်းသုတ်းၼႆႉ လုၵ်ႉတီႈၵူၼ်းၼုမ်ႇတၢင်ႉယၢၼ်းၶဝ် ယိုၼ်ႈယွၼ်းမႃး၊ မိူဝ်ႈၶၢဝ်းယၢမ်းၼၼ်ႉ ႁဝ်းဝႃႈႁဝ်း တေမီးၽူႈတႅမ်ႈလိၵ်ႈ 3 ၵေႃႉၵူၺ်း၊ ဢွၼ်ၵၼ်ၵႂႃႇႁဵတ်းပၢင်တၢၼ်ႈၶႆႈ ဢၼ်ႁွင်ႉဝႃႈ (သျၢၼ်းၸႃႇပေႇႁေႃးပျေႃးပွႆး)။ ၽွင်းယၢမ်းၼၼ်ႉ ႁဝ်းၵူၼ်းၼုမ်ႇၼင်ႇၵၼ်ၶွၼ်ႈတုမ်ၵၼ်သေႁဵတ်းၵူၺ်း၊ ၵူၺ်းၵႃႈ ၼႂ်းပၢင်တၢၼ်ႈၶႆႈလိၵ်ႈလၢႆး ပၢႆပေႇၼၼ်ႉ ၽူႈယႂ်ႇၵူၼ်းလူင်ၵေႃႈ ဢွၼ်ၵၼ်မႃးၼင်ႈထွမ်ႇ။ ၽိူဝ်ႇၽူႈယႂ်ႇၵူၼ်းလူင်ဢွၼ်ၵၼ်မႃးၼင်ႈထွမ်ႇၵေႃႈ ၶဝ်ၵေႃႈလႆႈၸႂ်ၵၼ်ၵႂႃႇတႄႉတႄႉသေ ၶိုၼ်းပဵၼ်ႁဵတ်း ထႅင်ႈပွၵ်ႈၵမ်း 2 ။ ပွၵ်ႈၵမ်း 2 ၼႆႉ ၶဝ်မႃးၶွတ်ႇၽွတ်ႈၵေႃႇမတီႇ သေ လုၵ်ႉတီႈၼႂ်းၵေႃႇမတီႇၼၼ်ႉ ဢွၼ်ႁူဝ်သေ လႆႈၽိတ်ႈမွၵ်ႇ ဢၼ်ပဵၼ်ၽူႈတႅမ်ႈလိၵ်ႈ ၸိူဝ်းယိင်ႈယႂ်ႇ၊ မိူၼ်ၼင်ႇမႄႈၶူးၶိူဝ်းသႅၼ်၊ ႁိုၼ်း ၵႃယၢင်း၊ ၶုၼ် ယုင်းၶဵဝ်ၶဝ်ၸိူဝ်းၼႆႉ မႃးတၢၼ်ႈၶႆႈ လိၵ်ႈလၢႆးတႆး၊ လိၵ်ႈလၢႆးပၢႆးႁၼ်။
ယိူင်းဢၢၼ်းႁဝ်းၶႃႈဢၼ်လႆႈႁဵတ်းၼႆႉ ၵူၼ်းတႆးႁဝ်းၵမ်ႈၼမ်ၼႆႉ ႁႅင်းလူလိၵ်ႈဢေႇႁႅင်းၼႅၼ်ႇ၊ လိၵ်ႈလၢႆးပၢႆပေႇ ဢၼ်ဝႃႈၼၼ်ႉ လႆႈဝႃႈၶၢတ်ႇယၢၼ်မႃးလွႆးလွႆး၊ ၼၼ်ႉၵူၺ်းဢမ်ႇၵႃး ၶႂ်ႈၾိုၵ်းၼႄဝႃႈ ၼႂ်းၶၢဝ်းတၢင်း 60 ပီလုမ်းလုမ်း ၼႆႉ ႁဝ်းသုမ်းမႃးဝႆႉဢီႈသင်၊ ဢၼ်ႁွင်ႉဝႃႈ Freedom of Speech ၼၼ်ႉ ႁဝ်းသုမ်းမႃးဝႆႉ၊ ၶႂ်ႈဢဝ်ၶိုၼ်းသုၼ်ႇၼၼ်ႉ။ ယဝ်ႉၵေႃႈၶႂ်ႈႁႂ်ႈပီႈၼွင်ႉတႆးႁဝ်းၶိုၼ်း လူလိၵ်ႈမႃးၼမ်ၼမ်။
ထၢမ်- တေလႆႈဝႃႈ လွင်ႈဢုပ်ႇလၢတ်ႈတၢၼ်ႈၶႆႈၸိူဝ်းၼႆႉ ပဵၼ်ပွၵ်ႈဢွၼ်တၢင်းသုတ်းၶႃႈၼေႃႈ။ လွင်ႈဢၼ်ႁၢင်ႈႁႅၼ်းသေ လႆႈႁူပ်ႉတၢင်းယၢပ်ႇၽိုတ်ႇၸိူဝ်းၼႆႉ သမ်ႉမီးၸိူင်ႉႁိုဝ်ၶႃႈ ?။
တွပ်ႇ-ဢၼ်ႁူပ်ႉတၢင်းယၢပ်ႇၽိုတ်ႇၼႆႉ ၵွပ်ႈႁဝ်းၶႃႈၼႆႉ 60 ပီလုမ်းလုမ်း ပႆႇယၢမ်ႈႁဵတ်းမႃးသေပွၵ်ႈ၊ သုၼ်ႇႁဵတ်းၵေႃႈ ဢမ်ႇမီးမႃး၊ ၵွပ်ႈၼၼ်လႄႈ ပဵၼ်လွင်ႈၶဵင်ႇတႃႉလူင်ၼိုင်ႈဢၼ်။ လႆႈၵႂႃႇတၢင်ႇလိၵ်ႈ ယိုၼ်ႈယွၼ်း တီႈၸုမ်းဢၼ်ယိပ်းဢမ်းၼၢၸ်ႈဝႆႉ မိူၼ်ၼင်ႇဝႃႈၽူႈၵွၼ်းပလိၵ်ႈ (ဢူၵ်ႉၶျူၵ်ႉယေးမူး) ၶဝ်ၸိူဝ်းၼႆႉ၊ မၼ်းၵေႃႈမီးတၢင်းယၢပ်ႇၽိုတ်ႇဢိတ်းဢိတ်း၊ ၶဝ်ၵေႃႈဢမ်ႇယုမ်ႇႁဝ်း ႁဝ်းၵေႃႈဢမ်ႇယုမ်ႇၶဝ်၊ ၶဝ်ၵေႃႈထၢင်ႇဝႃႈ ႁဝ်းတေႁဵတ်းၵၢၼ်မိူင်း။ ပေႃးၶဝ်မႃးၼင်ႈထွမ်ႇၵေႃႈ ၵူၼ်းတႆးႁဝ်းၵေႃႈ လွတ်ႈလွတ်ႈလႅဝ်း လႅဝ်းသေမႃးၼင်ႈ ထွမ်ႇၵေႃႈ ဢမ်ႇပေႃးႁတ်း၊ ၸင်ႇဝႃႈလွင်ႈ ယၢပ်ႇၽိုတ်ႇၼႆႉ ၵွပ်ႈတၢင်းလူင်ပွင်ၸိုင်ႈသေ တင်းဢၼ်ႁဝ်း ႁဵတ်းၼၼ်ႉ ပႆႇမီးလွင်ႈယုမ်ႇယမ်ၵၼ်။ လွင်ႈၼႆႉ ပဵၼ်လွင်ႈယၢပ်ႇၽိုတ်ႇဢၼ်ၼိုင်ႈ။
ထၢမ်-မိူၼ်ၼင်ႇႁဝ်းလၢတ်ႈသင် ၶဝ်ၵေႃႈမႃးဢတ်းသဵင်ဝႆႉ၊ ပၵ်းတႃပႂ်ႉတူၺ်းၸိူဝ်းၼႆႉၶႃႈၼေႃႈ ?။
တွပ်ႇ-တေလႆႈဝႃႈၼၼ်ၶႃႈ။ ၵူၺ်းၵႃႈ မိူဝ်ႈႁဝ်းႁဵတ်းတီႈတၢင်ႉယၢၼ်း ပွၵ်ႈတီႈ 2 ၼႆႉ ၶႅၼ်းဢိတ်းၼိုင်ႈယူႇ၊ တၢမ်တူဝ်ႁူဝ်ပဝ်ႈ (ဢုၵ်ႉၵထ) ၼႂ်းဝဵင်းၼၼ်ႉမႃးၼင်ႈထွမ်ႇ၊ ၵူၺ်းၵႃႈ ဢမ်ႇပေႃးၼင်ႈထွမ်ႇႁိုင်၊ ႁဝ်းၶႃႈၵေႃႈ ၵႃႈၼင်ႇႁဝ်းပဵၼ်လႆႈၼၼ်ႉ လၢတ်ႈတႅၵ်ႇတႅၵ်ႇလႅင်းလႅင်း၊ ႁဝ်းၵေႃႈဢမ်ႇၵူဝ်၊ ဢၼ်ၼႆႉပဵၼ်ၵၢၼ်ၾိုၵ်းတွၼ်ႈ ၾၢႆႇတၢင်းၽူႈတႅမ်ႈလိၵ်ႈၵေႃႈပဵၼ်လႆႈ၊ ၾၢႆႇတၢင်းၵူၼ်းၼင်ႈထွမ်ႇၵေႃႈၸၢင်ႈပဵၼ်လႆႈ၊ ၸင်ႇဝႃႈသုၼ်ႇလႆႈ လၢတ်ႈလွတ်ႈလွတ်ႈလႅဝ်းလႅဝ်း (Freedom of Speech) ဢၼ်ဝႃႈၼႆႉ မၼ်းတိုၼ်းမီးဝႆႉယူႇ၊ ႁဝ်းၶႃႈယိပ်းၵမ်ဢၼ်ၼႆႉသေ ႁဵတ်းၵႂႃႇယူႇ တိၵ်းတိၵ်းၶႃႈ။
ထၢမ်- တီႈတႄႉမၼ်း မိူၼ်ၼင်ႇတီႈလႃႈသဵဝ်ႈၵေႃႈ ပီႈၼွင်ႉတႆးႁဝ်းယူႇၼမ်၊ တီႈတူၼ်ႈတီးၵေႃႈပီႈၼွင်ႉတႆး ယူႇသဝ်းၼမ်၊ ၵွပ်ႈသင်လႄႈသမ်ႉၵႂႃႇလိူၵ်ႈႁဵတ်းတီႈတၢင်ႉယၢၼ်းၶႃႈ?။
တွပ်ႇ- ပေႃးၶိုၼ်းမႃးသွၼ်ႇတူၺ်းတႄႉ တၢင်ႉယၢၼ်းၼႆႉ ၵူၼ်းၼုမ်ႇၶဝ် ၶွၼ်ႈၵၼ်ႁႅင်းၵေႃႈပဵၼ်လႆႈ။ ထႅင်ႈလွင်ႈၼိုင်ႈ ၽူႈဢွၼ်ႁူဝ်ၵူၼ်းၼုမ်ႇတင်းႁဝ်းၵေႃႈ ၸမ်ၸႂ်ၵၼ်။ ၼွၵ်ႈသေၼၼ်ႉ ပေႃးမႃးၶိုၼ်းတူၺ်း ၼႂ်းပိုၼ်းၼႆႉ တၢင်ႉယၢၼ်းၼႆႉ မၼ်းလၢၵ်ႇလၢႆးသေပိူၼ်ႈ၊ မၼ်းတႄႇငဝ်ႈႁၢၵ်ႈမႃးလီသေပိူၼ်ႈ။ ပၢင်တၢၼ်ႈၶႆႈၸိူင်ႉၼႆၼႆႉ မိူဝ်းၼႃႈၵေႃႈ ႁဝ်းၶႃႈတေၶိုၼ်းသိုပ်ႇ ႁဵတ်းၵႂႃႇထႅင်ႈၶိူဝ်းယႂ်း၊ ႁဝ်းလႆႈမႃးတႄႇတီႈတၢင်ႉယၢၼ်းၼႆႉ လႆႈဝႃႈၵၢမ်ႇလီၼႆၵေႃႈဝႃႈလႆႈ၊ ပဵၼ်ၵၢၼ်ယင်ႇႁၢၵ်ႈမၼ်းလီလီၼႆၵေႃႈ ဝႃႈလႆႈ။ ၵွပ်ႈဝႃႈ တၢင်ႉယၢၼ်းၼႆႉမၼ်းၵိုၵ်းပိုၼ်း။
ထၢမ်- ပေႃးႁဝ်းတူၺ်းၼႆ မိူၼ်ၼင်ႇတီႈတၢင်ႉယၢၼ်းၼႆ ၵူၼ်းၼုမ်ႇၶဝ် သႂ်ႇဢဵၼ်သႂ်ႇႁႅင်း။ ပေႃးဝႃႈ တၢင်းမၢၼ်ႈတႄႉ ပဵၼ်ပၢင်ၸႃႇ ပေႇႁေႃးပျေႃးပွႆး မီးယူႇတႃႇသေႇ၊ ပႃးၸဵမ်ဝဵင်းယႂ်ႇဝဵင်းလူင် မီးမႃးပၢၼ် သိုပ်ႇပၢၼ်၊ ၸဵမ်မိူဝ်ႈပၢၼ် လူင်ပွင်ၸိုင်ႈသိုၵ်းပုၼ်ႉယဝ်ႉ။ ဢၼ်ၼႆႉသမ်ႉ လိူဝ်သေပၢင်တြႃး တႆးႁဝ်းသမ်ႉဢမ်ႇ သူႈမီးမႃးသေပွၵ်ႈ၊ လွင်ႈဢၼ် ၵူၼ်းဝၢၼ်ႈၵူၼ်းမိူင်း ၶဝ်ႈၸႂ်သူၼ်ၸႂ် ပႃးၸႂ်သေမႃးလဵပ်ႈႁဵၼ်းၶႃႈလူး၊ လႆႈလဵပ်ႈႁဵၼ်းႁၼ်ထိုင်ၸိူင်ႉႁိုဝ်ၶႃႈ ?။
တွပ်ႇ- ဢၼ်ႁဝ်းၶႃႈလႆႈလဵပ်ႈႁဵၼ်းမႃးတႄႉ ၼႂ်းၵူၼ်းဝၢၼ်ႈၵူၼ်းမိူင်းၼၼ်ႉ လႆႈဝႃႈၵူၼ်းၼုမ်ႇၼႆႉ တိုၼ်ႇသၢၼ်ႈသေ ပိူၼ်ႈ။ မိူၼ်ၼင်ႇလၢတ်ႈၵႂႃႇမိူဝ်ႈၵႆႈ၊ ပၢင်တြႃးတႄႉၼမ်မႃးယူႇသေတႃႉၵေႃႈ ပၢင်တြႃး ဢၼ်ဝႃႈၼႆႉ ပေႃးၵႂႃႇတူၺ်းပၢင်လႂ်ၵေႃႈ ပဵၼ်ၵူၼ်း ထဝ်ႈၵူၼ်းၵႄႇၵမ်ႈၼမ်ၵူၺ်း။ တႃႇတေပၼ်တၢင်းႁူႉ ၵူၼ်းၼုမ်ႇႁဝ်းၶႃႈၼႆႉ မၼ်းသမ်ႉထုၵ်ႇလႆႈမီးပၢင် (တၢၼ်ႈၶႆႈလိၵ်ႈလၢႆး)ၸိူင်ႉၼႆၼင်ႇၵဝ်ႇ။ ႁဝ်းၶႃႈမႃး တူၺ်းၼႆႉတႄႉ ဢၼ်တူင်ႉတူင်ႉတိုၼ်ႇသေ မႃးၼင်ႈ ထွမ်ႇ၊ ပဵၼ်ဢဵၼ်ပဵၼ်ႁႅင်းၵႂႃႇၼႆႉ ပဵၼ်ၵူၼ်းၼုမ်ႇၵမ်ႈၼမ်။ ၵူၼ်းၼုမ်ႇ သႅၼ်းမွၵ်ႈ 18 တေႃႇထိုင် 25 ၶိုၼ်ႈၼိူဝ်ၼႆႉ လႆႈဝႃႈၶဝ်ႈၸႂ်သူၼ်ၸႂ်တႄႉတႄႉ ၼိူဝ်လွင်ႈၼႆႉ။ ၵူၺ်းၵႃႈ လွင်ႈယူပ်ႈယွမ်းမၼ်းတႄႉ တိုၵ်ႉမီးယူႇ၊ ပၢင်ပိုတ်ႇ ၶႆႈၸိူင်ႉၼႆၼႆႉ ႁဝ်းၶႃႈၶႂ်ႈႁႂ်ႈပဵၼ်သွင်ၾၢႆႇသွင်တၢင်း၊ ႁဝ်းၶႃႈၵေႃႈၶႂ်ႈထွမ်ႇ၊ ဢမ်ႇၸႂ်ႈဝႃႈပဵၼ်ၵူၼ်း လၢတ်ႈဢၼ်လဵဝ် ၵူၺ်း။ လွင်ႈယူပ်ႈယွမ်းဢၼ်ၼိုင်ႈၼႆႉ ၵူၼ်းၼုမ်ႇႁဝ်းၵမ်ႈၼမ်ၼႆႉ မၼ်းပႆႇႁတ်းထၢမ်၊ ၵုမ်ႇပဵၼ်ၽူႈတႅမ်ႈလိၵ်ႈ လၢတ်ႈယူႇတိၵ်းတိၵ်းၵူၺ်း။ ၵူၺ်းၵႃႈ ပေႃးမႃးတူၺ်းဢဵၼ်ႁႅင်း မိူဝ်ႈၶိုၼ်ႈႁွတ်ႈၼၼ်ႉမီး 1,500 ပၢႆၼႆ မၼ်းဢမ်ႇငၢႆႈ၊ လႆႈဝႃႈၵူၼ်းၼုမ်ႇၼႆႉၶဝ်ႈၸႂ်ၵၼ်တႄႉတႄႉ၊ လွင်ႈၼႆႉ ၽႂ်ၵေႃႈဢမ်ႇလႆႈမၵ်းၶၢၼ်းၵၼ်၊ ဢမ်ႇမႃးဢမ်ႇလႆႈၼႆၵေႃႈ ဢမ်ႇဝႃႈ။ ႁဝ်းပိုၼ်ၽၢဝ်ႇသေ ၶဝ်မီးၼမ်ႉၸႂ်သေၶဝ်ႈမႃးႁင်းၵူၺ်း၊ ဢၼ်ၼႆႉ ပဵၼ်လွင်ႈတိုဝ်ႉတၢင်းလီ။
ထၢမ်- ၼႂ်းပၢင်တၢၼ်ႈၶႆႈၼႆႉ တမ်းဝႆႉပိူင်မၼ်းယူႇၶႃႈႁႃႉ။ ပေႃးပဵၼ်မၢၼ်ႈတႄႉ ပေႃးပဵၼ်ၸႃႇပေႇႁေႃးပျေႃးပွႆးၼႆ ပေႃးၵူၼ်းမႃး ထွမ်ႇမၼ်းၶၢၼ်ႉ၊ ဢမ်ႇၶူဝ်ၸွမ်းၼႆ ၵူၼ်းၶႆႈမၼ်းၵေႃႈ ၵႆႉၵႂင်၊ ၼႂ်းတႆးႁဝ်းၼႆႉ ၸွင်ႇမၼ်းမိူၼ်မၢၼ်ႈႁဵတ်းၶႃႈႁႃႉ။ ပေႃးထွမ်ႇငဝ်း လၢႆးမိူဝ်ႈလဵဝ်ၼႆႉ ၶႂ်ႈၵႂႃႇလၢႆးဢၼ်ၶူးမေႃတႅမ်ႈလိၵ်ႈမၢၼ်ႈၶဝ် ၵႂႃႇတၢၼ်ႈၶႆႈလူဝ်လူဝ်၊ ငဝ်းလၢႆးမၼ်းပဵၼ်ၸိူင်ႉႁိုဝ်ၶႃႈ?။
တွပ်ႇ-သၢႆငၢႆငဝ်းလၢႆးႁဝ်းတင်း ပီႈၼွင်ႉမၢၼ်ႈၶဝ် မၼ်းဢမ်ႇမိူၼ်ၵၼ်ၼင်ႇၵဝ်ႇၶႃႈ။ ၵူၼ်းၼုမ်ႇႁဝ်းၼႆႉ ၶဝ်ပႆႇႁတ်းတွင်ႈထၢမ်ၼႆ သေတႃႉၵေႃႈ ပေႃးႁဝ်းလၢတ်ႈၵႂႃႇၸိူဝ်းၼႆႉ ပေႃးၶဝ်လႆႈၸႂ် ထုၵ်ႇၸႂ် တူပ်းမိုဝ်းပၼ်ႁႅင်းၸိူဝ်းၼႆႉ ၶဝ်ၵေႃႈမေႃႁဵတ်းယူႇ။ လႆႈဝႃႈပရိသၢတ်ႈမၼ်း တင်းၵူၼ်းလၢတ်ႈမၼ်းၵေႃႈ ၶဝ်ႈၵၼ်လီယူႇ၊ ယူႇတီႈႁဝ်းတႄႉ ၶႂ်ႈႁႂ်ႈၶဝ်ၾိုၵ်းလၢတ်ႈၼႂ်းၵႄႈၵၢင်ၵူၼ်း ၼၼ်ႉၵူၺ်း၊ လိူဝ်သေၼၼ်ႉတႄႉ လႆႈဝႃႈၶႅမ်ႉလႅပ်ႈ ၵူႈၸိူဝ်ႉၵူႈပိူင်ယူႇ။ ဢၼ်ႁဝ်းႁဵတ်းၵႂႃႇတီႈတၢင်ႉယၢၼ်းပွၵ်ႈၼႆႉတႄႉ တင်းၽူႈတၢၼ်ႈၶႆႈ၊ တင်းၵူၼ်းထွမ်ႇမၼ်း လႆႈဝႃႈၵူမ်ၵဵဝ်ၶဝ်ႈ ၵၼ်ယူႇၶႃႈ။
ထၢမ်- ဢၼ်ၶူးၵႂႃႇလၢတ်ႈၸိူဝ်းၼႆႉ ၽႂ်ဢုပ်ႇႁူဝ်ၶေႃႈသင်ၶႃႈ?။
တွပ်ႇ-ႁဝ်းၶႃႈဢမ်ႇမီးႁူဝ်ၶေႃႈသင်၊ ၼႂ်းဢူၵ်းၼႂ်းၸႂ်ႁဝ်းမီးၸိူင်ႉႁိုဝ်၊ ႁဝ်းႁၼ်ၸိူင်ႉႁိုဝ်ၵေႃႈႁဝ်းၶႃႈ လၢတ်ႈလွတ်ႈလွတ်ႈလႅဝ်း လႅဝ်းၵူၺ်း။ မိူၼ်ၶုၼ်ယုင်းၶဵဝ်ၼႆႉ ဢုပ်ႇၶႆႈၵႂႃႇၼင်ႇဢၼ်ၵၢင်ၸႂ်မၼ်းမီး။ ႁိုၼ်း ၵႃယၢင်း ၼႆၵေႃႈဢၼ် မၼ်းတႅမ်ႈမႃးၼၼ်ႉ မိူၼ်ၼင်ႇယိပ်းၵွင်ႈယိပ်းၵၢင်ႇၵူၺ်း ၸင်ႇတေၾၼ်း/ယိုဝ်း တိုၵ်းသိုၵ်းဢမ်ႇၸႂ်ႈ၊ ယိပ်းၵမ်တႅမ်ႈ ၾိုၵ်းလူၸိူဝ်းၼႆႉၵေႃႈ မၼ်းပဵၼ်လၢႆး ယိုဝ်းသိုၵ်းၼိုင်ႈပိူင်ယဝ်ႉ။ ဝၼ်းလႅင်းၼႆၵေႃႈ ၵဵဝ်ႇလူၺ်ႈလွင်ႈသၢႆငၢႆ ငဝ်းလၢႆး ဢၼ်ပဵၼ်ယူႇမိူဝ်ႈလဵဝ်ၼႆႉ မိူၼ်ၼင်ႇၼႂ်းပပ်ႉႁဵၼ်း လိၵ်ႈတႆး မိူဝ်ႈၵူႈပွၵ်ႈလၢတ်ႈဝႃႈ ၵဝႃႈၵႆႇ ၵွပ်ႈတႆႇမႆႉၼိူဝ်ၵွၼ်း၊ မိူဝ်ႈလဵဝ်သမ်ႉပဵၼ်ဝႆႉ ၵဝႃႈၵွင် သဵင်လင်ႁွင်ၵူႈတီႈ။ ဢၼ်မၼ်းႁဵတ်းၼႆႉ မၼ်းၶႂ်ႈဝႃႈ ႁႂ်ႈမၼ်းငၢမ်ႇမႅၼ်ႈတင်းသၢႆငၢႆ ငဝ်းလၢႆးတႆး၊ တၢင်းယုမ်ႉတၢင်းၶူဝ်၊ ၵူၺ်းၵႃႈ တၢင်းၶူဝ်ၼၼ်ႉ ပေႃးဝူၼ်ႉတူၺ်းလိုၵ်ႉလိုၵ်ႉ မၼ်းပဵၼ်တၢင်းမွင်ၸႂ်ၼိုင်ႈ ဢၼ်၊ မၼ်းပဵၼ်ၾိင်ႈယၢမ်ႈတႆးႁဝ်း၊ တႆးႁဝ်းၼႆႉၵမ်ႈၼမ် လွင်ႈတုၵ်ႉၶ/ၵိၼ်းၸႂ်/ယၢပ်ႇၸႂ် မၼ်းမေႃ ႁဵတ်းပဵၼ်ပၢႆးမွၼ်း ၼိုင်ႈဢၼ်၊ ၾိင်ႈငႄႈၼိုင်ႈ ဢၼ်သေၵႄႈလိတ်ႈ။ ဢၼ်ၼႆႉ ပဵၼ်ၾိင်ႈလီႁၵ်ႉႁဝ်း။ မႄႈၶူးၶိူဝ်းသႅၼ်တႄႉ မၼ်းမီးႁူဝ်ၶေႃႈၶႃႈဢေႃႈ။ လၢတ်ႈၵႂႃႇမိူၼ်ၼင်ႇႁၵ်ႉၵၼ်ႁႂ်ႈပၼ်လၢႆ၊ မၼ်းသပ်းလႅင်းၵႂႃႇၼႆႉ လႆႈဝႃႈၵူၼ်းမႃးၼင်ႇထွမ်ႇလႆႈတၢင်းႁူႉ တၢင်းႁၼ်ၵႂႃႇၵူႈပိူင်ပိူင်၊ ၼႂ်းၶၢဝ်းတၢင်းဢွၼ်ႇ 2-3 ၸူဝ်ႈမူင်းၵူၺ်း လႆႈၵႂႃႇတၢင်းဝူၼ်ႉလၢႆလၢႆပိူင်၊ ၸင်ႇဝႃႈမၼ်း မီးၽွၼ်းလီၼမ်ယူႇ။
ထၢမ်-ယူႇတီႈၶူးၸၢႆးသႅင်မိူင်းႁဝ်းၶႃႈလူး၊ ၵႂႃႇတၢၼ်ႈၶႆႈလွင်ႈသင်ၶႃႈ?။
တွပ်ႇ-လၢတ်ႈၵဵဝ်ႇလူၺ်ႈလွင်ႈ တၢင်းၸူဝ်ႈၸႂ်၊ တၢင်းၶုၺ်ႈၸႂ်၊ ၵမ်ႈၼမ် ၶႆႈဢပုမ်ႇ၊ မိူၼ်ၼင်ႇဢပုမ်ႇဢၼ်ၶႃႈလႆႈလူဢၢၼ်ႇမႃး ၸိူဝ်းၼၼ်ႉ ဢိင်ၼိူဝ်ဢပုမ်ႇၼႆႉၼိုင်ႈႁူဝ်သေ ႁဝ်းၶႃႈတေႁဵတ်းႁိုဝ်သိုပ်ႇဝူၼ်ႉ၊ ၵူၼ်းတႅမ်ႈၸိူင်း ၼိုင်ႈၵေႃႉၼႆႉ မၼ်းပဵၼ်ၸိူင်း တၢင်းႁၵ်ႉဢွၼ်ႇသေတႃႉၵေႃႈ မၼ်းၸၢင်ႈၵႂႃႇတႅၵ်ႈၼိူင်း လႆႈတၢင်းဝၢၼ်ႈမိူင်း၊ သၢႆငၢႆငဝ်းလၢႆးၸိူင်ႉႁိုဝ် ၸိူဝ်းၼႆႉ။ ၵမ်ႈၼမ်ဢၼ် ၶႃႈၶႂ်ႈပၼ်တီႈပီႈၼွင်ႉ ၽူႈမႃးထွမ်ႇငိၼ်းတႄႉ ပဵၼ်ၵၢၼ်ႁဝ်းၵူႈၵေႃႉ ဢၼ်ပိူၼ်ႈထုၵ်ႇၸႂ်သေပိူၼ်ႈ။ မီးဢပုမ်ႇဢွၼ်ႇႁူဝ်ၼိုင်ႈ ၶႃႈလႆႈပိၼ်ႇၽႃႇသႃႇဝႆႉ။ ဢွၼ်တၢင်းမီးၵူၼ်းသီႇၵေႃႉ၊ ၸိုဝ်ႈၶဝ်ႁွင်ႉဝႃႈၵူႈၵေႃႉၵေႃႉ ၽႂ်သေဢမ်ႇဝႃႈ ဢမ်ႇမီးၽႂ်၊ ဢဝ်ၸိူင်ႉၼႆသေ လၢတ်ႈၼႄၶဝ် ႁႂ်ႈၶဝ်ပေႃးၶဝ်ႈၸႂ်။ ၽိူဝ်ႇထိုင်မႃးဝၼ်းၼိုင်ႈ မီးၵၢၼ်ဢၼ်လမ်ႇလွင်ႈၶိုၵ်ႉတွၼ်းၼိုင်ႈဢၼ်၊ ၵူႈၵေႃႉသမ်ႉဝူၼ်ႉဝႃႈ ၵူႈၵေႃႉၵေႃႉ တေႁဵတ်း ယူႇ၊ ဢၼ်ဝႃႈၵူႈၵေႃႉၵေႃႉဢမ်ႇႁဵတ်း ဢၼ်ဝႃႈၼႆႉ ဢမ်ႇမီးၽႂ်ၾၢင်ႉမႅၼ်ႈၺႃး၊ ၵၢၼ်ၽႂ်ၵေႃႈ ဢမ်ႇမီးၽႂ်ႁဵတ်းၵႂႃႇ။ ႁႂ်ႈမၼ်းပေႃးၸိုမ်းၶဝ်ႈၵႂႃႇၼႂ်းၸႂ်ၼၼ်ႉ လႆႈဢဝ်ဢပုမ်ႇသေလၢတ်ႈၼႄ၊ ႁႂ်ႈမၼ်းပဵၼ်ဢၼ်လီဝူၼ်ႉၼိုင်ႈဢၼ်။
ထၢမ်- ပေႃးႁဝ်းတူၺ်းတေႃႈလဵဝ်ၼႆႉ ၵၢမ်ႇၸႃႇတႃႇတႆးႁဝ်း၊ မၢင်ၽဝ်ႇၸၢင်ႈၵဵဝ်ႇၶွင်ႈပၢင်တၢၼ်ႈၶႆႈၵေႃႈပဵၼ်လႆႈ။ မိူဝ်ႈၵူႈပွၵ်ႈ ပေႃးမီးသိုၵ်းႁွင်ႇၵေႃႈမီးမႃးသိုၵ်းၸၢၼ်း၊ ပေႃးဝႃႈမီလိၵ်ႈတႆးႁူဝ်သိူဝ်ၵေႃႈ မီးမႃးလိၵ်ႈမႁႃႈတူဝ်၊ ပေႃးမီးပႃႇတီႇႁူဝ်သိူဝ်ၵေႃႈ မီးပႃႇတီႇသိူဝ်ၽိူၵ်ႇ။ ပေႃးၾွၼ်ႉလိၵ်ႈတႆးၵေႃႈ ပေႃးမီးမႃးယူႇၼီႇၶူတ်ႉၵေႃႈ မီးမႃးၸေႃႇၵျီႇ၊ ၵွပ်ႈၼၼ် မၼ်းပဵၼ်ဢၼ်ၶႅင်ႇၵၼ် ယူႇတိၵ်းတိၵ်း။ လွင်ႈသိုၵ်း လွင်ႈၵၢၼ်မိူင်းၼႆႉႁဝ်းဝႆႉ သေၵွၼ်ႇ။ ၵဵဝ်ႇၵပ်း လွင်ႈလိၵ်ႈလၢႆးႁဝ်း ဢၼ်မီးပၼ်ႁႃယူႇၼႆႉၶႃႈလူး၊ တေႁႃႁူးဢွၵ်ႇမၼ်းၸိူင်ႉႁိုဝ် ၸွင်ႇလႆႈတၢၼ်ႈၶႆႈပႃးၶႃႈ ?။
တွပ်ႇ-ၵဵဝ်ႇလူၺ်ႈလွင်ႈၼႆႉ ၼႂ်းပၢင်တၢၼ်ႈၶႆႈၼႆႉ ႁဝ်းၶႃႈဢမ်ႇလၢတ်ႈ။ ၽူႈတႅမ်ႈလိၵ်ႈၵူႈၵေႃႉၼႆႉ ၽႂ်ၵေႃႈႁူႉဝႆႉယူႇၵူႈၵေႃႉ။ ၵူၺ်းၵႃႈ တၢင်းႁၼ်ထိုင်ၶႃႈတႄႉ ႁဝ်းႁဵတ်းလိၵ်ႈတႆးၼႆႉ ထုၵ်ႇလႆႈဝူၼ်ႉႁႂ်ႈမၼ်းပဵၼ် Generalist ဢိတ်းၼိုင်ႈ။ မိူၼ်ၼင်ႇၶေႃႈသဵင်တႅတ်ႈ ၸိူဝ်းၼႆႉ မၼ်းပႃးပီႈၼွင်ႉတႆးၵူႈတီႈလႄႈ ယိုၼ်ႈႁပ်ႉဝႆႉ ၸႂ်ႉတိုဝ်း ၸိူင်ႉၼၼ်ၵူၺ်း။ ဢၼ်ႁဝ်းၶႃႈႁၼ်တႄႉ မိူၼ်ၼင်ႇလိၵ်ႈတႆး ႁူဝ်သိူဝ် တင်း လိၵ်ႈတႆးမႁႃႈ တူဝ်ၼႆႉ ႁဝ်းတေလႆႈတူၺ်း ဢၼ်ၸမ်ၸႂ် ၵူၼ်း မိူင်းပဵၼ်ဢၼ်လႂ်တႄႉတႄႉ။
ထၢမ်-တႃႇတေၸႂ်ႉၾွၼ်ႉလိၵ်ႈ ၸေႃႇၵျီႇ၊ ယူႇၼီႇၶူတ်ႉၵႂႃႇၸိူဝ်းၼႆႉၶႃႈလူး၊ လွင်ႈတူင်ႉတူဝ်၊ လွင်ႈလိပ်းၶီး ၶွင်ၾွၼ်ႉၼႆႉ ငဝ်းလၢႆးမၼ်းမီးၸိူင်ႉႁိုဝ်ၶႃႈ ?။
တွပ်ႇ- ႁဝ်းၶႃႈတႄႉၸႂ်ႉယူႇၼီႇၶူတ်ႉ၊ ၵွပ်ႈဝႃႈယူႇၼီႊၶူတ်ႉၼႆႉ ပိူၼ်ႈႁွင်ႉဝႃႈ ISO ၊ မၼ်းမီးၸၼ်ႉလုမ်ႈၾႃႉ။ ၵူၺ်းၵႃႈ ၸေႃႇၵျီႇၼႆႉ ဢမ်ႇၸႂ်ႉတိုဝ်းဢမ်ႇလႆႈႁႃႉ ၼႆၵေႃႈႁဝ်းဢမ်ႇၸၢင်ႈဝႃႈတၢင်းၽိတ်းမၼ်း၊ ၵွပ်ႈဝႃႈ ဢိင်ၼိူဝ်သၢႆငၢႆငဝ်းလၢႆးသေ မၼ်းလႆႈႁဵတ်း ပဵၼ်မႃးၵူၺ်း။ ၵူၺ်းၵႃႈ မိူဝ်ႈၽွင်းယၢမ်းယူႇၼီႇၶူတ်ႉ ဢမ်ႇမီးၼၼ်ႉတႄႉ ၸေႃႇၵျီႇၼႆႉ မၼ်းပဵၼ်ဢၼ်တၢင်မၼ်းၼႆ ၽူႈၶူင်ဢွၵ်ႇ မၼ်းၵေႃႈယၢမ်ႈလၢတ်ႈမႃးယူႇ။ မိူဝ်ႈလဵဝ် ၾွၼ်ႉတႆး ဢၼ်သၢင်ႇထုၵ်ႇတၢင်း ဢိၼ်ႇတိူဝ်ႇၼႅတ်ႉၵေႃႈမီးမႃးယဝ်ႉ၊ ပေႃးဢွၼ်ၵၼ် ၸႂ်ႉတိုဝ်း ယူႇၼီႇၶူတ်ႉၼႆႉတိူဝ်းၶႅမ်ႉယူႇ၊ ၵွပ်ႈဝႃႈ ယူႇၼီႇၶူတ်ႉၼႆႉ မီးၽွၼ်းလီၼမ်၊ ဢၼ်ႁဝ်းတေသိုပ်ႇႁဵတ်းၵႂႃႇမိူဝ်းၼႃႈ မိူၼ်ၼင်ႇ Data base (ထၢၼ်ၶေႃႈမုလ်း) ၶဝ်လႂ်၊ ပၼ်ၸိုဝ်ႈ Files ၶဝ်လႂ်၊ ႁဝ်းၶပ်ႉၸႅၼ်ႇတူဝ်လိၵ်ႈၸိူဝ်းၼႆႉ။ ၵွပ်ႈၼၼ် ပေႃးဢမ်ႇၸႂ်ႈယူႇ ၼီႇၶူတ်ႉ မၼ်းဢမ်ႇၸၢင်ႈႁဵတ်းၵၢၼ်။
ထၢမ်-ၼႂ်းပၢင်ဢုပ်ႇတၢၼ်ႈၶႆႈမိူဝ်းၼႃႈထႃႇပၢႆၶႃႈလူး၊ လွင်ႈႁၢင်ႈႁႅၼ်းတႃႇတေဢုပ်ႇလၢတ်ႈလွင်ႈၾွၼ်ႉၸိူဝ်းၼႆႉ ၸွင်ႇတေၸၢင်ႈမီးမႃးၶႃႈ?။
တွပ်ႇ- တေႃႇထိုင်မိူဝ်ႈလဵဝ် ပႆႇမီးယိူင်းဢၢၼ်းၶႃႈ၊ ၵွပ်ႈဝႃႈ ယူႇၼီႊၶူတ်ႉၸိူဝ်းၼႆႉ မၼ်းပဵၼ်ၼႂ်းတူင်ႇဝူင်း ၽူႈၸႂ်ႉတိုဝ်းၶွမ်ႇၽိဝ်ႇတိူဝ်ႇ ၵူၺ်း။ မိူဝ်ႈလဵဝ် ႁဝ်းၶႃႈယိူင်းဢၢၼ်းၼႆႉ မၼ်းပဵၼ်ၽူႈဢၼ်သူင်လူလိၵ်ႈ၊ ၶႂ်ႈႁႂ်ႈၵူၼ်းၼုမ်ႇႁဝ်း သူင်လူလိၵ်ႈမႃးၼမ်ၼမ်၊ ႁဝ်းၶႃႈယၢမ်ႈလဵပ်ႈႁဵၼ်းဝႃႈ ၵူၼ်းဢၼ်ဢမ်ႇလူလိၵ်ႈသေ ပဵၼ်ၽူႈယႂ်ႇၵူၼ်းလူင်ၼႆႉ တေလႆႈဝႃႈမီးၼႂ်းမိူင်းမၢၼ်ႈၵူၺ်ႈၶႃႈယူဝ်ႉၼေႃႈ။
ထၢမ်-ဢိင်ၼိူဝ်တိုဝ်ႉတၢင်းငဝ်းလၢႆးၼႆႉသေ ၵဵဝ်ႇၵပ်းပၢင်လၢတ်ႈတၢၼ်ႈၶႆႈၵေႃႈလီ၊ ၵဵဝ်ႇၵပ်းၸိူဝ်ႉၶိူဝ်း လိၵ်ႈလၢႆးပၢႆပေႇႁဝ်းၵေႃႈလီ၊ ယူႇတီႈၶူးသႅင်မိူင်းႁဝ်း ၶႂ်ႈဢုပ်ႇလၢတ်ႈၵမ်းလိုၼ်းသုတ်းၸိူင်ႉႁိုဝ်ၶႃႈ?။
တွပ်ႇ-လိၵ်ႈလၢႆးၼႆႉ မၼ်းလမ်ႇလွင်ႈသေပိူၼ်ႈ၊ လိၵ်ႈလၢႆးတင်းပၢႆးမွၼ်းၼႆႉ မၼ်းၸပ်း/ဢိင်ၵၼ်ဝႆႉတႃႇသေႇ။ တႆးႁဝ်းၵမ်ႈၼမ် ၵႂႃႇတၢင်းၾၢႆႇပၢႆးမွၼ်း၊ ၵွပ်ႈဝႃႈပၢႆးမွၼ်းၼႆႉ မၼ်းသွမ်ႈပၼ်ႁူဝ်ၸႂ်ႁဝ်း၊ လိၵ်ႈလၢႆးသမ်ႉ မၼ်းႁဵတ်းႁႂ်ႈ ဢွၵ်းဢေႃႁဝ်းဝူၼ်ႉ။ ၸင်ႇဝႃႈလိၵ်ႈလၢႆးၵေႃႈတေလႆႈမီး၊ ပၢႆးမွၼ်းၵေႃႈတေလႆႈမီး။ ၵူၼ်းႁဝ်းၼႆႉ တၢင်းဝူၼ်ႉမၼ်း ၶႅမ်ႉယူႇသေတႃႉ ပေႃးႁူဝ်ၸႂ်မၼ်း ဢမ်ႇမိူၼ်ၼင်ႇၵူၼ်းၵေႃႈ မၼ်းဢမ်ႇလီလႆႈ။ ၸင်ႇဝႃႈလီၵေႃႈ တေလႆႈလီ၊ ၶႅၼ်ႇၵေႃႈ တေလႆႈၶႅၼ်ႇ၊ ၸင်ႇဝႃႈလိၵ်ႈလၢႆးၼႆႉ ႁဵတ်းႁႂ်ႈၵူၼ်းၵတ်ႉၶႅၼ်ႇ၊ ႁဵတ်းႁႂ်ႈဢွၵ်းဢေႃၵူၼ်းႁုၼ်ႈမုၼ်း။ ပၢႆးမွၼ်းၼႆႉ ႁဵတ်းႁႂ်ႈၵူၼ်းႁဝ်းလီမႃး၊ ႁူဝ်ၸႂ်ဢူၼ်ႈဢွၼ်ႇမႃး၊ မေႃၸိမ်းၶုၺ်ႈႁၼ်မႃး၊ ၵူၼ်းၵေႃႈမိူၼ်ၼင်ႇၵူၼ်း။ ၸင်ႇဝႃႈ ၵူၼ်းၼုမ်ႇႁဝ်းၼႆႉ ယႃႇပေၵႂႃႇဝူၼ်ႉပၢႆးမွၼ်း ဢၼ်လဵဝ်ၵူၺ်း၊ လိၵ်ႈလၢႆးတင်းပၢႆးမွၼ်းၼႆႉ မၼ်းတေလႆႈမႃးၵိုၵ်းၵၼ်တႃႇသေႇ။ ပေႃးဝႃႈလိၵ်ႈလၢႆးႁဝ်း ဢမ်ႇၶိုၼ်ႈၵေႃႈ ၶိူဝ်းႁဝ်းဢမ်ႇၶိုၼ်ႈ၊ ပေႃးၵူၼ်းၼုမ်ႇဢမ်ႇလူလိၵ်ႈႁဝ်းၵေႃႈ ပွင်ႇဝႃႈႁဝ်းဢမ်ႇသိုပ်ႇ ပဵၼ်ႁဝ်းၵူၺ်း။ တေႃႈၼင်ႇၼၼ် တေႃႇထိုင်ဝၼ်းမိူဝ်ႈၼႆႉ 60 ပီလုမ်းလုမ်းၼႆႉ ဢၼ်တိုၵ်ႉ ၸိုၼ်ႇၶီး လႆႈယူႇၵေႃႈ ၵွပ်ႈပိူဝ်ႈမီးလိၵ်ႈလၢႆး၊ သင်ၸိူဝ်ႉဝႃႈႁဝ်းဢမ်ႇမီးလိၵ်ႈလၢႆး၊ တႃႇမိူဝ်းၼႃႈၼႆႉ ဢမ်ႇႁၼ်သၢႆတၢင်း မၼ်း။ ၸင်ႇဝႃႈၵူၼ်းၼုမ်ႇႁဝ်း ထုၵ်ႇလႆႈၶတ်းၸႂ်လူလိၵ်ႈၼမ်ၼမ်၊ ၽူႈတႅမ်ႈလိၵ်ႈၵေႃႈ တေလႆႈၶတ်းၸႂ် တႅမ်ႈပၼ် ၼမ်ၼမ်၊ ၸိူဝ်းမီးငိုၼ်းၵေႃႈ တေလႆႈၶဝ်ႈၸႂ်ၼိူဝ်လွင်ႈၼႆႉတႄႉတႄႉဝႃႈဝႃႈ။ ႁဝ်းၶႃႈတေလႆႈဝူၼ်ႉသွၼ်ႇဝႃႈ ၵၢၼ်လိၵ်ႈလၢႆးၼႆႉမၼ်းပဵၼ်ၵၢၼ်ၸိူဝ်ႉၸၢတ်ႈ။
မိူဝ်ႈဢွၼ်တၢင်း ၶႃႈၵႆႉတႅမ်ႈ ၵႆႉလၢတ်ႈတႃႇသေႇဝႃႈ ၼႂ်းတူင်ႇဝူင်းတႆးႁဝ်းၼႆႉ ၵူၼ်းလူႇ (တၢၼ်း) တႃႇတေပူၼ်ႉၸၢတ်ႈၼႆႉ ၼမ်ႁႅင်းၼႅၼ်ႇ၊ ၵူၼ်းတႃႇတေလူႇပုၼ်ႈၸၢတ်ႈၼႆႉမၼ်းဢေႇႁႅင်းၼႅၼ်ႇ။ ၶႃႈႁၼ်ဝႃႈ တႃႇတေပူၼ်ႉၸၢတ်ႈၵေႃႈလူႇၶႃႈလႄႈ၊ တႃႇပုၼ်ႈၸၢတ်ႈၵေႃႈလူႇၶႃႈလႄႈ၊ ပေႃးၸိူင်ႉၼၼ် ႁဝ်းလႆႈၵုသူလ်ၼႃးမုၼ် တင်းသွင်ဢၼ်၊ ၶႃႈၶႂ်ႈတိုၵ်းသူၼ်းၼင်ႇၼႆၶႃႈ။


c: text/html

text:
ႁူဝ်ပဝ်ႈၸုမ်းၶိုင်ပွင်လွင်ႈငမ်းယဵၼ် ဢူးဢွင်ႇမိၼ်း ႁွင်ႉပႃႇတီႇၵၢၼ်မိူင်း၊ ၸုမ်းပီႇတုၸိတ်ႉသေ သပ်းၸႅင်ႈၼႄ ၶၵ်ႉၵၢၼ်ငမ်းယဵၼ်ထႅင်ႈ တီႈဝဵင်းတူၼ်ႈတီး၊ ဝၢႆးသပ်းၸႅင်ႈၼႄ ၶၵ်ႉၵၢၼ်တီႈၼေႇပျီႇတေႃႇ။
သိူဝ်ၽိူၵ်ႇၼမ်းၼႃႈ ၸတ်းပၢင်သပ်းၸႅင်ႈၶၢဝ်ႇ လွင်ႈၵူၼ်းမိူင်းမၢၼ်ႈ ထုၵ်ႇတီႉၺွပ်းၼႂ်း မိူင်းၶႄႇ
လူၺ်ႈလွင်ႈဢၼ်ၵူၼ်းမိူင်းမၢၼ်ႈ/ မိူင်းတႆး ထုၵ်ႇတီႉၺွပ်း တီႈလႅၼ်လိၼ်မိူင်းၶႄႇ-မၢၼ်ႈသေ သိူဝ်ၽိူၵ်ႇ ဢွၼ်ႁူဝ်ၼမ်းၼႃႈ ၸတ်းပၢင်သပ်းၸႅင်ႈၶၢဝ်ႇ၊ မီးၽူႈသိုဝ်ႇၶၢဝ်ႇၶဝ်ႈႁူမ်ႈ တင်းၼမ်။
သိုၵ်းမၢၼ်ႈထုၵ်ႇသိုၵ်းတႆးလိုပ်ႈတိုၵ်း ထွၼ်ဢွၵ်ႇၼႂ်း ထုင်ႉႁႃႈဝၢၼ်ႈ
သိုၵ်းမၢၼ်ႈ တပ်ႉၶလယ 248 ဢၼ်ႁၢင်ႈႁႅၼ်းသိုၵ်း ၵႂႃႇလေႃႇတိုၵ်းသိုၵ်းတႆး (SSPP/SSA) ၼႂ်းဢိူင်ႇႁႃႈဝၢၼ်ႈ ၸႄႈဝဵင်းၵေးသီးၼၼ်ႉ ထုၵ်ႇသိုၵ်းတႆးလိုပ်ႈတိုၵ်း၊ လႆႈထွၼ်ထွႆဢွၵ်ႇၼႂ်းဢိူင်ႇႁႃႈဝၢၼ်ႈ မိူဝ်ႈဝႃးယၢမ်းဝၢႆးဝၼ်း။
ဢူးဢွင်ႇမိၼ်းပိုတ်ႇလၢတ်ႈ ပေႃးတႅၵ်ႈၵူႈပွၵ်ႈ မိူဝ်ႈလဵဝ်ပၢင်တိုၵ်းလူတ်းယွမ်းၼမ်
တီႈပၢင်ႁူပ်ႉထူပ်းဢုပ်ႇဢူဝ်း ပႃႇတီႇၵၢၼ်မိူင်း ၵိၼ်ၶဝ်ႈႁူမ်ႈမူႇ တီႈၼေႇပျီႇတေႃႇၼၼ်ႉ ဢူးဢွင်ႇမိၼ်း ၵႅမ်ႁူဝ်ပဝ်ႈ 2 UPWC လၢတ်ႈဝႃႈ ပေႃးတႅၵ်ႈၵၼ်တင်း ၵူႈပွၵ်ႈ မိူဝ်ႈလဵဝ် ပၢင်တိုၵ်းၼႂ်းၼႃႈလိၼ်ၸၢဝ်းၶိူဝ်း လူတ်းယွမ်းၼမ်။
လၢႆပႃႇတီႇႁူမ်ႈၵၼ်ဝၢင်းတူင်ႇမွၵ်ႇမွင်ၸႂ် ၶုမ်ၵုတ်း ၸဝ်ႈၸၢမ်ႇထုၼ်း
ပႃႇတီႇၼူၵ်ႉယုင်း NLD ၊ ႁူဝ်သိူဝ် SNLD လွႆလႅမ် မိူင်းပွၼ် ပၢင်လူင် ဢိၵ်ႇၸုမ်းၶႅၵ်ႇလီပၢင်ၸႃႉ လွႆလႅမ် ႁူမ်ႈၵၼ် ၵႂႃႇဝၢင်း တူင်ႇမွၵ်ႇမွင်ၸႂ် တမ်ႈတီႈၶုမ်ၵုတ်း ၸဝ်ႈၾႃႉ ၸဝ်ႈၸၢမ်ႇထုၼ်း မိူင်းပွၼ်။
More Articles...
Page 1 of 206

robotstxt: allowed

filter: keep


text:
ၵၢပ်ႈယၢမ်းလဵဝ် ပေႃးဢဝ်ၼႂ်းမိူင်းႁူမ်ႈတုမ်ဝႃႈၸိုင် တေလႆႈဝႃႈပဵၼ်ၵၢပ်ႈပၢၼ်ၵႃႈၶၼ်မိုဝ်းထိုဝ် လုၵ်ႉတီႈ ႁူဝ်သိပ်းသႅၼ် ယွမ်းလူင်ထိုင်ႁူဝ်သႅၼ်။ ဝၢႆးၼႆႉၵေႃႈတေၸၢင်ႈလူင်းထႅင်ႈထိုင် ႁူဝ်မိုၼ်ႇႁိုဝ်ၵေႃႈ ပဵၼ်လႆႈ။ ၵူၺ်းၵႃႈ မိူဝ်ႈလဵဝ်တႄႉ ၵူၼ်းမီး ဢိၵ်ႇ ၵူၼ်းၶႅၼ်းၸႂ်ပၢၼ်ၵၢင်၊ ၵမ်ႉၼမ် လႆႈႁၼ်ၶဝ်ယိပ်းမိုဝ်းထိုဝ်မႃး ပႃးၸဵမ်မၢဝ်ႇ/သၢဝ် ၸိူဝ်းတိုၵ်ႉၶိုၼ်ႈႁူင်းႁဵၼ်းၵေႃႈ လႆႈႁၼ်ယိပ်းမိုဝ်းထိုဝ် မႃးႁမ်ႉၼမ်။
ၽွၼ်းလီၼမ်ႉၼဵင်ႈၶူမ် 24 ယၢင်ႇ
လွင်ႈၵိၼ်ၼမ်ႉၼဵင်ႈၶူမ်ၼႆႉ ပၼ်ၽွၼ်းလီ ပၢႆးယူႇလီၵူၼ်းႁဝ်းတႄႉတႄႉလႄႈၵွပ်ႈၼႆ ၵၢပ်ႈပၢၼ်ၼႆႉ ပိူၼ်ႈဢွၼ်ၵၼ်ၵိၼ် ၼမ်ႉၼဵင်ႈၶူမ်မႃး ပေႃးၶႂ်ႈၸွတ်ႇတူဝ်ႈတင်းလုမ်ႈၾႃႉယဝ်ႉ။ ၼမ်ႉၼဵင်ႈၶူမ်ၼႆႉ မၼ်းပၼ်ၽွၼ်းလီ တွၼ်ႈတႃႇပၢႆးယူႇလီ ၸဝ်ႈၵဝ်ႇတႄႉတႄႉ။ ၼႂ်းၵႃႈၼိုင်ႈဝၼ်း သင်ၸိူဝ်ႉၸဝ်ႈၵဝ်ႇဢမ်ႇၵိၼ်ပၼ်ၼမ်ႉၼဵင်ႈၶူမ် 3-4 ၵွၵ်းၼႆ မိူၼ်ၵၼ်တင်း ၸဝ်ႈၵဝ်ႇ ဢမ်ႇဝႆႉၵႃႈၶၼ် ပၢႆးယူႇလီၸဝ်ႈၵဝ်ႇၼၼ်ႉယဝ်ႉ။ လွင်ႈၵိၼ်ၼမ်ႉၼဵင်ႈၶူမ်ၼႆႉ ၽွၼ်းလီမၼ်းမီး 24 ယၢင်ႇ ၸိူင်ႉၼင်ႇ လၢတ်ႈၼႄဝႆႉပႃႈတႂ်ႈၼႆႉ။
ဝတ်ႉပႃႇပဝ်ႈ ဝဵင်းၵဵင်းမႆႇ ၸိုင်ႈထႆး ၸတ်းပွႆးပိုတ်ႇႁူင်းႁဵၼ်းလႄႈ ၸၢတ်ႈသႅင်းတႆး၊ ထိူမ်း 2/2012
ဝၼ်းထိ 7/11/2012 ယၢမ်း 09:00 - 12:00 မူင်း၊ ၸဝ်ႈၽရၶူးဢမွၼ်းဝီးရၶုၼ်း (ၸဝ်ႈၶူးဢိၼ်းတႃး) ၸဝ်ႈဢႃးဝၢတ်ႈ ဝတ်ႉပႃႇပဝ်ႈ လႄႈ ၶူးထွင်းပဵဝ်း ၶူးယႂ်ႇႁူမ်ႈတင်းၶူးသွၼ် မေႃသွၼ်လႄႈ ...
သုၼ်ႇလႆႈၽၢတ်ႇဢွၵ်ႇတႆး ဢမ်ႇလီပွႆႇပႅတ်ႈ
မိူဝ်ႈဝၼ်းထိ 15 လိူၼ်ဢွၵ်ႇထူဝ်ႇၿိူဝ်ႇပူၼ်ႉမႃးၼႆႉ
လႆႈႁၼ်ၶၢဝ်ႇလွင်ႈလိၵ်ႈႁူမ်ႈမၢႆဢေၻိၼ်း ပြိူဝ်ႇတႃႇ မိူင်းသၵွတ်ႇလႅၼ်ႇ တေၽၢတ်ႇ ဢွၵ်ႇမိူ...
ဝၼ်းၽြႃးလူင်းမိူင်း (Devorohana Day)
ဝၼ်းဢွၵ်ႇဝႃႇသႃ လိူၼ် 11 မူၼ်းၼႆႉ ဢဝ်ၸွမ်းဝိၼႆး ပုတ်ႉထၸဝ်ႈဝႃႈ ပဵၼ်ဝၼ်း မႁႃပဝႃရၼႃ (ပွင်ႇဝႃႈဝၼ်း ဢၼ်ၸဝ်ႈသင်ၶၶဝ် ...
ဝၼ်းဢွၵ်ႇဝႃႇသႃတႆးလိုဝ်ႉ တႆးၶိုၼ်
ဝၼ်းတီႈ 30 လိူၼ် 9 ၵလႃးပီ 2012 တေထိုင်ၼႆႉ ပဵၼ်ဝၼ်းဢွၵ်ႇဝႃႇသႃၸၢဝ်းၸႆးလိုဝ်ႉ ၸၢဝ်းတႆးၶိုၼ် ပွတ်းဝၼ်းဢွၵ်ႇၶူင်း ၼႂ်းမိူင်းၵဵင်းတုင် 9 ၸႄႈဝဵင်း လႄႈ ပွတ်းဝၼ်းဢွၵ်ႇၼမ်ႉလမ်း ၼႂ်းမိူင်းၵဵင်းႁုင်ႈ သိပ်းသွင် ပၼ်းၼႃး 3 ၸႄႈတွၼ်ႈ ႁူမ်ႈတင်းၸၢဝ်းတႆးလႅမ်း ၼႂ်းၸႄႈတွၼ်ႈမိူင်းလႃးလူင်(သိုဝ်မၢဝ်ႉ-ၽူဢိူဝ်ႇ) လႄႈ ၸၢဝ်းယူၼ်း ၼႂ်းမိူင်းထႆးပွတ်းၼိူဝ်၊ ၸၢဝ်းလၢဝ်း ၼႂ်းမိူင်း လၢဝ်းပွတ်းၼိူဝ်။ ၵူၼ်းၸိူဝ်းၼပ်ႉယမ်သႃသၼႃးပုတ်ႉထ ၼႂ်းတွၼ်ႈလိၼ် ပွတ်းၸိူင်ႉဝႃႈၼၼ်ႉ ပႃးတင်းၸၢဝ်းလွႆ(ၶိူဝ်းပလွင်ႈ-ပူးလင်း) ဢွၼ်ၵၼ်ႁၢင်ႈႁႅၼ်း တႃႇဝၼ်းဢွၵ်ႇဝႃႇသႃ တင်ႈ ၶဵင်ႇသၢင်ႇပုတ်ႈ (ၶဵင်ႇတၢင်ႇၶဝ်ႈ သွမ်းႁပ်ႉတွၼ်ႈၽႃးလူင်းမိူင်း) ၼႂ်းဝၼ်းလိူၼ် 12 မူၼ်း ၸွမ်းပၵ်းယဵမ်ႈဝၼ်း ဢၼ်ၵူၼ်းပွတ်းၼၼ်ႉၼပ်ႉထိုဝ်ႁဵတ်း ၸွမ်းမႃးၸဵမ်ပၢၼ်ပူႇမွၼ်ႇၼၢႆးယႃႈ။ ၾိင်ႈဢွၵ်ႇဝႃႇသႃ ဝဵင်းၵဵင်းတုင် တေမီး ႁေႃၽႃသၢတ်ႇ(ၵျွင်းၽြႃး ဢၼ်ႇႁဵတ်းလူၺ်ႈမႆႉ။ မီးႁၢၼ်ႉတိၼ် တႅၼ်ႈသင် (ပလင်ႇ) မီးယွတ်ႈလႅမ်တင်ႈတႄႇ 3 ၸၼ်ႉထိုင် 7 ၸၼ်ႉ၊ တိတ်းၸေႈၶမ်း/ၸေႈငိုၼ်းသေ ႁွင်ႉႁေႃၽႃသၢတ်ႇၶမ်း၊ ႁေႃၽႃသၢတ်ႇငိုၼ်း)။ ႁေႃၽႃသၢတ်ႇၼႆႉ ဢွၼ်တၢင်းပႆႇထိုင်ဝၼ်းဢွၵ်ႇဝႃႇသႃ မွၵ်ႈ 15 ဝၼ်းၵေႃႈ မီးၶၢႆၼႂ်းၵၢတ်ႇလူင်ယဝ်ႉ၊ ၵူၼ်းႁဵတ်းၶၢႆ ၵမ်ႈပႃႈၼမ် ပဵၼ်ၵူၼ်းဝၢၼ်ႈပႃႇမၢၼ်ႈသီႇပွၵ်ႉ၊ တၢင်ႇဝၢၼ်ႈၵေႃႈႁဵတ်းၶၢႆၵၼ်ယူႇ၊ ၸၢင်ႈမေႃမိုဝ်းႁဵတ်းႁေႃၽႃသၢတ်ႇၶၢႆၼႆႉ မီးတင်းၼၢင်းယိင်း လႄႈၵူၼ်းၸၢႆး၊ ၵမ်ႈၼမ်ပဵၼ်ၸၢဝ်းတႆးလူင် ဢၼ်ပဵၼ်လုၵ်ႈ လၢၼ်ပူႇမွၼ်ႇ ၼၢႆးယႃႈ ၸိူဝ်းလုၵ်ႉတၢင်းပွတ်းတူၵ်းၶူင်း ၸိူင်ႉၼင်ႇ မိူင်းၼၢႆး လၢႆးၶႃး မွၵ်ႇမႆႇ မိူင်းၼွင် ဢၼ်ၶၢႆႉမႃးယူႇတီႈ ၵဵင်းတုင် ၸဵမ်မိူဝ်ႈပီ 1881-82 ၼၼ်ႉ။
ပၵ်းယဵမ်ႈဝၼ်း(တႆးပွတ်းၼၼ်ႉႁွင်ႉပၵ်ႉၶတိၼ်း- ဢၼ်မႃးတီႈပႃလိဝႃႈ ပၵ်ႉၶတိၼ- ပွင်ႇဝႃႈဝၼ်းၶိုၼ်ႈ 15 ဝၼ်း လူင်း 15) ၵူၼ်းတႆးပွတ်းဢွၵ်ႇၶူင်း တေဝႆးသေပၵ်းယဵမ်ႈဝၼ်းထႆး မၢၼ်ႈ လၢဝ်းပွတ်းတႂ်ႈ 1 လိူၼ်(30 ဝၼ်း) တဵမ်။ ၸိူင်ႉၼင်ႇ လိူၼ် 8 ထႆး(တႆး) မၢၼ်ႈ လႄႈ ၶဝ်ႈဝႃသႃဝၼ်းလိူၼ် 8 မူၼ်းၼၼ်ႉ ပဵၼ်လိူၼ် 9 တႆးၶိုၼ်/လိုဝ်ႉလႄႈ ၶဝ်ႈဝႃသႃဝၼ်းလိူၼ် 9 မူၼ်း။ ပေႃးပီ လႂ်လႄႈထႆး(တႆး) မၢၼ်ႈပဵၼ်လိူၼ် 8 သွင်ပွၵ်ႈ(ဝႃႇထၢပ်ႈ-ႁွင်ႉပီ 2 ပႅတ်ႇ) ၵေႃႈ တႆးၶိုၼ်/လိုဝ်ႉ ပဵၼ်လိူၼ် 9 သွင်ႈပွၵ်ႈ(ႁွင်ႉပီ 2 ၵဝ်ႈ)။ ထႆး(တႆး) မၢၼ်ႈ ဢွၵ်ႇဝႃသႃဝၼ်းလိူၼ် 11 မူၼ်း၊ တႆးၶိုၼ်/ လိုဝ်ႉ ဢွၵ်ႇဝႃသႃဝၼ်းလိူၼ် 12 မူၼ်းၸိူင်ႉၼႆမႃးၵူႈပီ။ ဢၼ်ပိူင်ႈၵၼ်ၼႆႉ ပဵၼ်ပီဢထိၵမႃသ(လိူၼ်သွၼ်ႉ)၊ ၸိူင်ႉၼင်ႇ ပီ 2012 ၼႆႉ ထႆး (တႆး) မၢၼ်ႈ ပဵၼ်ပီ 2 ပႅတ်ႇ(ဝႃႇသွၼ်ႉ)၊ တႆးၶိုၼ်/လိုဝ်ႉ သမ်ႉပဵၼ်ပီ 9 လဵဝ်(ဝႃႇဢမ်ႇ သွၼ်ႉ)။ ပေႃးထိုင် တႆးၶိုၼ်/လိုဝ်ႉ ပဵၼ်ပီ 2 ၵဝ်ႈ(ဝႃႇသွၼ်ႉ)မႃးထႅင်ႈၵမ်ႈၼိုင်ႈ ၼႂ်းပီသွင်ပီတၢင်းၼႃႈၼႆႉ ၶိုၼ်းမႃးမိူၼ် ၵၼ်ၶိုၼ်း(ၶဝ်ႈဝႃႇ-ဢွၵ်ႇဝႃႇ တေမႅၼ်ႈဝၼ်းလဵဝ်ၵၼ်၊ ၵွႆးၵေႃႈ လိူၼ်တႄႉယင်းတိုၵ်ႉႁၢင်ႇ ၵၼ်ၼိုင်ႈလိူၼ်ယူႇမိူၼ် ၵဝ်ႇ)။ ပိူင်ႈၵၼ် 3 ပီ မိူၼ်ၵၼ် 3 ပီ တေပဵၼ်ၸိူင်ႉၼႆၵႂႃႇတိၵ်း တိၵ်းယူႇ။ ၼႆႉ ပဵၼ်လၵ်းထၢၼ် (သၵ်ႉၶိ သၵ်ႈသေႇ) သုၼ်ႇၼိုင်ႈ လွင်ႈဝႃႈတႆးလိုဝ်ႉ တႆးၶိုၼ် တႆးလႅမ်း လၢဝ်း ယူၼ်း(ပွတ်းၼိူဝ်) ၶဝ် ယၢမ်ႈလႆႈႁပ်ႉဢဝ်/ၼပ်ႉယမ်ၾိင်ႈ ငႄႈပုတ်ႉထသႃသၼႃး ၼိၵၢႆမႁႃယၢၼ်းမႃးဢွၼ်တၢင်းၾိင်ႈငႄႈပုတ်ႉ ထသႃသၼႃး ၼိၵၢႆထေရဝၢတ်ႈၼႆၼၼ်ႉယူႇ (တၢင်းႁၼ် ထိုင်ဢတ်ႉတၼူဝ်းမတိ-ၽူႈတႅမ်ႈ)။
ဝၼ်းဢွၵ်ႇဝႃႇသႃပွတ်းဢွၵ်ႇၶူင်း ဝၼ်းလိူၼ်း 12 မူၼ်း(ၶဝ်ႈမိူဝ်ႈ 03/07/2012 သေ ဢွၵ်ႇမိူဝ်ႈ 30/09/2012) ပီၼႆႉ ၽူႈတႅမ်ႈတေလၢတ်ႈၼႄလွင်ႈၽိၵ်ႉၶုၼီးသႃသၼႃးပၢၼ်မႂ်ႇ ဢၼ်ႁၢႆလၢႆၵႂႃႇၸဵမ်ပီပုတ်ႉထ 500 ပီ (ဝၢႆးသေ ပုတ်ႉထၽြႃး ပဵၼ်ၸဝ်ႈၵူဝ်းတမႁဝ်း ဢဝ်ပရိၼိပ်ႉပၢၼ်းယဝ်ႉမွၵ်ႈ 500 ပီမိူင်း) ၼၼ်ႉ ၶိုၼ်းၽိူမ်ႉၶဝ်ႈ ပဵၼ် ပုတ်ႉထ ပရိသၢတ်ႈတဵမ် 4 (ၽိၵ်ႉၶု။ ၽိၵ်ႉၶုၼီး၊ ဢုပႃသၵႃ၊ ဢုပႃသိၵႃ)မႃးမိူၼ်ၵဝ်ႇ ပိူဝ်ႈတႃႇႁူမ်ႈမိုဝ်းၵၼ် ႁဵတ်းၵၢၼ်ပူၵ်းပွင်ၽႄႈတိူၼ်းပုတ်ႉထသႃ သၼႃး ႁႂ်ႈတင်ႈမၼ်ႈၵႂႃႇၼႂ်းမၢၵ်ႇႁူဝ်ၸႂ် ၵူၼ်းလုမ်ႈၾႃႉလႆႈ ၶၢဝ်းယၢဝ်း ၼင်ႇၵႃႈယူႇလႆႈ။
ၼႂ်းပီ 2012 မိူဝ်ႈၼႂ်းလိူၼ် 7 ၵလႃးပူၼ်ႉမႃးၼၼ်ႉ ၽိၵ်ႉၶုၼီး(ဢရႁၼ်ယိင်း)ၸၢဝ်းဝႅတ်ႉၼၢမ်းၼမ်းႁူဝ်သေ ၸတ်းႁဵတ်း ပၢင် သၢင်ႇလွင်းယိင်း၊ ၸၢင်းလွင်းယိင်း ဢၼ်ပဵၼ်ပၢင်ဝူတ်ႇသႃမၼေးရီး၊ ၽိၵ်ႉၶုၼီးတီႈဝဵင်းဝေးသႃလီး ၼႂ်းမိူင်းဢိၼ်ႊတိ ယိူဝ်ႊ။ လွင်ႈလႆႈလိူၵ်ႈဢွင်ႈတီႈဝေးသႃလီးၵေႃႈ ၵွပ်ႈဝႃႈမိူဝ်ႈပၢၼ်ပုတ်ႉထၲၽႃးပဵၼ်ၸဝ်ႈ (ၽွင်းၼၼ်ႉ ပုတ်ႉထပဵၼ်ၽြႃးလႆႈ 5 ဝႃႇသႃ) ၼၼ်ႉ မႄႈၼႃႉၸဝ်ႈၼၢင်းပၸႃးပတိၵူဝ်းတမီးလႄႈ ၼၢင်းယိင်းၸၢဝ်းသႃၵိယ 500 ၶဝ်ပႃးတင်းၼၢင်းယသူဝ် ထရႃး လႆႈႁပ်ႉဢၼုၺၢတ်ႈ ပဵၼ်ၽိၵ်ႉၶုၼီး (ဢရႁၼ်ယိင်း) တီႈၼႂ်းထိူၼ်ႇမႁႃဝူင်း၊ မိူင်းဝေးသႃလီးဢွၼ်တၢင်းသုတ်း ၸင်ႇလိူၵ်ႈဢွင်ႈတီႈတီႈၼႆႈၼႆ။ ပၢင်ဝူတ်ႇၶျ်ၽိၵ်ႉၶုၼီးၵမ်းၼႆႉ ၽူႈၸၢတ်းႁဵတ်း ပၢင်ၽိၵ်ႉၶုၼီးၸၢဝ်းဝႅတ်ႉၼၢမ်း တွၵ်ႉတိူဝ်ႊ လိဝ်ၾပ်ႉ(ၽတ်ႉတၼ်းတႃဝိတိတႃ ထမ်းမႃး) သႂ်ႇၸိုဝ်ႈဝႃႈ ပၢင် ဢုပသမ်ပတႃး ၽိၵ်ႉၶုၼီး ၵူႈမိူင်းမိူင်း ၼိၵၢႆထေရဝၢတ်ႈ ပီပုတ်ႉထ 2555 ၼီႈၼႆ။
ၸွမ်းဢဝ်ဝိၼီးၸဝ်ႈဝႃႈ ၽိၵ်ႉၶု(ဢရႁၼ်ၸၢႆး) ပေႃးဢႃယုတဵမ် 20 ပီယဝ်ႉ ၶဝ်ႈသိမ်ႇထတ်းထၢမ်တၢင်းၽိတ်း (ၶေႃႈၸုတ်ႈ ယွမ်း) 13 ၶေႃႈသေ ၺၢတ်ႈႁဵတ်းၽိၵ်ႉၶုတီႈသွင်ႇၼႃႈတၼ်းတႃၸဝ်ႈဢရႁၼ်ၸၢႆး 5 တူၼ်ၶိုၼ်ႈၼိူဝ် ယဝ်ႉ တိုဝ်းသိလ် 227 ၶေႃႈတေႃႇ ၸူဝ်ႈပၢၼ်။
ပုၼ်ႈတႃႇၽိၵ်ႉၶုၼီး(ဢရႁၼ်ယိင်း)သမ်ႉ ၵေႃႉယၢမ်ႈမီးၸဝ်ႈၽူဝ် ပေႃးဢႃယုတဵမ် 12 ပီ၊ ၵေႃႉပဵၼ်သၢဝ် ပေႃးဢႃယုတဵမ် 20 ပီယဝ်ႉ သမ်ႉလႆႈတိုဝ်းၸွမ်းတၢင်းၵမ် သိၵ်ႉၶႃမႃးၼ(ၾိုၵ်းယူႇၸွမ်းၾိင်ႈသင်ၶၸဝ်ႈ) တီႈဢေႇ သုတ်း 2 ပီယဝ်ႉၸင်ႇၶဝ်ႈသိမ်ႇ ထတ်းထၢမ် တၢင်းၽိတ်း (ၶေႃႈၸုတ်ႈယွမ်း) 24 ၶေႃႈသေ ၺၢတ်ႈႁဵတ်းၽိၵ်ႉၶုၼီး (ဢရႁၼ်ယိင်း) တီႈသွင်ႇၼႃႈၽိၵ်ႉၼီး 5 တူၼ်ၶိုၼ်ႈၼိူဝ် ဢွၼ်တၢင်း၊ ယဝ်ႉၼၼ်ႉသမ်ႉလႆႈၵႂႃႇႁပ်ႉဢဝ်လွင်ႈ မၵ်းမၼ်ႈတီႈသွင်ႇၼႃႈၽိၵ်ႉၶုၸၢႆး 5 တူၼ်ၶိုၼ်ႈၼိူဝ် ထႅင်ႈ (ၼႂ်းဝိၼီးႁွင်ႉ ဝႃႈႁဵတ်းတလ်းလႁိၵမ်)သေ တိုဝ်းၵမ်သိလ် (ဝိၼီး) 311 ၶေႃႈတေႃႇၸူဝ်ႈပၢၼ်(သိလ်ဝိၼီးၽိၵ်ႉၶုၼီး ၼိၵၢႆမႁႃယၢၼ်းမီးၼမ်လိူဝ်၊ မီး 348 ၶေႃႈ)။ ပၢင်ဝူတ်ႇၶျ် ၸၢင်းလွင်းယိင်းၼိၵၢႆထေရဝၢတ်ႈပၢင်ၼႆႉ ပဵၼ်ၵမ်းဢွၼ်တၢင်း သုတ်းပိူၼ်ႈ ၼႂ်းႁူဝ်ပၢၵ်ႇၸဵင်ပီ 21 ၼႆႉ၊ တင်းမူတ်းမီ 9 တူၼ်၊ ယိင်းၸၢဝ်းထႆး 2 တူၼ်၊ ယိင်းဝႅတ်ႉၼၢမ်း 4 တူၼ် လႄႈ ယိင်းၵလႃးဢိၼ်ႊတိယိူဝ်း 3 တူၼ်။ သၢင်ႇလွင်းယိင်း ဢၼ်လႆႈဝူတ်ႇၶျ်ပဵၼ်သႃမၼေးရီး(ၸဝ်ႈသၢင်ႇယိင်း)ၵမ်းၼႆႉ မီး 13 တူၼ်။
ၽိၵ်ႉၶုၸၢႆး ႁူမ်ႈတင်းၽဢုပၸ်ႉသၢႆး(ဢုပၸ်ႉသေႇ)တင်းမူတ်း 15 တူၼ်၊ မီးတင်းမုၼ်ၸဝ်ႈမၢၼ်ႈ ထႆးသရီလင်ၵႃၿင်ႊ ၵလႃႊၻဵသျ်ႊ လႄႈၸဝ်ႈတွၵ်ႉတိူဝ်ႊၽတ်ႉတၼ်တသတ်ႉတပႃလ ၽူႈပဵၼ်သင်ႇၶ ရႃးၸႃးမိူင်းဢိၼ်ႊတိယိူဝ်ႊ ပဵၼ်ၽဢုပ သၢႆး။ ၾၢႆႇၽိၵ်ႉၶုၼီး(သင်ၶယိင်း)တင်းမူတ်း 8 တူၼ်၊ မီးတင်းမုၼ်ၸဝ်ႈယိင်းဝႅတ်ႉၼၢမ်း 1 တူၼ် ၻွၵ်ႉတိူဝ်ႊလိဝ်ၾပ်ႉ(တၢၼ်ႈၸဝ်ႈပဵၼ်ဢုပသၢႆးယိင်း- ႁွင်ႉပဝတ်ႉတၼီး- Preceptor)၊ မုၼ်ၸဝ်ႈယိင်းထႆး 2 တူၼ် မီးၻွၵ်ႉတိူဝ်ႊထမ်းမႃႊ ၼၼ်ႊၻႃႊလႄႈ ၸဝ်ႈၸၢင်းယိင်းသီရိဝရႃး၊ သရီလင်းၵႃ 3 တူၼ်လႄႈဢိၼ်ႊတိယိူဝ်ႊ 2 တူၼ်။ ၻွၵ်ႉတိူဝ်ႊၽတ်ႉတၼ်ႊ ၻႃႊ ထမ်းမႃႊတၼ်ႊၻႃႊ ပဵၼ်ၽၽိၵ်ႉၶုၼီးၸၢဝ်းထႆး(ၼႂ်းၸၢဝ်းၶိူဝ်းတႆး တင်း လုမ်ႈၾႃႉ) တူၼ်ဢွၼ်တၢင်းသုတ်း။ ပဵၼ်ၽိၵ်ႉၶုၼီးၼႂ်းသွင်ၼိၵႆ ထေရဝၢတ်ႈလႄႈမႁႃယၢၼ်းတီႈ မိူင်းသရီလင်ၵႃ ဢၼ်ပဵၼ်ပၢင်ၸၢင်းလွင်းယိင်းၵူႈမိူင်းမိူင်း ၼႂ်းလုမ်ႈၾႃႉၵမ်းတီႈ 2 မိူဝ်ႈပီ 2003 ၼီႈၼၼ်ႉ။
ၽိၵ်ႉၶုၼီးပရိသၢတ်ႈၼႆႉ ႁူမ်ႈဝႃႈႁဵတ်းၵၢၼ်ၽႄႈတိူၼ်းပုတ်ႉထသႃသၼႃး လႆႈလီသေၽိၵ်ႉၶုၸၢႆးမႃးသေတႃႉၵေႃႈ လႆႈႁၢႆလၢႆ ၵႂႃႇ လူၺ်ႈဢမ်ႇႁူႉလွင်ႈတၢင်းမၼ်းၸဵမ်မိူဝ်ႈပီပုတ်ႉထ 500 ပီမိူင်းယဝ်ႉလႄႈ ပေႃးဢဝ်ဝိၼီးၸဝ်ႈဝႃႈၸိုင် ဢမ်ႇမီးၽိၵ်ႉၶုၼီး ဢမ်ႇပဵၼ် ၽိၵ်ႉၶုၼီးလႆႈထႅင်ႈယဝ်ႉၼႆ။ ထိုင်မႃးပီ 1988 ၼၼ်ႉ ၸုမ်းသင်ၶၸဝ်ႈမိူင်းသရီလင်းၵႃ ဢွၼ်ႁူဝ်သေ ပိုၼ်ၽၢဝ်ႇ ဝႃႈ ထုၵ်ႇလီၾိုၼ်ႉၶိုၼ်းၽိၵ်ႉၶုၼီးသႃသၼႃးၼႆမႃး။ ပၢင်ၸၢင်းလွင်းယိင်းၵမ်းဢွၼ်တၢင်း သုတ်း သင်ၶၸဝ်ႈမိူင်းသရီလင်ၵႃ ၼမ်းႁူဝ်သေ ၸတ်း ႁဵတ်းတီႈပုတ်ႉထၵယႃး မိူင်းၵယႃး မိူဝ်ႈပီ 1998 ၼီႈ ဢွၼ်တၢင်းလႆႈၵႂႃႇၼိမူၼ်းဢဝ်ၽၽိၵ်ႉၶုၼီးၼိ ၵၢႆမႁႃယၢၼ်း(မိူင်းထႆဝၼ်း) မႃးၶဝ်ႈႁူမ်ႈ ႁႂ်ႈမီးၽိၵ်ႉၶုလႄႈ ၽိၵ်ႉၶုၼီး (ဢုပတူဝ်သင်ၶ) ၸုမ်ႇၵူႈယဝ်ႉ ဢွၼ်ၵၼ်ႁဵတ်းသၢင်ႈ လၢႆးၵၢၼ်ဢုပသမ်ပတႃးၽိၵ်ႉၶုၼီး ၵူႈမိူင်းမိူင်းမႃး ပဵၼ်ပွၵ်ႈ ႁူဝ်တီး၊ သမ်ႉၵႂႃႇႁဵတ်းတလ်လႁိၵမ် (ႁႂ်ႈသင်ၶၸၢႆးၶဝ်မၵ်းမၼ်ႈ ပၼ်) ထႅင်ႈ တီႈထိူၼ်ႇလူင်တိုင်သႃရၼၢထ်ႈ မိူင်းပႃးလႃးၼသီလႄႈ သိုပ်ႇႁဵတ်းမႃးပၢင်ၸၢင်းလွင်းယိင်း 2 ပီလႂ် 1 ပွၵ်ႈ မႃးတေႃႇဝၼ်းမိူဝ်ႈၼႆႉ။ မိူဝ်ႈၼၼ်ႉ ပဵၼ်ပၢင်ၸၢင်းလွင်း ယိင်းသွင်ၼိၵႆမႃးသေၵေႃႈ ထိုင်မႃးပီ 2012 တီႈဝဵင်းဝေးသႃလီးၵမ်း ၼႆႉ ႁွင်ႉဝႃႈပဵၼ်ပၢင် ၸၢင်းလွင်းယိင်းၼိၵၢႆထေရဝၢတ်ႈၼႆမႃး ပဵၼ်ၵမ်းဢွၼ်တၢင်းပိူၼ်ႈ-ဝႃႈၼႆ။ မိူင်းဝႅတ်ႉၼၢမ်းမီးမုၼ် ၸၢင်းယိင်း (ၽိၵ်ႉၶုၼီး) ထိုင် 22,000 တူၼ်၊ ၼမ်လိူဝ်မုၼ်ၸၢင်းၸၢႆး(ၽိၵ်ႉၶု)၊ ယွၼ်ႉၽိၵ်ႉၶုသင်ၶ ၼႂ်းမိူင်းဝႅတ်ႉၼၢမ်း တင်းသဵင်ႈမီး 12,000 တူၼ်ၵွႆး။
-"ၵၢၼ်ၶဝ်ႈမႃးၼုင်ႈလိူင်ယူႇၼႂ်းသႃသၼႃးၼႆႉ တီႈသိုဝ်ႈမၼ်း ပဵၼ်ၵၢၼ်တင်ႈၸႂ်ႁႂ်ႈမၼ်ႈၵိုမ်းယဝ်ႉ ၶဝ်ႈမႃးႁဵတ်းၵၢၼ်ပုၼ်ႈ တႃႇ ၸွႆႈတူဝ်ၵဝ်ႇ ဢိၵ်ႇတင်းၸွႆႈၵူၼ်းတင်းၼမ်ႁႂ်ႈလွတ်ႈပူၼ်ႉတၢင်းတုၵ်ႉၶပၢႆးၸႂ်။ ၵၢၼ်ဢၼ်ႁဝ်း (ၸိူဝ်းပဵၼ် ဢရႁၼ် ယိင်း) လႆႈမႃး ႁဵတ်းၵၢၼ်ၽႄႈတိူၼ်းသႃသၼႃး ႁူမ်ႈၵၼ်တင်းဢရႁၼ်ၸၢႆးၶဝ်ၼႆႉ ပဵၼ်ၵၢၼ်ႁၵ်ႉသႃ မႅတ်ႇပႅင်းပႂ်ႉပႃးပုတ်ႉ ထသႃသၼႃး ႁႂ်ႈယူႇ မၼ်ႈလႆႈၶၢဝ်းယၢဝ်းၼၼ်ႉယဝ်ႉၼႆ ဢဝ်သႂ်ႇၸႂ်တွင်းၵိုမ်းၵၼ်သေၵမ်း။ ၼႆႉပဵၼ်သုပ်ႉပတ်ႉတိပၼ်ၼူဝ်း ပုၼ်ႈတႃႇသင်ၶတင်းသွင် ပရိသၢတ်ႈယဝ်ႈ "- (ၻွၵ်ႉတိူဝ်ႊၽတ်ႉတၼ်ႊၻႃႊ ထမ်းမႃႊၼၼ်ႊၻႃႊၽိၵ်ႉၶုၼီး၊ 29/07/2012)
ၾိုၼ်ဢိင်။ ။ - ၻွပ်ႇတွၵ်ႉတိူဝ်ႊမႃႊရ်တိၼ်ႊ လွင်ႈပုတ်ႉထဝိၼႆး ထိုင်ၽၽိၵ်ႉၶုၼီး၊ တႅမ်ႈလူၺ်ႈ ၽၽိၵ်ႉၶုၼီး
သုၽူဝ်း ထႃး 2012 (ၾၢႆႇထႆး)
- Women Strengthening Buddhism: By Dhammananda Bhikkhuni 2010 (ၾၢႆႇဢိင်း)
- ၽိုၼ်လိၵ်ႈၽိၵ်ႉၶုၼီသႃသၼူဝ်းပတေးသ(bduQKeDomoaemya'ousrf;)
တႅမ်ႈလူၺ်ႈ မုၼ်ၸဝ်ႈမၢၼ်ႈ ဢသျိၼ်ႇဢႃႇတိၸ်ႉၸဝံသ 1936 (ၾၢႆႇမၢၼ်ႊ)
(ၶွင်ၾၢၵ်ႇဝၼ်းဢွၵ်ႇဝႃႇသႃတႆးၶိုၼ်)
Just one precept : 227 precepts, Oh, that is difficult. 311 precepts, that is impossible, Here take it …
Just one precept … Take care of your mind. (Foe: by Dhammanada Bhikkhuni 2002)
မႁႃမုင်ႉ (မိူင်းၸႄႈ)
လုင်းၶုၼ်ၵျႃႇဢူး သဵင်ႈမုၼ် ၶွပ်ႈ 15 ပီ (1997-2012)
ဝၼ်းတီႈ 25.09.2012 ဢၼ်တေထိုင်ၼႆႉ ပဵၼ်ဝၼ်း ဢၼ်လုင်းၶုၼ်ၵျႃႇဢူး ၽူႈၵေႃႇတင်ႈၵဝ်ႉငဝ်ႈသုၼ်ႇလႆႈ ၵူၼ်း ၸိုင်ႈတႆး (Shan Human Right Foundation- SHRF) သဵင်ႈၵမ်သုတ်းမုၼ် ၽွင်းတိုၵ်ႉႁၢပ်ႇပုၼ်ႈၽွၼ်း ယူႇတၢင်းလႅၼ်လိၼ်ထႆးပွတ်းၵဵင်းႁၢႆး ၶွပ်ႈႁွပ်ႈထိုင် 15 ပီ ၼႂ်းပီ(2012) ၼႆႉ။
More Articles...
Page 9 of 23


text:
General News
ပႃႇတီႇသိူဝ်ၽိူၵ်ႇ တၢင်ႇပၢႆႉပႃႇတီႇမႂ်ႇ တီႈဝဵင်းၼမ်ႉၶမ်း
- Details
- Created on 06 June 2014
- Written by တႆးလွတ်ႈလႅဝ်း
ပႃႇတီႇ တီႇမူဝ်ႇၶရႅတ်ႉတိၵ်ႉ ၸၢဝ်းၶိူဝ်းတႆး (ႁိုဝ်) ပႃႇတီႇသိူဝ်ၽိူၵ်ႇ(SNDP) တၢင်ႇပၢႆႉပႃႇတီႇမႂ်ႇ တီႈဝၢၼ်ႈပၢင်ႇလူင် ၼႂ်းၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ။
မိူဝ်ႈဝႃး ဝၼ်းထီႉ 05.june.2014 ယၢမ်းၵၢင်ၼႂ် 09:00မူင်း တဵမ်တဵမ်ၼၼ်ႉ ၽူႈမီးပုၼ်ႈၽွၼ်း ၽၢႆႇ ပႃႇတီႇ တီႇမူဝ်ႇၵရႅတ်ႉတိၵ်ႉ ၸၢဝ်းၶိူဝ်းတႆး (ႁိုဝ်) ပႃႇတီႇသိူဝ်ၽိူၵ်ႇ(SNDP) ဝဵင်းၼမ်ႉၶမ်း၊ ၽူႈယႂ်ႇၵူၼ်းလူင် ၼႂ်းဝဵင်းလႄႈ ၼႂ်းပွၵ်ႉၼႂ်းဝၢၼ်ႈ ဢိၵ်ႇပေႃႈမႄႈ ပီႈၼွင်ႉၵူၼ်းမိူင်း ၼႂ်းဝဵင်းၼမ်ႉၶမ်း ၵမ်ႉၽွင်ႈ ၶိုၼ်ႈႁွတ်ႈ ဢဝ်တီႈယူႇသေ ၽူႈမီးပုၼ်ႈၽွၼ်း ၼႂ်းပႃႇတီႇသိူဝ်ၽိူၵ်ႇ မွၵ်ႇလၢတ်ႈၶေႃႈၵႂၢမ်း ပိုတ်ႇပၢင် တၢင်ႇပၢႆႉပႃႇတီႇၵႂႃႇ ယဝ်ႉတူဝ်ႈလီငၢမ်း။
တႆးလွတ်ႈလႅဝ်း


text:
Welcome to Taifreedom
သိုၵ်းမၢၼ်ႈ ၶိုၼ်ႈလေႃႇတိုၵ်း SSPP/SSA ဢၢင်ႈႁုပ်ႉသိမ်းဢဝ် လွႆသႅင်မိူင်းသူႈ
- Created on 12 June 2014
- Written by တႆးလွတ်ႈလႅဝ်း
သိုၵ်းမၢၼ်ႈ ဢဝ်ၶိူင်ႈၵွင်ႈၵၢင်ႇတဵမ်ထူၼ်ႈလႄႈ ႁႅင်းသိုၵ်းတင်းၼမ် ၶိုၼ်ႈလေႃႇတိုၵ်း တပ်ႉပၢင်သဝ်း ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး (SSPP/SSA) တီႈလွႆသႅင် ဝဵင်းမိူင်းသူႈ ႁိမ်းၸမ်လွႆသွင်ထဝ်ႈ ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း သွင်ၽၢႆႇပဵၼ်ပၢင်တိုၵ်းၵၼ် ႁိုင်သွင်ဝၼ်း ၽၢႆႇသိုၵ်းမၢၼ်ႈ ဝၢတ်ႇၸဵပ်းလူႉတၢႆၼမ်၊ တေႃႇမိူဝ်ႈလဵဝ် သိုၵ်းမၢၼ်ႈတိုၵ်ႉသိုပ်ႇၽိူမ်ႉႁႅင်းသိုၵ်း ၶိုၼ်ႈၸူးထႅင်ႈ တင်းၼမ်။
ပၢင်ပွႆး လဵၼ်ႈမၢၵ်ႇၼင်လုမ်ႈၾႃႉ တေတႄႇပိုတ်ႇမိူဝ်ႈၼႆႉ
- Created on 12 June 2014
- Written by တႆးလွတ်ႈလႅဝ်း
ပိူဝ်ႈဝႃႈ ပၢင်လဵၼ်ႈမၢၵ်ႇၼင်လူၵ်ႈ ဢမ်ႇၼၼ် လုမ်ႈၾႃႉၼႆႉ သီႇပီႊၼိုင်ႈပွၵ်ႈၼႆလႄႈ တွၼ်ႈတႃႇပီႊၼႆႉ ပၢင်ပွႆး လဵၼ်ႈမၢၵ်ႇၼင်လုမ်းၾႃႉ ဢမ်ႇၼၼ် ပၢင်လဵၼ်ႈမၢၵ်ႇၼင် တင်းလူၵ်ႈၼၼ်ႉ တေတႄႇပိုတ်ႇၵႂႃႇမိူဝ်ႈၼႆႉ တီႈမိူင်းပရႃႇသီးလ်၊ တီႈမိူင်းပရႃႇသီးလ် တေဢဝ်ပုၼ်ႈၽွၼ်းသေ ၸတ်းႁဵတ်းၵႂႃႇ တေလႆႈလၢတ်ႈဝႃႈပဵၼ်ၸဝ်ႈႁိူၼ်းၵေႃႈလၢတ်ႈလႆႈ။
လၢႆမူႇလၢႆၸုမ်း ႁူမ်ၵၼ် ၸတ်းပၢင်ဢုပ်ႇဢူဝ်း ၵၢၼ်လွင်ႈငမ်းယဵၼ် တီႈMPC တႃႈၵုင်ႈ
- Created on 12 June 2014
- Written by တႆးလွတ်ႈလႅဝ်း
ၵဵဝ်ႇၵပ်း ၸူဝ်ႈၶၢဝ်း ၽွင်းတိုၵ်ႉလႅၵ်ႈလၢႆႈ မိူင်းႁူမ်ႈတုမ်ႈမျၢၼ်ႇမႃႇ ယၢမ်းလဵဝ်ၼႆႉသေ ၸုမ်းတူင်ႇဝူင်းၵူၼ်းမျႅၼ်ႇမႃႇ ၵူႈၸၼ်ႉထၢၼ်ႉ၊ ၽၢႆႇၶူၼ်ႉၶႂႃႉ ဢိၼ်ႇသတီႇၵျုတ်ႉ မိူင်းႁူမ်ႈတုမ်ႈ လႄႈ ၸုမ်းၸွႆႈထႅမ် ၽၢႆႇၵေႃႇသၢင်ႈလွင်ႈငမ်းယဵၼ် ႁူမ်ႈၵၼ် ဢဝ်တိုဝ်ႉတၢင်းလီၼႆႉသေ ၸတ်းပၢင်ဢုပ်ႇဢူဝ်း ၵၢၼ်လွင်ႈငမ်းယဵၼ် (Peace Symposium) တီႈသုၼ်ၵၢင်ငမ်းယဵၼ်မိူင်းႁူမ်ႈတုမ်ႈ (MPC) တီႈတႃႈၵုင်ႈ။
ၸဝ်ႈၼႃႈတီႈၼႂ်းၵဵင်းမႆႇယႃႉလုႁိူၼ်း ၵူၼ်းႁႅင်းၵၢၼ်
- Created on 11 June 2014
- Written by တႆးလွတ်ႈလႅဝ်း
ၵႅမ်ၽူႈၵွၼ်းၸႄႈတွၼ်ႈ ၵဵင်းမႆႇ ဢွၼ်ၸဝ်ႈၼႃႈတီႈ ၵူတ်ႇၸႅတ်ႈ ၵူၼ်းၶဝ်ႈမိူင်းလႄႈ သိုၵ်းႁၢၼ်ၶဝ် ဢဝ်တိုဝ်ႉတၢင်း ၼႂ်းၶူင်းၵၢၼ်ၸႅတ်ႈတတ်း ထတ်းမေးတူင်ႇဝူင်း ႁႂ်ႈပဵၼ်မင်ႇၵလႃႇ ၼၼ်ႉသေ ၶဝ်ႈထွၼ် ယႃႉႁိူၼ်း ႁႅင်းၵၢၼ်ယၢၼ်မိူင်း (9)လင် ဢၼ်ပူၵ်းသဝ်းယူႇ တီႈပွၵ်ႉပႃႇၽႅင်ႉ ဢိူင်ႇပႃႇတၼ်ႊ၊ ၸႄႈဝဵင်းမိူင်း ၸႄႈတွၼ်ႈၵဵင်းမႆႇ လႄႈ ဢိူင်ႇၸၢင်ႉမွႆႉ၊ ၸႄႈဝဵင်းမိူင်း ၊ ၸႄႈတွၼ်ႈၵဵင်းမႆႇ ၸိုင်ႈထႆး။
သင်ႇၶၸဝ်ႈ ဢွၼ်ႁူဝ် ပိုတ်ႇၽုၺ်ႇ ႁဵတ်းႁူင်းႁဵၼ်းမႂ်ႇပၼ် လုၵ်ႈဢွၼ်ႇ တီႈဝၢၼ်ႈဢၼ်ဢမ်ႇယၢမ်ႈ မီး လူင်ပွင်ၸိုင်ႈလူင်းတူၺ်းထိုင်သေပွၵ်ႈ
- Created on 11 June 2014
- Written by တႆးလွတ်ႈလႅဝ်း
သင်ႇၶၸဝ်ႈ မူၺ်ႇတေႃႇ ဝဵင်းမိူင်းၵိုင် ဢၼ်မႃးႁဵၼ်းလိၵ်ႈ တီႈၸၼ်ႉၸွမ် မႁႃႇၸူးလႃးလူင်းၵွၼ်း ၸိုင်ႈထႆး ဢွၼ်ႁူဝ်ႁဵတ်းပၼ် ႁူင်းႁဵၼ်းပၺ်ႇၺႃႇမႂ်ႇသေ ၸတ်းပၢင်ပိုတ်ႇၽုၺ်ႇပၼ် ႁူင်းႁဵၼ်းမႂ်ႇ တႃႇလုၵ်ႈဢွၼ်ႇ ဝၢၼ်ႈမႂ်ႇလွႆသၢႆး ဢိူင်ႇႁူဝ်ၼႃး ၸႄႈဝဵင်းမိူင်းၵိုင် ႁႂ်ႈပေႃးမီးႁူင်းႁဵၼ်း လႆႈႁဵၼ်းဢဝ်ပၺ်ႇၺႃႇ တၢင်းႁူႉမေႃ ၼင်ႇႁူင်းႁဵၼ်းလူင်ပွင်ၸိုင်ႈၵႂႃႇ ယဝ်ႉတူဝ်ႈလီငၢမ်း။
More Articles...
- ပႃႇတီႇ တီႇမူဝ်ႇၶရႅတ်ႉတိတ်ႉၸၢဝ်းၶိူဝ်းတႆး (ႁိုဝ်) ပႃႇတီႇသိူဝ်ၽိူၵ်ႇ (SNDP) ဢွၼ်ႁူဝ်ၸတ်းႁဵတ်း ပၢင်ၽိုၵ်း ၼေႃႇတႅၼ်းသၽႃး တႃႇၶဝ်ႈလိူၵ်ႈတင်ႈၼႂ်းပၢင်လိူၵ်ႈတင်ႈ 2015
- သိုၵ်းမၢၼ်ႈ တဵၵ်းတဵင် ယွၼ်းဢဝ်ငိုၼ်းလၢႆၵူၼ်းမိူင်း
- ၵူၼ်းၵိၼ်သၢၵ်ႈလွတ်ႈၶဝ် ထုၵ်ႇလီဝႆႉသတိ (4) ပိူင်
- ၼႃႈလိၼ်ဢုပ်ႉပိူင်ႇ (363) RCSS ၸႂ်ႉလွၵ်းတီႇမူဝ်ႇၶရေႇသီႇ ၸႅတ်ႈၸၢင်ႇ တွတ်ႈၶႅပ်းၵၢင်ၸႂ် လိူၵ်ႈႁႃ ၽူႈၵွၼ်းဢိူင်ႇ
- ပီႇတူႉၸိတ်ႉPNOႁူဝ်ပူင်း ၵူတ်ႇထတ်းၵူၼ်းမိူင်း သွၵ်ႈဢဝ်ငိုၼ်း ၸီႉၼႄးဝႃႈ ၵႃႈၶၢႆယႃႈမဝ်းၵမ်ၼႆ


text:
Article
ၶႂ်ႈယွၼ်းထၢမ်?
- Details
- Created on 31 March 2014
- Written by တႆးလွတ်ႈလႅဝ်း
ၵၢၼ်ၸိူဝ်ႉၶိူဝ်းလူင်ႁဝ်းၼႆႉ ဢၼ်ႁဝ်းဝူၼ်ႉသေဢုပ်ႇပိူၼ်ႈဝႃႈ ၵၢၼ်တႆးၼႆႉႁဵတ်းဢမ်ႇႁဵတ်းၵေႃႈ မၼ်းမွၵ်ႈၶႆႈ ၼႆႉၵူၺ်း ၸူဝ်ႈပၢၼ်ႁဝ်းၼႆႉမၼ်းတိုၼ်း ဢမ်ႇၶိုၼ်ႈယႂ်ႇလႆႈၼႆၼၼ်ႉ ယူႇတီႈ ၽူႈတႅမ်ႈလိၵ်ႈတႄႉၶိုၼ်ႈ ၶႂ်ႈယွၼ်းထၢမ်တူၺ်း ပီၼွင်ႉတႆးႁဝ်း ၸိူဝ်းႁၼ်ထိုင်ၼင်ႇၼၼ်ၼၼ်ႉ ဢိတ်းဢွၼ်ႇ ၼိူင်ႈ ၊ ၵၢၼ်ၸိူဝ်ႉၶိူဝ်းႁဝ်း ဢၼ်သူၸဝ်ႈ ႁၼ်ဝႃႈ မၼ်းဢမ်ႇၶိုၼ်ႈယႂ်ႇ လႆႈၼႆ ၼၼ်ႉ မၼ်းပဵၼ်ယွၼ်ႉၽႂ်? ယွၼ်ႉပိူၼ်ႈႁႃႉ? ယွၼ်ႉႁဝ်း? ဢမ်ႇၼၼ် ပိူၼ်ႈတႄႉ ဢွၼ်ၵၼ်ႁဵတ်းယူႇ ပႃးၵမ်ႈတူဝ်ၵဝ်ႇဢမ်ႇၸွႆႈထႅမ်ႁႃႉ? ၸိူဝ်းၼႆႉၶႂ်ႈယွၼ်းထၢမ်ယူႇ မီးတင်းၼမ်…။


text:
General News
ၾူၼ်လူင်လူမ်းလႅင်ႉ မၢၵ်ႇႁဵပ်း တူၵ်းလူင်းၽတ်ႉပဝ်ႇဢဝ်လင်ႁိူၼ်း ဢိူင်ႇပဵင်းၸႂ် လူႉၵွႆၼမ်
- Details
- Created on 03 June 2014
- Written by တႆးလွတ်ႈလႅဝ်း
ယွၼ်ႉၽေးသၽႃႇဝ ၽိင်ႈၾႃႉၶၢဝ်းၾူၼ်လႄႈ ႁဵတ်းႁႂ်ႈၾူၼ်လူင်လူမ်းလႅင်ႉ ၸဵမ်လုၵ်ႈမၢၵ်ႇႁဵပ်း ၽတ်ႉပဝ်ႇ တူၵ်းလူင်းသႂ်ႇ လင်ႁိူၼ်း ၵူၼ်းမိူင်း (78)လင် ၼႂ်းဢိူင်ႇပဵင်းၸႂ် ၸႄႈဝဵင်းၼမ်ႉၸၢင် လႆႈၵူၼ်ႇပင်းလူႉလႅဝ်ၼမ် ႁူမ်ႈပႃးမၢၵ်ႇၶဝ်ႈတဝ်ႈၼမ်ႉ။
ဝၼ်းထီႉ 25.May.2014 ယၢမ်းဝၢႆးဝၼ်း 16:30 ပူၼ်ႉမႃးၼၼ်ႉ ယွၼ်ႉပဵၼ်ၶိင်ႇၽိင်ႈၾႃႉ ၶၢဝ်းၾူၼ်တူၵ်းလႄႈ လင်ႁိူၼ်းၵူၼ်းဝၢၼ်ႈ ၵုင်းပႅၵ်ႇ၊ ဝၢၼ်ႈႁူဝ်ၼႃး၊ ဝၢၼ်ႈလၢႆႇၶႃး၊ ဝၢၼ်ႈယႃႇသွင်ႇ၊ ဝၢၼ်ႈၼွင်မူဝ် ဢိူင်ႇပဵင်းၸႂ် ၸႄႈဝဵင်းၼမ်ႉၸၢင် ၶဝ်(5)ဝၢၼ်ႈ ၸိူဝ်းၼႆႉ လႆႈထူပ်းၽေးသၽႃႇဝ ၾူၼ်လူင်လူမ်းလႅင်ႉ မၵ်ႇႁဵပ်း ၽတ်ႉပဝ်ႇတူၵ်းလူင်း တုမ်ႉတိူဝ်ႉသႂ်ႇ လင်ႁိူၼ်းလႄႈ ၶူဝ်းသူၼ်ၶူဝ်းႁိူၵ်ႈ ၵူၼ်ႇပင်းလူႉလႅဝ် သုမ်းၵွႆၼမ်။
ၾူၼ်လူင်လူမ်းလႅင်ႉလူင် မၢၵ်ႇႁဵပ်း တူၵ်းလူင်းၽတ်ႉပဝ်ႇသႂ်ႇ လင်ႁိူၼ်း ၼႂ်းဝၢၼ်ႈၵုင်းပႅၵ်ႇ (10)လင်ႁိူၼ်း၊ ဝၢၼ်ႈႁူဝ်ၼႃး (9)လင်ႁိူၼ်း၊ ဝၢၼ်ႈလၢႆႇၶႃး (45)လင်ႁိူၼ်း၊ ဝၢၼ်ႈယႃႇသွင်ႇ (6)လင်ႁိူၼ်း၊ ဝၢၼ်ႈၼွင်မူဝ် (8)လင်ႁိူၼ်း ႁူမ်ႈလင်ႁိူၼ်း (78)လင်ႁိူၼ်း။
ၵမ်ႉၼမ်တႄႉ လင်ႁိူၼ်းၵူၼ်းဝၢၼ်ႈ လႆႈပိဝ်ၸွမ်းလူမ်းလႅင်ႉလႄႈ ၽၵ်းတူ၊ မၢၼ်ႇ၊ လဵၵ်းမုင်းႁိူၼ်း၊ ၶႃးမုင်းႁိူၼ်းၸိူဝ်းၼႆႉ လႆႈလူႉလႅဝ် သုမ်းၵွႆၼမ် ထုၵ်ႇလူမ်းလႅင်ႉၽတ်ႉၵႂႃႇ ပဵၼ်ၵၢႆပဵၼ်ၽၢၵ်ႇ၊ ၽၵ်းယိူဝ်ႈၼၢင်းၶဵဝ် မၢၵ်ႇၶဝ်ႈတဝ်ႈၼမ်ႉ ဢၼ်ၽုၵ်ႇၸွမ်းသူၼ် ၸွမ်းႁိူၵ်ႈၸိူိူဝ်းၼၼ်ႉၵေႃႈ လႆႈလူႉသုမ်းၵွႆၼမ်လၢႆ ဝႃႈၼႆ။
တႆးလွတ်ႈလႅဝ်း


text:
မၢၵ်ႇတႅၵ်ႇတီႈယေးငိုၼ်း ၵမ်ႇပေႃးၸ တီႈဝဵင်း လႃႈသဵဝ်ႈ ၵၢင်ၼႂ်ၸဵမ်ၸဝ်ႉ၊ ႁဵတ်းႁႂ်ႈၶိူင်ႈၵုမ်းၾႆး လုၵွႆလႄႈ ယေးငိုၼ်းၵွႆၵမ်ႈၽွင်ႈ။
ဝၼ်းတီႈ 15/05/2014 (မိူဝ်ႈၼႆႉ) ၵၢင်ၼႂ်ယၢမ်း 3 မူင်းပၢႆ၊ မၢၵ်ႇတႅၵ်ႇတီႈ ယေးငိုၼ်းၵမ်ႇပေႃးၸ တီႈပွၵ်ႉ 3 ဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။
ၵူၼ်းၼႂ်းပိုၼ်ႉတီႈလၢတ်ႈဝႃႈ- တႅၵ်ႇ 2 ၵမ်းသွၼ်ႉၵၼ်၊ တီႈဢၼ်မၢၵ်ႇတႅၵ်ႇၼႆႉ ပဵၼ်တီႈယေးငိုၼ်းၵမ်ႇပေႃးၸ ဢၼ်မီးတေႃႇၼႃႈၵၼ်တင်း ပလီႇ (ၵျွင်းၽြႃးမူႇသလိမ်ႇ) ဝဵင်းလႃႈသဵဝ်ႈ။ တႅၵ်ႇသႂ်ႇတီႈၶိူင်ႈတိူၵ်ႈၵုမ်းၾႆး (Transformer) ၊ ႁဵတ်းႁႂ်ႈ Transformer လုလႅဝ်သေ တိူဝ်ႉၺႃးယေးငိုၼ်းလႅဝ်ၽွင်ႈ။ ယွၼ်ႉမၢၵ်ႇတႅၵ်ႇ ၼႆႉသေ လွင်ႈလုသုမ်းတၢႆဝၢတ်ႇ၊ လွင်ႈလုမ်းသုမ်းၼႆႉ မႅၼ်ႈၵႃႈၶၼ်ငိုၼ်းတွင်းမွၵ်ႈၵႃႈႁိုဝ် ၸိူဝ်းၼႆႉပႆႇလႆႈႁူႉ- ဝႃႈၼႆ။
လႆႈႁူႉဝႃႈ မိူဝ်ႈၼႆႉယၢမ်းၵၢင်ၼႂ်ၸဵမ်ၸဝ်ႉ ပလိၵ်ႈမၢၼ်ႈ တင်း ၽူႈမီးပုၼ်ႈၽွၼ်းၼႂ်းပွၵ်ႉယွမ်ႇ ၵႂႃႇထၢႆႇ ၶႅပ်းႁၢင်ႈသေ ဢဝ်ၸိူၵ်ႈၵႂၢင်းဝႆႉႁွႆးဢွင်ႈတီႈမၢၵ်ႇတႅၵ်ႇ၊ ၶိတ်ႇဝႆႉလႅၼ်မၼ်းသေ ၵူတ်ႇထတ်းတူၺ်းၼႂ်းပိုၼ်ႉတီႈ။ လွင်ႈမၢၵ်ႇတႅၵ်ႇၼႆႉ ပဵၼ်ၼမ်ႉမိုဝ်းၸုမ်းလႂ်၊ ပဵၼ်ၽႂ်မႃးႁၢင်ႈၵၢင် ဢမ်ႇလႆႈႁူႉ။ ၵူၺ်းၵႃႈ ၵူၼ်းယူႇၼႂ်း ပိုၼ်ႉတီႈလၢမ်းဝႃႈ- ယွၼ်ႉပိူဝ်ႈ မၼ်းပဵၼ်တေႃႇၼႃႈၵၼ်တင်း ပလီႇလႄႈ မၢင်ၽဝ်ႇၵေႃႈ မီးၵူၼ်းၶႂ်ႈသၢင်ႈလိူင်ႈ ၼႂ်းၵႄႈၵူၼ်းၵိူဝ်းလီ ၽႃႇသႃႇမူႇသလိမ်ႇလႄႈ တင်းၵူၼ်းဝၢၼ်ႈၵူၼ်းမိူင်းႁိုဝ်ၵေႃႈဢမ်ႇႁူႉ- ဝႃႈၼႆ။


text:
Article
ၾိင်ႈၵႂၢမ်းၵူၼ်းထဝ်ႈမိူဝ်ႈၵွၼ်ႇ ဢွၼ်ႇၼုမ်ႇယိင်းၸၢႆးႁၢတ်ႈႁၢႆးမိူဝ်ႈလဵဝ် ထုၵ်ႇလီႁူႉ
- Details
- Created on 08 July 2014
- Written by တႆးလွတ်ႈလႅဝ်း
ၵမ်ႇမထၢၼ်းၸိူၵ်ႈၶၢတ်ႈ တၵ်းမွၵ်ႇလၢတ်ႈယိင်းၸၢႆး
မီးဝူဝ်းၵႂၢႆး ႁႂ်ႈဝိရိယ၊ မီးမႃႉ ယႃႇတွၼ်ႁမ်၊ ၵူၼ်းၸိုဝ်းလုၵ်ႈၶၼ်ၼမ် ဢမ်ႇထုၵ်ႇ၊ တေဝူၼ်ႉႁုၵ်ႇ ယႃႇဢဝ်သဵၼ်ႈၵုၺ်ပိူၼ်ႈမႃးလေႃး၊ ၶူဝ်းသၢင်းၽေႃး ယႃႇပေပၢႆႉတေႃလွၵ်ႇ၊ မွၵ်ႇတေလူႇ ယႃႇသုတ်ႇဢၢႆႁိုၼ်း၊ မီးငိုၼ်းယႃႇပေသိုဝ်ႉဝူဝ်းၶဝ်မဝ်ႈ၊ မီးၶဝ်ႈယႃႇပေလဵင်ႉ ဢၢႆႈသၼၢဝ်း၊ ပေႃးတေလၢတ်ႈၵႂၢမ်းၽၢဝ်း ႁႂ်ႈၵမ်းၵွင်ႇၵေႃႈ၊ မေႃႈလဝ်ႈ ယႃႇႁုင်ၽၵ်း၊ လၵ်းၽႅဝ် ႁဵတ်းၵေႃႉပိူၼ်ႈမဝ်ႇလႆႈ၊ ၵၢင်ၶမ်ႈ ယႃႇပေၶႆႈၶိူဝ်းငိုၼ်း၊ ၵၢင်ၶိုၼ်း ယႃႇပေၵူတ်ႉမေးပိူၼ်ႈ၊ ႁၼ်ၵေႃႉငိူဝ်ႈသိူၼ်ႈ ယႃႇလူလၢႆ၊ ဢမ်ႇလီၶႃႉၶၢႆ ၽူႈလီၸဝ်ႈၵူၼ်းမျၢတ်ႈ။
ၽိူဝ်ႇတႃႉတေႁဵတ်းပဵၼ်လုၵ်ႈၸၢင်ႈမိူင်းပိူၼ်ႈ တႃႉမႃးၶွၼ်ႈတုမ်ၵၼ် ဢဝ်ၶိုၼ်းမိူင်းႁဝ်း ဢမ်ႇလီႁိုဝ်?
- Details
- Created on 19 April 2014
- Written by တႆးလွတ်ႈလႅဝ်း
ၵူၼ်းတႆးမၢင်ၵေႃႉ ၽၢတ်ႇယၢၼ်ပေႃႈမႄႈပီႈၼွင်ႉ ၸိူဝ်ႉၶိူဝ်းဝၢၼ်ႈၵိူတ်ႇမိူင်းၼွၼ်းသေ ႁႃႁဵတ်းၵၢၼ်ငၢၼ်း မိူင်းထႆး၊ မိူင်းၶႄႇ၊ မိူင်းမလေးသျႃး၊ သိင်ႊၵႃႊပူဝ်ႊ ၸႃႉၵႂႃႇၼွၵ်ႈမိူင်းလၢႆလၢႆမိူင်းသေ မၢင်ႇၵိူဝ်းတႃႇႁႂ်ႈလႆႈငိုၼ်း တႃႇမၢၵ်ႈမီးလီပဵၼ် ၶၢမ်ႇယၢပ်ႇၽိုတ်ႇ ႁဵတ်းလုၵ်ႈလဵင်ႉ/လုၵ်ႈၸၢင်ႈပိူၼ်ႈ ဢမ်ႇၸၢင်ႈလႆႈလပ်း လႆႈၼွၼ်းသေတႃႉ ၸွင်ႇဢူၺ်းၵေႃႉပီႈၼွင်ႉ ဝူၼ်ႉႁူႉႁၼ်ၸွမ်း ၸႃႉၵႂႃႇလွင်ႈယၢပ်ႇၽိုတ်ႇၸိူဝ်းၼႆႉ တင်းလၢႆႁိုဝ်?။
ၼၢင်းယိင်းတႆး ၵမ်ႉၼမ်ဢမ်ႇလိူၵ်ႈမၢဝ်ႇတႆး ယွၼ်ႉသင်?
- Details
- Created on 05 April 2014
- Written by တႆးလွတ်ႈလႅဝ်း
ယွၼ်ႉပိူဝ်ႈၼႃႈမိူင်း ဢမ်ႇၼိမ်သဝ်း တိုၵ်ႉပဵၼ်ပၢင်တိုၵ်း ယူႇၶိူဝ်းၶိူဝ်းယႂ်းယႂ်းလႄႈ ႁဵတ်းႁႂ်ႈၵူၼ်းတႆးႁဝ်း လႆႈပၢႆႈယၢၼ်တီႈၵိူတ်ႇယူႇ။ ယွၼ်ႉသိုၵ်းမၢၼ်းမိူၵ်ႈလိူင်း ၶဝ်မႃးယႃႉ မႃးၶီႈၼဵၵ်းတဵၵ်းတဵင် ပေႉၵိၼ်လူလၢႆ ၼၢင်းယိင်းတႆးႁဝ်းသေ ဢမ်ႇၵႃး ၽူႈၸၢႆးတႆးၵမ်ႈၽွင်ႈသမ်ႉ ထုၵ်ႇၵဵပ်းၵႂႃႇႁဵတ်းသိုၵ်းၶဝ် ၵမ်ႉၼမ်တႄႉႁၼ်ပဵၼ်ၶီႈယႃႉ ၶီႈယႃႉၶီႈလဝ်ႈ ၶီႈတေႃႇလွင်း ၸိူဝ်းၼႆႉတင်းၼမ် ။ ယွၼ်ႉၵူဝ်လႆႈၵႂႃႇ ႁဵတ်းသိုၵ်းမၢၼ်ႈ ၵေႃႈပိူင်ၼိူင်ႈ ၼႂ်းမိူင်းမၢၼ်ႈၼႆႉ ၵၢၼ်ပၢႆးမၢၵ်ႈမီးဢမ်ႇလီ ၵေႃႈပိူင်ၼိူင်ႈလႄႈ ၸၢႆးတႆးႁဝ်း ၵမ်ႈၽွင်ႈၵေႃႈပၢႆးၵႂႃႇယူႇ တၢင်ႇမိူင်း မိူၼ်ၼင်ႇ မိူင်းထႆး၊ မိူင်းဢမေႇရိၵ၊ မိူင်းမလေးသျႃး၊ မိူင်းသိင်ႊၵႃႊပူႊ လႄႈမိူင်းၶႄႇ ၸၵႂႃႇၸိူဝ်းၼႆႉ ပေႃးၶႂ်ႈမီးၵႂႃႇၵူႈမိူင်းမိူင်း ဢမ်ႇၵႃး ၽူႈယိင်းတႆးႁဝ်းၵေႃႈ တေႃႇၼင်ႇၼၼ်ယဝ်ႉ။
ၵိုတ်းယိုဝ်းပတ်းပိုၼ်ႉ ၸိုင်ႈမိူင်းႁူမ်ႈတုမ် ပဵၼ်ဢမ်ႇပဵၼ်
- Details
- Created on 31 March 2014
- Written by တႆးလွတ်ႈလႅဝ်း
ၵၢၼ်ၵိုတ်းယိုဝ်း ၸိုင်ႈမိူင်းပတ်းပိုၼ်ႉၼႆႉ ပဵၼ်ဢမ်ႇပဵၼ် မၼ်းယူႇတီႈလူင်ပွင်ၸိုင်ႈ။ ၵူၺ်းၵႃႈ ပေႃးမႃးတူၺ်း ငဝ်းလၢႆးလၢႆၽၢႆႇတႄႉ တပ်ႉမတေႃႇ ဢမ်ႇၶႂ်ႈႁႂ်ႈ ၵၢၼ်ၵိုတ်းယိုဝ်း ပတ်းပိုၼ်ႉၵိူတ်ႇၶိုၼ်ႈ ပေႃးၵၢၼ်ၵိုတ်းယိုဝ်း ပတ်းပိုၼ်ႉ ၵိူတ်ႇၶိုၼ်ႈ ၽွၼ်းလီ ၼႃႈတီႈလီ တေတူၵ်းတီႈလူင်ပွင်ၸိုင်ႈ တဵင်းၸဵင်ႇလႄႈ ၽူႈဢွၼ်ႁူဝ် ၼႂ်းတပ်ႉသိုၵ်းၶဝ် ဢမ်ႇႁၼ်လီ။
လီသူၼ်ၸႂ်ၵၢၼ်လုၵ်ႉၼႄၵၢင်ၸႂ်ၵူၼ်းမိူင်းထႆး
- Details
- Created on 31 March 2014
- Written by တႆးလွတ်ႈလႅဝ်း
ၵၢၼ်ႁၵ်ႉၸိူဝ်ႉၸၢတ်ႈထႆး၊ ၵၢၼ်တူင်ႉၼိုင်ၵၢၼ်မိူင်းထႆး ၵူၼ်းမိူင်းတူင်ႉတိုၼ်ႇ လုၵ်ႉႁိုၼ်ႇၼႄၵၢင်ၸႂ်ပွၵ်ႈၼႆႉ လီသူၼ်ၸႂ်။ လီဢဝ်ၵုင်ႇမုၼ်ၼမ်ႉၸႂ်ႁၵ်ႉၸိူဝ်ႉၸၢတ်ႈထႆးတႄႉတႄႉ။ တႆးႁဝ်းလီဢဝ်ပဵၼ် တူဝ်ယၢင်ႇ တွၼ်ႈသွၼ် လဵပ်ႈႁဵၼ်းႁူႉတႄႉတႄႉ။ ၵၢၼ်လုၵ်ႉႁိုၼ်ႇၼႄၵၢင်ၸႂ်ပွၵ်ႈၼႆႉ သၢင်ႈႁၼ်လွင်ႈတၢင်း(3)ပိူင်။ (1)ယွၼ်ႉ………….သေႉၼႄးၸိူဝ်ႉၶိူဝ်းႁေႃၶမ်း။ (2) ယွၼ်ႉၵိၼ်သူးၵိၼ်လၢပ်ႈ ပႃႇတီႇၵၢၼ်မိူင်း ဢမ်ႇသိုဝ်ႈယူဝ်းၸိုၼ်ႈသႂ်ၼိူဝ် ၵူၼ်းမိူင်းသေ ဢွၵ်ႇၵူတ်းမၢႆပူတ်းပွႆႇပၼ်တၢင်းၽိတ်း ၶႃႈၵူၼ်းတၢႆလႄႈ ၵူၼ်းၽိတ်းပၵ်းပိူင်ဢူႉပတေႇ။ (3) ယွၼ်ႉပိူဝ်ႈႁႂ်ႈတီႇမူဝ်ႇၶရေႇသီႇ ၵႅၼ်ႇၶႅင်မီးလွင်ႈတၢင်းလူင် (3)ပိူင် လႆႈႁၼ်ၼင်ႇၼႆ။


text:
Welcome to Taifreedom
ၸုမ်းၵူၼ်းၼုမ်ႇတႆး ဝဵင်းၵွျၵ်းမႄး ႁူမ်ႈမိုဝ်းၽုၵ်ႇတူၼ်ႈမႆႉ မီးယိူင်းဢၢၼ်း(4)ၶေႃႈ
- Created on 05 July 2014
- Written by တႆးလွတ်ႈလႅဝ်း
ၸုမ်းၵူၼ်းၼုမ်ႇတႆး ဝဵင်းၵျွၵ်းမႄး ႁူမ်ႈမိုဝ်းၵၼ်ၽုၵ်ႇတူၼ်ႈမႆႉ ထိင်းသိမ်းၾိင်ႈတိုၼ်း သိုင်ႇဝႅတ်ႉလွမ်ႉ မီးယိူင်းဢၢၼ်း (4)ၶေႃႈ။
ၵူၼ်းမိူင်း ၸႄႈဝဵင်းမိူင်းၵိုင် ထူပ်းတၢင်းယၢပ်ႇၽိုတ်ႇ ယွၼ်ႉၾူၼ်ဢမ်ႇတူၵ်း ၶၢဝ်းလူဝ်ႇၽုၵ်ႇၵႃႈသွမ်ႈၼႃး
- Created on 04 July 2014
- Written by တႆးလွတ်ႈလႅဝ်း
ၵူၼ်းမိူင်းတႆး ၼႂ်းၸႄႈဝဵင်းမိူင်းၵိုင် ၸိုင်ႈတႆးပွတ်းၸၢၼ်း ထူပ်းတၢင်းယၢပ်ႇၽိုတ်ႇ တႃႇၽုၵ်ႇၵႃႈသွမ်ႈၼႃး ယွၼ်ႉရႃႇသီႇဢုတု ၾိင်ႈၾႃႉ ဢမ်ႇထုၵ်ႇမႅၼ်ႈၸွမ်းၶိင်ႇၶၢဝ်းလႄႈ လႆႈၸတ်းႁဵတ်းပွႆးသွၼ်းၼမ်ႉြၽႃး လွတ်ႈႁေႃးၵႃႇထႃႇ “ပႃၸွတ်ႈ” ယွၼ်းၾူၼ် တီႈၵွင်းမူးလူင်မူၺ်ႇတေႃႇ။
သိုၵ်းမၢၼ်ႈပိုၼ်ၽၢဝ်ႇယိုဝ်းၵွင်ႈလူင် တီႈမိူင်းၵိုင်
- Created on 04 July 2014
- Written by တႆးလွတ်ႈလႅဝ်း
သိုၵ်းမၢၼ်ႈ တပ်ႉ(514) မိူင်းၵိုင် ၸႂ်ႉလုင်းႁဵင်ပွၵ်ႉ ပိုၼ်ၽၢဝ်ႇလၢတ်ႈၵူၼ်းမိူင်းဝႃႈ မိူဝ်ႈၼႆႉတေမီးၵၢၼ်ၽိုၵ်းၽွၼ်ႉ ယိုဝ်းၵွင်ႈလူင် ၼႂ်တေႃႇၶမ်ႈလႄႈ ႁႂ်ႈႁေႉႁၢမ်ႈၵူၼ်းမိူင်း ဢမ်ႇပၼ်ၵႂႃႇလႂ်၊ ၵူၼ်းမိူင်းလိူတ်ႇမႆႈၸႂ် လွင်ႈတေပဵၼ်ၽေးတႃႇမိူဝ်းၼႃႈ၊ ပႃႇတီႇမီးပုၼ်ႈၽွၼ်းတႃႇႁေႉႁၢမ်ႈ။
ၸႄႈဝဵင်းမိူင်းပွၼ် ပိုတ်ႇၽုၺ်ႇပၢင်သွၼ် ပၢႆးယဵၼ်ႇငႄႈပုတ်ႉထၽႃႇသႃႇ
- Created on 02 July 2014
- Written by တႆးလွတ်ႈလႅဝ်း
ဝတ်ႉဢႃႇၸႃႇၼီႇ ၸႄႈဝဵင်းမိူင်းပွၼ် မိူင်းတႆးပွတ်းၸၢၼ်း ပိုတ်ႇပၢင်သွၼ် ပၢႆးပုတ်ႉထၽႃႇသႃႇ (ႁူင်းႁဵၼ်း Dhama School) မီးဢွၼ်ႇၼုမ်ႇ ဢႃႇယု 5/6ၶူပ်ႇလူင်းတႂ်ႈ ၼႂ်းဝဵင်း မႃးၶိုၼ်းႁဵၼ်းသွၼ် တင်းၼမ်။
ၸွမ်သိုၵ်းယွတ်ႈသိုၵ်း သူင်ႇလိၵ်ႈမွင်ၸႂ်ထိုင် ၸုမ်းႁူမ်ႈတုမ်ၸိူဝ်ႉၸၢတ်ႈယၢင်း(KNU) လူၺ်ႈလွင်ႈ ၸွမ်သိုၵ်းလူင် ၸေႃးတႃႇမလႃႇပေႃး သဵင်ႈမုၼ်
- Created on 02 July 2014
- Written by တႆးလွတ်ႈလႅဝ်း
More Articles...
- ၸုမ်းငဝ်ႈငုၼ်းၵွၼ်းသိုၵ်းရၶႅင်ႇ ၼႃႈတီႈပွတ်းဢွၵ်ႇ ယိုၼ်ႈလိၵ်ႈမွင်ၸႂ်ၸွမ်း ၸွမ်သိုၵ်းလူင် ၸေႃးတႃႇမလႃႇပေႃး ဢၼ်လႆႈသဵင်ႈမုၼ်
- ၸုမ်းလုၵ်ႈႁဵၼ်းရၶႅင်ႇလႄႈ ၸုမ်းၵူၼ်းၼုမ်ႇရၶႅင်ႇ (ရ.ၵ.လ.ၸ) ယိုၼ်ႈလိၵ်ႈမွင်ၸႂ်ၸွမ်း ၸွမ်သိုၵ်းလူင် ၸေႃးတႃႇမလႃႇပေႃး ဢၼ်လႆႈသဵင်ႈမုၼ်
- သိုၵ်းမၢၼ်ႈတဵၵ်းဢဝ်လၢႆ ၶူဝ်းၶွင်ၵူၼ်းဝၢၼ်ႈထႅင်ႈၼမ်လၢႆ
- သိုၵ်းမၢၼ်ႈ တဵၵ်းတဵင်ပေႉၵိၼ် ဢဝ်ၶူဝ်းၶွင်ၵူၼ်းမိူင်း
- ၵူၼ်းမိူင်းတႆး ထုၵ်ႇသိုၵ်းမၢၼ်ႈ တဵၵ်းတဵင် ဢဝ်ၶူဝ်းၶွင်လၢႆ ဢမ်ႇလႆႈၵႃႈ သၢႆႈတႅၼ်းသင်


text:
Interview
ႁူပ်ႉထူပ်း တွင်ႈထၢမ် ၽူႈႁွင်ႉၵႂၢမ်း ၸၢႆးသႅင်ၸွမ်ၾႃႉ
- Details
- Published on 30 March 2014
- Written by တႆးလွတ်ႈလႅဝ်း
ၵဵဝ်ႇလူၺ်ႈလွင်ႈ ၽူႈႁွင်ႉၵႂၢမ်း ၸၢႆးသႅင်ၸွမ်ၾႃႉ တေႁဵတ်း website (ဝႅပ်ႉသၢႆႉ) သုၼ်ႇတူဝ် ဢၼ်မီးဝႆႉတင်းၸိုဝ်ႈဝႃႈ ၸၢႆးသႅင်ၸွမ်ၾႃႉ (www.zaaisengzawmfah.com) ၼႆၼၼ်ႉ ပဵၼ်တိုဝ်ႉတၢင်းလီ ပုၼ်ႈတႃႇ ပီႈၼွင်ႉတႆးလႄႈ ၼုမ်ႇႁႆးၸၢႆးယိင်း ၸိူဝ်းသူင်ၸႂ် ပၢႆးမွၼ်း မိူၼ်ၼင်ႇ တႅမ်ႈ/ ႁွင်ႉၽဵင်းၵႂၢမ်း ၼႆယဝ်ႉ။
ထၢမ်။ ။ၼင်ႇႁိုဝ် ၽူႈႁၵ်ႉထွမ်ႇၽဵင်း ပၼ်ႁႅင်း ၸၢႆးသႅင်ၸွမ်ၾႃႉ တေလႆႈမိုတ်ႈၵိုဝ်း ၸၢႆးသႅင်ၸွမ်ၾႃႉႁႅင်းသေၵဝ်ႇၼၼ်ႉ ၵပ်းသိုပ်ႇ လၢတ်ႈၼႄလွင်ႈ လႆႈၸႂ် သူင်ၸႂ်တူဝ်ၵဝ်ႇ ဢိတ်းၼိုင်ႈၶႃႈ?
တွပ်ႇ။ ။မႂ်ႇသုင် ပေႃႈမႄႈ ပီႈၼွင်ႉ ၽူႈထွမ်ႇၽဵင်း တင်းသဵင်ႈၶႃႈ၊ ၸိုဝ်ႈႁွင်ႉ သႅင်ၸွမ်ၾႃႉ ၵူႈၵေႃႉၼႆၵေႃႈ တေႁူႉၸၵ်းဝႆႉယဝ်ႉၶႃႈၼေႃႈ ၸႃႇတိတႄႉ ယူႇမိူင်းတႆးပွတ်းႁွင်ႇ၊ ဝဵင်းမူႇၸႄႈၶႃႈ။ လွင်ႈလႆႈၸႂ်သူင်ၸႂ် တူဝ်ၵဝ်ႇတႄႉ မီးတင်းၼမ်ယူႇ မိူၼ်ၼင်ႇ သီၼႆလႄႈ ဢမ်ႇဝႃႈသီၸိူင်ႉႁိုဝ်ၵေႃႈ လႆႈၸႂ်၊ မၼ်းယူႇတီႈတူဝ်ႁဝ်း မေႃၸႂ်ႉတိုဝ်းမၼ်းၶႃႈၼေႃႈ ပေႃးႁဝ်းၸႂ်ႉတိုဝ်း ႁႂ်ႈမၢၼ်ႇမႅၼ်ႈၼႆၵေႃႈ မၼ်းတေႁၢင်ႈလီ လႅပ်ႈတင်းတူဝ်ႁဝ်း၊ ဢမ်ႇဝႃႈသီ တင်းၵိၼ်တင်းယႅမ်ႉ ၶိူင်ႈၸႂ်ႉ ၶူဝ်းသုၼ်ႇတူဝ် လႆႈၸႂ်တင်းမူတ်း ဢမ်ႇၸႅၵ်ႇၽႄမၼ်းၶႃႈ။
ၽဵင်းၵႂၢမ်းၵေႃႈ ၼင်ႇၼၼ်ယဝ်ႉ ၵႂၢမ်းၵျေႃႇ၊ ၵႂၢမ်းၶီငဝ် သဝ်ႈမွင်၊ ၵႂၢမ်းသွၼ်းၼမ်ႉ၊ ၵႂၢမ်းတၢင်းႁၵ်ႉလႄႈ ၵႂၢမ်းပၢၼ်ၵဝ်ႇ/ ပၢၼ်မႂ်ႇ လႆႈၸႂ်တႅမ်ႈႁွင်ႉမိူၼ်ၵၼ် ဢၼ်လွင်ႈယႂ်ႇၼႆႉ ၽဵင်းၵႂၢမ်း ဢၼ်ပႃးဢၢႆထူဝ်ႇၼဝ်ႈ ႁႂ်ႈမၼ်းပဵၼ်ၵႂၢမ်းပၢၼ်ၵဝ်ႇသေ ၶိုၼ်းမႃးၸႂ်ႉတိုဝ်းၸွမ်း ပၢၼ်မႂ်ႇ မိူၼ်ၼင်ႇ ၵႂၢမ်းဢၼ်ၶႃႈ ႁွင်ႉဝႆႉ “ၼၢင်းဢွၼ်ႇၶဝ်ႈပွႆး” ၼၼ်ႉ လႆႈၸႂ် တႅမ်ႈၽဵင်းၸိူင်ႉၼႆၶႃႈ။
ထၢမ်။ ။ၽဵင်းၵႂၢမ်း “ၼၢင်းဢွၼ်ႇၶဝ်ႈပွႆး” ၼႆႉပဵၼ် သဵင်ၶွင်တူဝ် ၶႃႈႁႃႈ၊ ဝူၼ်ႉၸိူင်ႉႁိုဝ်သေ တႅမ်ႈဢွၵ်ႇမႃးၶႃႈ?
တွပ်ႇ။ ။ၶႃႈၵေႃႉတႅမ်ႈသေ ၸၢႆးၶမ်းလႅင် ဢၼ်တႅမ်ႈၵႂၢမ်း “မိူင်းတႆးပဵၼ် မိူင်းၶွၼ်” ၵေႃႉသႂ်ႇပၼ်လမ်ႇမၼ်း။ ယွၼ်ႉၶႃႈဝူၼ်ႉဝႃႈ ၶႂ်ႈႁႂ်ႈမၼ်းပဵၼ်ၽဵင်း ဢၼ်မီးဢၢႆထူဝ်ႇၼဝ်ႈၸႅတ်ႈၸႅတ်ႈ လၢႆးႁွင်ႉပၢၼ်ၵဝ်ႇ ၵူၺ်းၵႃႈႁႂ်ႈမၼ်းၶိုတ်းၵၢပ်ႈ ၸွမ်းပၢၼ်မၼ်း ၼင်ႇႁိုဝ် ၵႂၢမ်းပၢၼ်ၵဝ်ႇတေဢမ်ႇႁၢႆဝၢႆးၵႂႃႇၼၼ်ႉ ၶတ်းၸႂ်သေ တႅမ်ႈဢွၵ်ႇမႃးၶႃႈ။
http://www.youtube.com/watch?v=Jm7aIPDNx8U&list=UUT_xrS3m5XqiXodCboKSq8Q
http://www.youtube.com/watch?v=nRxO1EgQM1Y&list=UUT_xrS3m5XqiXodCboKSq8Q
http://www.youtube.com/watch?v=63WQOQbg858&list=UUT_xrS3m5XqiXodCboKSq8Q
ထၢမ်။ ။ဢၼ်ၸၢႆးသႅင်ၸွမ်ၾႃႉ တိုတ်ႈၸၼ်ၼွင်ႉၼွင်ႉ ဢၼ်ပဵၼ် လုၵ်ႈၸၢႆး ၸဝ်ႈၵဝ်ႇ ၶိုၼ်ႈႁွင်ႉၵႂၢမ်းၼႆႉၶႃႈလူးမီးယိူင်းဢၢၼ်းၸိူင်ႉႁိုဝ်ၶႃႈ၊ ပေႃးပဵၼ်ၵူၼ်းၽၢႆႇၼွၵ်ႈ ၸွင်ႇၸၢႆးသႅင်ၸွမ်ၾႃႉ တေပၼ်တိုဝ်ႉတၢင်းၸိူင်ႉၼႆၶႃႈႁိုဝ်?
တွပ်ႇ။ ။ဢေႃႈၶႃႈ ၼင်ႇႁိုဝ် လုၵ်ႈဢွၼ်ႇၶဝ်တေ သိုပ်ႇပႆယၢင်ႈၸွမ်း ႁွႆးတိၼ်ႁဝ်းလႆႈၼၼ်ႉ လႆႈၽိုၵ်းပၼ်ၶဝ်ၶႃႈဢေႃႈ၊ မိူဝ်ႈလဵဝ်ၵေႃႈ ၸႂ်ႉလုၵ်ႈလုၵ်ႈၶဝ် ၽိုၵ်းႁဵၼ်း Piano (ၽီႇယၼ်ႇၼူဝ်ႇ) ဝႆႉယူႇ မၢင်ပွၵ်ႈၵေႃႈ မႆႈၸႂ် ၵူဝ်လုၵ်ႈဢွၼ်ႇ ၸပ်းၸႂ်လဵၼ်ႈလွင်ႈႁႆႇတိုင်ႈႁႅင်းသေ ဢမ်ႇၶႂ်ႈႁဵၼ်းလိၵ်ႈလၢႆး။ ဢမ်ႇဝႃႈၵူၼ်းၽၢႆႇၼွၵ်ႈၵေႃႈ တေပၼ်တိုဝ်ႉတၢင်းယူႇၶႃႈ၊ မိူဝ်ႈလဵဝ် ၶႃႈတေႁဵတ်း website (ဝႅပ်ႉသၢႆႉ) သုၼ်ႇတူဝ် ပုၼ်ႈတႃႇ ပီႈၼွင်ႉတႆးတင်းသဵင်ႈၼင်ႇၵဝ်ႇၶႃႈ၊ သိုဝ်ႉဝႆႉ Domain (တူဝ်ႇမဵင်း) မၼ်းတင်းႁိုင်ယဝ်ႉ တိုၵ်ႉလႆႈသႂ်ႇၶႅပ်းႁၢင်ႈ (2) ၶႅပ်းၵူၺ်း၊ တေသႂ်ႇပႃး လၢႆးလဵပ်ႈႁဵၼ်း တႅမ်ႈ/ ႁွင်ႉၽဵင်း၊ လၢႆးတႅမ်ႈ Music note လႄႈလၢႆးလဵပ်ႈႁဵၼ်း Guitar ၸိူဝ်းၼႆႉ ဝူၼ်ႉဝႃႈ ၽူႈသူင်ၸႂ် လွင်ႈၽဵင်းၵႂၢမ်းတင်းသဵင်ႈ တေလဵပ်ႈႁဵၼ်းႁူႉလႆႈတင်းၼမ်၊ တူဝ်ၶႃႈၵေႃႈ သူင်ၸႂ်မႃး ၸဵမ်မိူဝ်ႈလဵၵ်ႉလႄႈ လႆႈလဵပ်ႈႁဵၼ်းဢဝ်ႁင်းၵွႆး တေႃႇထိုင်မိူဝ်ႈလဵဝ်ၵေႃႈ တိုၵ်ႉသိုပ်ႇလဵပ်ႈႁဵၼ်းထႅင်ႈယူႇ သြႃႇဢၼ်သွၼ်ပၼ်ၶႃႈၵေႃႈ မီးယူႇၵေႃႉၼိုင်ႈ ယူႇတၢင်းမိူင်းၶွၼ်၊ ဢမ်ႇဝႃႈ ၵူၼ်းၼႂ်းၼႃႈႁိူၼ်းႁိုဝ် ၽၢႆႇၼွၵ်ႈ တေပၼ်တိုဝ်ႉတၢင်းလႄႈ တိုတ်ႉၸၼ်ၵႂႃႇယူႇၶႃႈ။
ထၢမ်။ ။ၸိုဝ်ႈ website (ဝႅပ်ႉသၢႆႉ) သႂ်ႇဝႆႉၸိူင်ႉႁိုဝ်ၶႃႈ၊ ယဝ်ႉၵေႃႈ တေၶဝ်ႈတူၺ်းလႆႈ မိူဝ်ႈလႂ်ၶႃႈ?
တွပ်ႇ။ ။သႂ်ႇဝႆႉၸိုဝ်ႈ ၸၢႆးသႅင်ၸွမ်ၾႃႉၵူၺ်းၶႃႈ။ ပေႃးထႅင်ႈ (2-3) လိူၼ်ၵေႃႈ ၶဝ်ႈတူၺ်းလႆႈယဝ်ႉ။ တေၶတ်းၸႂ်ပၼ် ၽူႈပၼ်ႁႅင်းၶဝ်ႈလဵပ်ႈႁဵၼ်းၼႂ်းဝႅပ်ႉ ယႂ်ႇၼမ်သေ တေၶတ်းၸႂ်ႁႂ်ႈ website (ဝႅပ်ႉသၢႆႉ) ၸၢႆးသႅင်ၸွမ်ၾႃႉၼႆႉ ပဵၼ်ႁူင်းႁဵၼ်းတႃႇလဵပ်ႈႁဵၼ်းႁူႉလႆႈ လွင်ႈပၢႆးမွၼ်းတႆး ဢၼ်ၵပ်းၵၢႆႇလူၺ်ႈ ၽဵင်းၵႂၢမ်းၶႃႈ။
http://zaaisengzawmfah.com/
ထၢမ်။ ။ၵမ်းလိုၼ်းသုတ်း ၸၢႆးသႅင်ၸွမ်ၾႃႉ မီးၶေႃႈၵႂၢမ်းၶႂ်ႈၾၢၵ်ႇတွၼ်ႈထိုင် ၽူႈႁၵ်ႉထွမ်ႇၽဵင်းၵႂၢမ်းလႄႈ ၽူႈလူဢၢၼ်ႇလိၵ်ႈ ၸိူင်ႉႁိုဝ်ၶႃႈ။
တွပ်ႇ။ ။ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈပၼ်ႁႅင်း တင်းသဵင်ႈၶႃႈ။ လႆႈႁူႉဝႃႈ ပေႃႈမႄႈ ပီႈၼွင်ႉ ၽူႈထွမ်ႇၽဵင်းလႄႈ ၽူႈလူဢၢၼ်ႇတင်းသဵင်ႈ လႆႈၸႂ်ၽဵင်းၵႂၢမ်း ဢၼ်ၶႃႈ တႅမ်ႈ/ ႁွင်ႉဝႆႉၸိူဝ်းၼၼ်ႉ ပဵၼ်ဢၼ် ၸူမ်းသိူဝ်းလႄႈ ႁဵတ်းႁႂ်ႈၶႃႈ မီးႁႅင်းၸႂ်ၶိုၼ်ႈတိူဝ်းတင်းၼမ်။ တေၶတ်းၸႂ်တႅမ်ႈ/ ႁွင်ႉဢွၵ်ႇထႅင်ႈၽဵင်းမႂ်ႇ ၼင်ႇႁိုဝ်ၽူႈထွမ်ႇၽဵင်းၶဝ် လႆႈထွမ်ႇယဝ်ႉ တေမီးတၢင်းသိူဝ်း ၵတ်းယဵၼ်ၸႂ်သေ တေၸၢင်ႈဝူၼ်ႉထိုင်ၶိုၼ်း ႁိူၼ်းယေး၊ ဝၢၼ်ႈၵိူတ်ႇမိူင်းၼွၼ်းႁဝ်းၼၼ်ႉ ၶႃႈတေၶတ်းၸႂ် တႅမ်ႈၵႂၢမ်းႁႂ်ႈပႃးဢၢႆထူဝ်ႈၼဝ်ႈၸႅတ်ႈၸႅတ်ႈၶႃႈ။
ဢမ်ႇဝႃႈတႆးတႂ်ႈ၊ တႆးၼိူဝ်၊ တႆးမၢဝ်း၊ တႆးသင်ၵေႃႈယဝ်ႉ ႁဝ်းတိုၼ်းပဵၼ်တႆးၼင်ႇၵၼ် ယႃႇပေႇၸႅၵ်ႇၽႄၵၼ်သေ မႃးႁူမ်ႈႁွမ်း ၽွမ်ႉၽဵင်ႇၵၼ် ႁႂ်ႈဢွၵ်ႇသဵင်လဵဝ်ဝႃႈ “တႆး” ၼႆ ၵမ်းလိုၼ်းသုတ်း ယွၼ်းသူးႁႂ်ႈ ပေႃႈမႄႈ ပီႈၼွင်ႉ ၽူႈပၼ်ႁႅင်းတင်းသဵင်ႈ ၶိုၼ်ႈယႂ်ႇမႂ်ႇသုင် ယူႇလီ ၵတ်းယဵၼ် မၢၵ်ႈမီးလီပဵၼ် ၵူႈၵေႃႉသေၵမ်း မႂ်ႇသုင်ၶႃႈ။
တႆးလွတ်ႈလႅဝ်း


text:
သိုၵ်းမၢၼ်ႈ ဢဝ်ၶိူင်ႈၵွင်ႈၵၢင်ႇတဵမ်ထူၼ်ႈလႄႈ ႁႅင်းသိုၵ်းတင်းၼမ် ၶိုၼ်ႈလေႃႇတိုၵ်း တပ်ႉပၢင်သဝ်း ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး (SSPP/SSA) တီႈလွႆသႅင် ဝဵင်းမိူင်းသူႈ ႁိမ်းၸမ်လွႆသွင်ထဝ်ႈ ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း သွင်ၽၢႆႇပဵၼ်ပၢင်တိုၵ်းၵၼ် ႁိုင်သွင်ဝၼ်း ၽၢႆႇသိုၵ်းမၢၼ်ႈ ဝၢတ်ႇၸဵပ်းလူႉတၢႆၼမ်၊ တေႃႇမိူဝ်ႈလဵဝ် သိုၵ်းမၢၼ်ႈတိုၵ်ႉသိုပ်ႇၽိူမ်ႉႁႅင်းသိုၵ်း ၶိုၼ်ႈၸူးထႅင်ႈ တင်းၼမ်။
ဝၼ်းထီႉ 11.June.2014 ယၢမ်းဝၢႆးဝၼ်း မွၵ်ႈ 02:00မူင်း ပူၼ်ႉမႃးမိူဝ်ႈဝႃးၼၼ်ႉ သုိၵ်းမၢၼ်ႈ လုၵ်ႉတီႈထၢတ်ႈၵွင်းမူး ဢၼ်မီးတီႈၵွင်းလွႆသုင် မိူင်းသူႈသေ ပိုတ်ႇပၢင်တိုၵ်း ၸႂ်ႉၶိူင်ႈၵွင်ႈလူင်ၵမ်ႉၼမ် လေႃႇတိုၵ်းယိုဝ်းၸူး တပ်ႉပၢင်သဝ်း ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး (SSPP/SSA) တီႈလွႆသႅင် မိူင်းသူႈ သွင်ၽၢႆႇလႆႈပဵၼ်ပၢင်တိုၵ်းၵၼ်ႁၢဝ်ႉႁႅင်း တေႃႇထိုင် မိူဝ်ႈၼႆႉ ယၢမ်းၵၢင်ဝၼ်း ယင်းတိုၵ်ႉသိုပ်ႇငိၼ်း သဵင်ၵွင်ႈသဵင်မၢၵ်ႇယူႇ။
ၽၢႆႇသိုၵ်းမၢၼ်ႈ မီးလွင်ႈတုမ်ႉတိူဝ်ႉ လူႉတၢႆတင်းၼမ်သေ ဝၢတ်ႇၸဵပ်း (3)ၵေႃႉ မိူဝ်ႈလဵဝ် ဢဝ်ၵႂႃႇယူတ်းယႃဝႆႉတီႈ ႁူင်းယႃဝဵင်းမိူင်းသူႈ၊ မိူဝ်ႈၼႆႉ ႁၢၼ်ႉတေႃႇထိုင်ယၢမ်းလဵဝ် ၽၢႆႇသိုၵ်းမၢၼ်ႈ ယင်းတိုၵ်ႉသိုပ်ႇၽိူမ်ႉႁႅင်းသိုၵ်း တႃႇလူတ်ႉၵႃး (3)လမ်း မီးၵူၼ်းသိုၵ်းလႄႈ ၶိူင်ႈၵွင်ႈၵၢင်ႇ မၢၵ်ႇမိုဝ်ႉၸိုၼ်းယၢမ်း ၼႂ်းၵႃးတဵမ်ပိုၵ်း ၶိုၼ်ႈၵႂႃႇၼိူဝ်လွႆ မိူင်းသူႈ တႃႇၸွႆႈထႅမ် ၼႂ်းပၢင်တိုၵ်း သိုၵ်းမၢၼ်ႈထႅင်ႈ ဝႃႈၼႆ။
ပၢင်တိုၵ်းၵၼ်ပွၵ်ႈၼႆႉ ပဵၼ်ၽၢႆႇသိုၵ်းမၢၼ်ႈ ဢဝ်ၶိူင်ႈၵွင်ႈလူင် ယိုဝ်းၸူး SSPP/SSAA ၵမ်ႉၼမ်၊ ယွၼ်ႉသိုၵ်းမၢၼ်ႈ ဢၢင်ႈသိမ်းဢဝ် တပ်ႉပၢင်သဝ်း ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး (SSPP/SSA) တီႈလွႆသႅင်မိူင်းသူႈၼႆႉ ႁႂ်ႈလႆႈလႄႈ တေႃႇထိုင်မိူဝ်ႈလဵဝ် သွင်ၽၢႆႇယင်းတိုၵ်ႉသိုပ်ႇငႃၵၼ်ဝႆႉယူႇ။
တႆးလွတ်ႈလႅဝ်း


text:
ၶေႃႈႁၼ်ထိုင်လႄႈတီႈလီထတ်းမႄးပပ်ႉႁဵၼ်းလိၵ်ႈတႆးၸၼ်ႉငဝ်ႈလႄႈၸၼ်ႉဢွၼ်ႇ
ဢၼ်ၸုမ်းၽူႈလူင်ႉလႅၼ်ႇၾၢႆႇၸတ်းႁႅၼ်းပပ်ႉလိၵ်ႈႁဵၼ်း 19 ၸဝ်ႈၶဝ် ၶဵၼ်ႇတႅမ်ႈဢွၵ်ႇဝႆႉ-
ယွၼ်းပၼ်တၢင်းႁၼ်ထိုင်ဢွၼ်တၢင်းၼင်ႇၼႆ။ တူဝ်လိၵ်ႈ (ဢၵ်ႉၶရ) သႅၼ်းလႂ်ၵေႃႈယဝ်ႉ မၼ်းတေလႆႈတႅမ်ႈၸွမ်း လၵ်းပိူင်လၢႆးလိၵ်ႈ (ဢၵ်ႉၶရဝိထီ - The Way of Alphabets) ၵူႈသႅၼ်း။ ဢမ်ႇၸႂ်ႈတႅမ်ႈၸွမ်းၵၢင်ၸႂ်ၵေႃႉလႂ် ၵေႃႉၼိုင်ႈ၊ ၸုမ်းလႂ်ၸုမ်းၼိုင်ႈလႆႈ၊ ၼႆႉၸုမ်း ၽူႈလူင်ႉလႅၼ်ႇၾၢႆႇၸတ်းႁႅၼ်းပပ်ႉလိၵ်ႈႁဵၼ်းၶဝ် ဢမ်ႇလီလိုမ်း။ တေလႆႈတူၺ်းပႃး လၵ်းပိူင်လၢႆးလိၵ်ႈပႃလိ (သတ်ႉတႃပႃလိ)လႄႈတၢင်းႁၼ်ထိုင်ၾၢႆႇဝတ်ႉမုၼ်ၸဝ်ႈၶဝ်ၽွင်ႈ၊ လိၵ်ႈတႆး ၸင်ႇတေသၢင်ႇထုၵ်ႇ လႄႈ တေဢမ်ႇၸၢင်ႈၸတ်ႉၸႂ်ၵၼ် ပဵၼ်ၵႂႃႇလၢႆးၽႂ်လၢႆးမၼ်း၊ ပဵၼ်ၵႂႃႇလၢႆးတႅမ်ႈဢၼ်ဢမ်ႇႁူမ်ႈၵၼ်လႆႈ မိူၼ်မိူဝ်ႈဢွၼ် တၢင်းဢၼ်ယၢမ်ႈပဵၼ်မႃး(ၸိူင်ႉၼင်ႇဝၢႆးပၢင်ၵုမ်လိၵ်ႈလၢႆးတီႈတူၼ်ႈတီးလႄႈ ဝၢႆးပၢင်ၵုမ် လိၵ်ႈလၢႆး တီႈသီႇပေႃႉ ဢၼ်ၸပ်းၸိုဝ်ႈဝႃႈ- လိၵ်ႈတႆးဢူးၸေႃႇၸေႃးလႄႈလိၵ်ႈတႆးၵူႈၶိူဝ်းၶိူဝ်းၼႆၼၼ်ႉ)။
1) ၼႂ်းပပ်ႉႁဵၼ်းၸၼ်ႉငဝ်ႈ- တီႈၼႃႈလိၵ်ႈ 2 ၼၼ်ႉ ပ ဝႃႈပႃ ဢႅဝ်ႇလုၺ်းႁႃၵိၼ်ယိူဝ်ႇ (ဢမ်ႇၸႂ်ႈယိူဝ်ႈ)၊
တီႈၼႃႈလိၵ်ႈ 3 - ရ ဝႃႈရဵၼ်း ဢၢၼ်ႇသွၼ်ႁဵၼ်းတီႈပွင် ႁိုဝ် တီႈပွင်ႇ (လီဝူၼ်ႉထတ်း)
2) ၼႂ်းပပ်ႉႁဵၼ်းၸၼ်ႉငဝ်ႈ - တီႈၼႃႈလိၵ်ႈ 9 မႄႈၵပ်းငဝ်ႈၼႆႉ လီတူၺ်းတေႃႇလၵ်းပိူင်လိၵ်ႈပႃလိ (တူၺ်းတေႃႇလိၵ်ႈႁဵၼ်းမုၼ်ၸဝ်ႈၶဝ်) သေ လိၵ်ႈတႆးၼႂ်းပပ်ႉႁဵၼ်းၼႆႉၵေႃႈ တိုၼ်းလီလႆႈမီးမႄႈၵပ်းငဝ်ႈ 12 တူဝ်ယူႇ။ (ဝႆႉၼၵ်းလိၵ်ႈႁူမ်ႈတူဝ်-ၵႂၢမ်းႁူမ်ႈၶေႃႈၼႆၼၼ်ႉသေၵမ်း)။
- ၸိူင်ႉၼင်ႇ ဢ ဢႃ ဢိ ဢီ ဢု ဢူ ဢေ ဢႄ ဢူဝ် ဢေႃ ဢိုဝ် ဢိူဝ်၊ [ ဢ ဢႃ ၵူႈၵၼ်၊ ဢိ ဢီ ၵူႈၵၼ်၊ ဢု ဢူ ၵူႈၵၼ် (ဢု ဢူ ၵူႈၼႆႉ ထုၵ်ႇလီမႃးဢွၼ်တၢင်းၵူႈ ဢေ ဢႄ)၊ ဢေ ဢႄ ၵူႈၵၼ်၊ ဢူဝ် ဢေႃ ၵူႈၵၼ်၊ ဢိုဝ် ဢိူဝ် ၵူႈၵၼ် ] ။
- ၵ တင်း ၵႃႉ ဢမ်ႇတၢင်ၵၼ်လႆႈ (ၵ- လၢမ်း၊ ၶၢတ်ႈ။ ၵႃႉ- ၵႃႉၶၢႆ ။ ပေႃးတႅမ်ႈပႃႇလိ- ၵုသလ မီးမတ်ႉတြႃႇလဵဝ် တင်းသၢမ်တူဝ်၊ ပေႃးမႃးတႅမ်ႈ ၵူႉသႃႉလႃႉ မီး 2 မတ်ႉတြႃႇတင်းသၢမ်တူဝ်၊ တူၼ်းသဵင် ၸမ်ႈတႂ်ႈၼႆႉ မၼ်းႁဵတ်းႁႂ်ႈ ပဵၼ်တူဝ်သဵင်ၼၵ်း၊ ဢမ်ႇၸႂ်ၶႃႈတဵၵ်းပႅတ်ႈသဵင်ၼၵ်း)။
- ၸိ တင်း ၸီႉ ၊ တိ တင်း တီႉ ၊ ႁိ တင်း ႁီႉ ဢမ်ႇမိူၼ်ၵၼ်၊ ဢမ်ႇတၢင်ၵၼ်လႆႈ(ၸိ - ၸုတ်ႇၾႆး၊ တၢမ်ၾႆး။ ၸီႉ- ၸီႉမိုဝ်း၊ ၸီႉၸမ်ႈ။ တိ - တိတိတွႆႇတွႆႇ၊ တီႉ - တီႉမတ်ႉ၊ တီႉၺွပ်း။ ႁိ - ႁိၼႄး၊ ႁီႉ - ၽၵ်းႁီႉ)။ ဝိရိယ - ဢမ်ႇတႅမ်ႈပဵၼ် ဝီႉရီႉယႃႉလႆႈ မၼ်းၽိတ်းလၢႆးလိၵ်ႈၸိူင်ႉဝႃႈ။
- ၸု တင်း ၸူႉ၊ ၶု တင်း ၶူႉ ဢမ်ႇမိူၼ်ၵၼ်လႆႈ(ၸု - ၶီႈၸု၊ ၶီႈပႅတ်ႈ။ ၸူႉ - ၸူႉၸူဝ်း။ ၶု- ၵမ်ႉ၊ ၶူႉ - ငေႃး၊ တူပ်ႉ။ သုၶုမ ဢမ်ႇတႅမ်ႈပဵၼ် သူႉၶူႉမႃႉလႆႈ ဢမ်ႇၸႂ်ႈလၢႆးလိၵ်ႈမၼ်း၊ တေမႃးဢၢင်ႈဝႃႈ- ပႃႇလိပဵၼ်ပႃႇလိ၊ လိၵ်ႈႁဵၼ်းပဵၼ်လိၵ်ႈႁဵၼ်း ၼႆ ဢမ်ႇသၢင်ႇထုၵ်ႇ၊ တေၸၢင်ႈပဵၼ်ၵႂႃႇလိၵ်ႈတႆးၵူၼ်းႁိူၼ်း လႄႈ လိၵ်ႈတႆးမုၼ်ၸဝ်ႈၼႆသေ ၸၢင်ႈသုၵ်ႉယုင်ႈၼႂ်းဝၼ်းမိူဝ်း ၼႃႈ။ (လီဝႆႉသတိတႄႉတႄႉ လိၵ်ႈလၢႆးလႄႈၵႂၢမ်းလၢတ်ႈၼႆႉ မၼ်းဢမ်ႇၸႂ်ၵၢၼ်ၵေႃႉလဵဝ်၊ ၸုမ်းလဵဝ်။ မၼ်းပဵၼ်ၵၢၼ်တင်း ၸိူဝ်ႉၸၢတ်ႈတႆးႁဝ်းတင်းပိုၵ်းပတ်းပိုၼ်ႉ)။ ယဝ်ႉၵေႃႈ ၸဝ်ႈၶူးသုၶမ်း သုၶမိၼ်ၻ ႁၼ်လီၸွမ်းယဝ်ႉၼႆ ယႃႇပေထၢင်ႇယဝ်ႉ လႃးလႃး။ လၵ်းပိူင်လိၵ်ႈဢၼ်ႁၢမ်း ဢိ ဢု ၼႆႉ ၵူၼ်းသၢၼ်ၶတ်းမၼ်းတေၼမ်၊ ဢမ်ႇတၵ်ႉသဵင်သင်သေ ဢမ်ႇတိုဝ်းၸွမ်း ၼၼ်ႉ ပွင်ႇဝႃႈသၢၼ်ၶတ်း (ပွင်ႇဝႃႈဢမ်ႇဢဝ်ၸွမ်း) ယဝ်ႉ။
- သမ်ႉလၢႆးႁွင်ႉမၼ်းၵေႃႈၸၢင်ႈယုင်ႈ ၸိူင်ႉၼင်ႇ- သိဝ် ၼႆႉ သ ဢိ(-ိ) တၢင်ႇ ဝ ၽႅတ်းၼႆၼၼ်ႉ ပေႃးဢမ်ႇဝႆႉ ဢိ တေႁဵတ်းႁိုဝ်ႁွင်ႉ။ မိုဝ်း ၵေႃႈတေႃႈၼင်ႇၼၼ် မ တိုတ်ႉသဵၼ်ႈၼိုင်ႈ (-ု) ဢိ(-ိ) တၢင်ႇ ဝ ၽႅတ်း ၸမ်ႈၼႃႈၼႆၼၼ်ႉ လူး ပေႃးဢမ်ႇဝႆႉ ဢိ- ဢု ၼႆ တေႁွင်ႉၸိူင်ႉႁိုဝ်၊ တေဝႃႈ မ ဢု တိုတ်ႉ ဢိ တၢင်ႇၼႆၵေႃႈ ဢမ်ႇႁွင်ႉလႆႈ (ၵွပ်ႈဢမ်ႇမီး ဢိ ဢု ။ မ ဢူ ဢီ ဝ ၽႅတ်းၸမ်ႈၼႃႈ (မီူဝ်း) မိုဝ်းၼႆ ၸွင်ႇတေသၢင်ႇထုၵ်ႇ၊ မ တိူတ်ႉသွင်တၢင်ႇ ဝ ၽႅတ်းၼႆၼႄႇ တိုတ်ႉသွင် (ဢူ) မီးသေတႃႉ တၢင်ႇ ဢိ သမ်ႉဢမ်ႇမီးလူး တေဢဝ် ဢီ တၢင်ႇ(မီူ) ဢဝ်ၼႆႁႃႉ၊ မၼ်းယၢပ်ႇတႃႇၶူးသွၼ်လႄႈလုၵ်ႈႁဵၼ်းႁိုဝ် ဢမ်ႇယၢပ်ႇ။ (ၼႆႉ လီဝူၼ်ႉတႄႉတႄႉ)။
- ၸင်ႇၶႂ်ႈယွၼ်းပၼ်တၢင်းႁၼ်ထိုင် (ၼၵ်းၼၵ်းၼႃၼႃ) ဝႃႈ
1. ႁႂ်ႈမႅၼ်ႈၸွမ်းလၢႆးလိၵ်ႈ(ဢၵ်ႉၶရဝိထီ) လုမ်ႈၾႃႉ
2. ယႃႇႁႂ်ႈၶတ်းလၵ်းပိူင်လိၵ်ႈပႃလိ ၼႂ်းၵၢၼ်သွၼ်ႁဵၼ်းဝတ်ႉမုၼ်ၸဝ်ႈ
3. ႁႂ်ႈငၢႆႈတႃႇၶူးသွၼ်လႄႈလုၵ်ႈႁဵၼ်း- ထုၵ်ႇလီဝႆႉမႄႈသဵင်ၵပ်းငဝ်ႈ (သရ) 12 တူဝ် လႄႈလီၶပ်ႉႁႂ်ႈမႅၼ်ႈၸွမ်းလၵ်းပိူင် လိၵ်ႈပႃလိ/သၵ်ႉၵတ/မြမ်းမီး ဢၼ်ပဵၼ်တူဝ်ႈမႄႈလိၵ်ႈၵဝ်ႉငဝ်ႈလုမ်ႈၾႃႉၼၼ်ႉယူႇ ႁၼ်ထိုင်ၼင်ႇၼႆ။ (ယႃႇၼိုၵ်ႉဝႃႈ ပဵၼ်ၶီႈသွၼ်ၵူၼ်ႈ၊ ၽၵ်းသူမ်ႈသွၼ်ဢွမ်သေၵမ်း)။
3) ၼႂ်းပပ်ႉႁဵၼ်းၸၼ်ႉဢွၼ်ႇ- တီႈၼႃႈလိၵ်ႈ 3 တူဝ်ၽႅတ်းသဵင်လင် ၼႆၼၼ်ႉ တင်ႈဢဝ်ပၢၼ်ၸဝ်ႈၶူးမေႃၶဝ် ၸဝ်ႈမႃး လၵ်းၵၢၼ်သွၼ်ႁဵၼ်းၶဝ်ၸဝ်ႈ တေမီးဝႃႈ- ၵၵ် ၵင် ၵတ် ၵၼ် ၵပ် ၵံ(ၵမ်) ၸိူင်ႉၼႆ၊ တေႃႇထိုင်ၼႃႈတေမီး လိၵ်ႈတႆးမႂ်ႇၵေႃႈ သွၼ်ႁဵၼ်းၸိူင်ႉၼႆမႃးႁၼ်ထိုင်ၼင်ႇၼႆ။ ၸင်ႇဝႃႈ မႃးပၢၼ်မႂ်ႇႁဝ်းၼႆႉၵေႃႈလၵ်းၵၢၼ် (လၢႆးၶပ်ႉ) တူဝ်ၽႅတ်းမၼ်း ထုၵ်ႇလီပဵၼ် - င ၽႅတ်း(-င်)၊ ၼ ၽႅတ်း(-ၼ်)၊ မ ၽႅတ်း(-မ်) ၼႆႉလၵ်းၶပ်ႉတၢမ်း ပုၼ်ႈတူဝ်ၽႅတ်း သဵင်လင်။ ပုၼ်ႈတူဝ်ၽႅတ်းသဵင်ၶၢတ်ႇၵေႃႈ ထုၵ်ႇလီ ၶပ်ႉတၢမ်း ပဵၼ်- ၵ ၽႅတ်း(-ၵ်)၊ တ ၽႅတ်း (-တ်)၊ ပ ၽႅတ်း(-ပ်) ၸိူင်ႉၼႆ ၸင်ႇတေသၢင်ႇထုၵ်ႇ လႄႈ ဢမ်ႇသၢၼ်ၶတ်းလၵ်းၵၢၼ်လိၵ်ႈတႆး ဢၼ်ၸဝ်ႈၶူးမေႃၶဝ်ၸႂ်ႉတိုဝ်းမႃး သိုပ်ႇပၢၼ် ယဝ်ႉပၢၼ်၊ လိၵ်ႈပႃလိၵေႃႈ ႁၼ်ထိုင်ဝႃႈ မႃးလၵ်းၼႆႉ(ၸိူင်ႉၼင်ႇ ဢၼ်တ င၊ ဢၼ်တ ၼ၊ ဢၼ်တ မ ။ ဢမ်ႇၸႂ်ႈ ဢၼ်တ မ၊ ဢၼ်တ ၼ၊ ဢၼ်တ င ၸဵမ်ၸိူဝ်းၼႆႉ)။
4) မိူဝ်ႈဢဝ်လိၵ်ႈတႆးတႅမ်ႈသဵင်ပႃလိ- ၸိူင်ႉၼင်ႇ မဵတ်ႉတႃႇ ၼၼ်ႉ လီဢွၵ်ႇသဵင်ပဵၼ် မဵတ်ႉတႃႇ ၵွႆး (ဢမ်ႇလီ ဢွၵ်ႇသဵင်ပဵၼ်-မႅတ်ႈတႃႇ) ႁၼ်ထိုင်ၼင်ႇၼႆ(ၶဵတ်ႉတ၊ ဢုပဵၵ်ႉၶႃႇ ၵေႃႈ မိူၼ်ၵၼ် ဢမ်ႇထုၵ်ႇလီဢွၵ်ႇသဵင် ပဵၼ်ၶႅတ်ႉတ လႄႈ ဢုပႅၵ်ႉၶႃႇ)။ သဵင်ပႃလိတႆးၼႆႉ ၶဝ်ႈၸႂ်ဝႃႈတေမီး- ဢ ဢႃ ဢိ ဢီ ဢု ဢူ ဢေ (ဢမ်ႇမီး ဢႄ ၊ ၵွပ်ႈဢမ်ႇမီး ဢႄ လႄႈ ဢႄ တၢင်ႇၵေႃႈဢမ်ႇမီးလႆႈ)၊ ဢေႃ (သၵ်ႉၵတ) လႄႈ ဢူဝ် (ပႃလိ)။ ယဝ်ႉၵေႃႈ တင်းသွင်တူဝ်(ဢေႃ-ဢူဝ် ၼႆႉ ပဵၼ်သဵင်လဵဝ်ၵၼ်၊ ပဵၼ် သရ- မႄႈၵပ်းငဝ်ႈ တူဝ်လဵဝ်ၵၼ်ၵွႆး)။
မႁႃမုင်ႉ (မိူင်းၸႄႈ) 25_03_2013
မၢႆၾူၼ်ႊ 09-49032862 (မၢၼ်ႈ) 00-66-81-7846290 (ထႆး)၊
ဢီႊမဵလ်ႊ- This e-mail address is being protected from spambots. You need JavaScript enabled to view it


text:
ပၢင်ပွႆးမႁႃႇၵုသူလ်ႇ ဝၼ်းလိူၼ်ႁူၵ်းမူၼ်း ထုင်ႉပၢင်ႇလႅင်းသႂ် ၼႃႈလိၼ်ၸုမ်းသိုၵ်းၵူၼ်းမိူင်း မၢၵ်ႇၵႅင်း၊ ၼႂ်းၸႄႈဝဵင်းၼမ်ႉၸၢင် မီးၸဝ်ႈသင်ႇၶ လႄႈ ၵူၼ်းလၢႆၸၢဝ်းၶိူဝ်း၊ လၢႆမူႇလၢႆၸုမ်း ၵူႈပွတ်းတွၼ်ႈ ၼႂ်းၸိုင်ႈတႆး ၶဝ်ႈႁူမ်ႈၵိုၼ်းၶွၼ်ႈ။
ဝၼ်းတီႈ 11-14/05/2014 ပူၼ်ႉမႃး ၸုမ်းသိုၵ်းၵူၼ်းမိူင်း MTA မၢၵ်ႇၵႅင်း ဢၼ်ၸဝ်ႈသိုၵ်းလူင်လႅင်းသႂ် (ၸၢႆးလူႇ) ဢွၼ်ႁူဝ် လႆႈၸတ်းႁဵတ်းပဵၼ်ပၢင်ပွႆးမႁႃႇၵုသူလ်ႇ တီႈထုင်ႉပၢင်လႅင်းသႂ် ၼႃႈလိၼ်ၵုမ်းၵမ် ၸုမ်းသိုၵ်းၵူၼ်းမိူင်း MTA မၢၵ်ႇၵႅင်း ၼႂ်းၸႄႈဝဵင်းၼမ်ႉၸၢင် ၸိုင်ႈတႆးပွတ်းၸၢၼ်း။ ပွႆးမႁႃႇၵုသူလ်ႇ ဢၼ်လႆႈၸတ်းႁဵတ်းၵႂႃႇမီး 4 ပွႆးႁူမ်ႈၵၼ် 1.ပွႆးတၢင်ႇယွတ်ႈၸွမ်ထၢတ်ႈၸေႇတီႇလူင် လႃၽသိတ်ႉထိ။ 2.ပွႆးသၢင်ႇလွင်း။ 3.ပွႆးတူၼ်ႈႁေႃလူမ်း။ 4.ပွႆးပိုတ်ႇႁူင်းႁဵၼ်းတႆး လႅင်းသႂ်ႁိူင်း ၸိူဝ်းၼႆႉ။
ၼႂ်းပၢင်ပွႆး လႆႈၽိတ်းပၢင်သင်ႇၶၸဝ်ႈမႃးႁပ်ႉတၢင်းလူႇတၢင်းတၢၼ်း ႁူမ်ႈ 1,528 တူၼ်၊ ၽူႈမႃးႁူမ်ႈ ပၢင်ပွႆးၼၼ်ႉ လိူဝ်သေမီးၽူႈတၢင်တူဝ်ၸုမ်းလူင်ပွင်ၸိုင်ႈယဝ်ႉ မီးၽူႈတၢင်တူဝ်မူႇၸုမ်းၼႂ်းၸိုင်ႈတႆး ပႃးၸဵမ်ၵေႃၾိင်ႈငႄႈလိၵ်ႈလၢႆးလၢႆၸႄႈဝဵင်း၊ ႁူမ်ႈပႃးၵူၼ်းမိူင်းၵူႈၸၢဝ်းၶိူဝ်း ၵူႈပွတ်းတွၼ်ႈ ၼႂ်းမိူင်းတႆး မိူင်းၶၢင် မိူင်းထႆး မိူင်းမၢၼ်ႈ မိူင်းၶႄႇ မႃးၶဝ်ႈႁူမ်ႈၼပ်ႉႁူဝ်မိုၼ်ႇၵေႃႉ။ ၼွၵ်ႈသေၼၼ်ႉ မီးၽူႈႁွင်ႉၽဵင်းၵႂၢမ်း ၸိုဝ်ႈလိုဝ်းယႂ်ႇတႆး မိူၼ်ၼင်ႇ ၸၢႆးသၢႆမၢဝ်း၊ ၼၢင်းၼၢင်း၊ ၸၢႆးႁၢၼ်လႅင်း၊ ၼၢင်းၶမ်းၼွင်ႉ၊ ၸၢႆးၽွမ်ႉသႅင်မိူင်း၊ ၸၢႆးထႅၼ်ႈလႅဝ်း၊ ၸၢႆးၸွမ်ဝူင်း ႁူမ်ႈပႃးၽူႈႁွင်ႉၽဵင်းၵႂၢမ်း ဢၼ်မီးၸိုဝ်ႈသဵင်ၶဝ် ႁူမ်ႈတင်းမူတ်းၸမ် 30 ၵေႃႉ မႃးမူၼ်ႈၸႂ်ပၼ်- ဝႃႈၼႆ။
ၸဝ်ႈသိုၵ်းလႅင်းသႂ် လၢတ်ႈဝႃႈ- ဢၼ်လႆႈၵေႃႇသၢင်ႈမႁႃႇၸေႇတီႇ ၵွင်းမူးလူင်သေတၢင်ႇထီး ၼႂ်းလိူၼ်ႁူၵ်းမူၼ်းၼႆႉ ပဵၼ်ဝၼ်းမီးမင်ႇၵလႃႇလီၼႂ်းပုတ်ႉထသႃႇသၼႃႇ၊ ပဵၼ်ဝၼ်းပုတ်ႉထ/ၽြႃးပဵၼ်ၸဝ်ႈ ဢွင်ႇပေႉၶူၼ်ႉႁၼ်လႆႈထမ်းမ/ တြႃး၊ ၵွပ်ႈၼၼ် ၸင်ႇဢဝ်ပဵၼ်ဝၼ်းလီ ၸတ်းႁဵတ်းပၢင်ပွႆး၊ ယိူင်းဢၢၼ်း ဢၼ်လႆႈၵေႃႇသၢင်ႈ ၸေႇတီႇလူင်ၼႆႉ ႁႂ်ႈပဵၼ်တီႈၵိူဝ်းလီဝႆႈသႃၸၢဝ်းပုတ်ႉထၵူႈၸၢဝ်းၶိူဝ်း၊ ဢမ်ႇၸႂ်ႈၸေႇတီႇ ၸဝ်ႈလႅင်းသႂ်၊ ဢမ်ႇၸႂ်ႈၸေႇတီႇၸုမ်းသိုၵ်းၵူၼ်းမိူင်း မၢၵ်ႇၵႅင်း၊ ပဵၼ်ၸေႇတီႇတႃႇႁူမ်ႇငမ်းပၼ်တၢင်း ၵတ်းယဵၼ်ၵူႈၸၢဝ်းၶိူဝ်း- ဝႃႈၼႆ။
ၸဝ်ႈသိုၵ်းလႅင်းသႂ် သိုပ်ႇလၢတ်ႈၵဵဝ်ႇလူၺ်ႈလွင်ႈလႆႈၵေႃႇသၢင်ႈ ႁူင်းႁဵၼ်းတႆး ထႅင်ႈဝႃႈ- ၵွပ်ႈႁၼ်ပၢႆးပၺ်ႇၺႃႇ တႆးတူၵ်းတႅမ်ႇ ဢမ်ႇၶိုတ်းၸၼ်ႉပဵင်းပိူၼ်ႈ၊ ယွၼ်ႉၵွပ်ႈၵၢၼ်လိၵ်ႈလၢႆးႁဝ်းတူၵ်းတႅမ်ႇလႄႈ ႁဝ်းၸင်ႇဢမ်ႇ ၶိုၼ်ႈယႂ်ႇ၊ ပေႃးလိၵ်ႈလၢႆးႁဝ်းၶႅင်ၼႆ ၾိင်ႈထုင်းႁဝ်းၵေႃႈႁိူင်း၊ ပိုၼ်းႁဝ်းၵေႃႈဢမ်ႇႁၢႆ၊ ၵူၼ်းၼုမ်ႇၸုပ်ႈ သႅၼ်းလင် ဢၼ်တေပုတ်ႈတိၼ်တၢင်မိုဝ်းသိုပ်ႇၵႂႃႇ ၵေႃႈတေမီးၼမ်ႉၵတ်ႉ၊ ၵွပ်ႈၼႆ ၸင်ႇလႆႈၵေႃႇသၢင်ႈ ႁူင်းႁဵၼ်းၸိူဝ်ႉၸၢတ်ႈတႆးသေ မွပ်ႈဢၢပ်ႈပၼ်လုင်းၸၢႆးၾႃႈ ပဵၼ်ၽူႈပွင်ၵၢၼ်ၶပ်းၶိုင်ၵၢၼ်သွၼ်။ ၼႂ်းၵၢၼ်သွၼ်ဢၼ်မၵ်းတမ်းဝႆႉ မိူၼ်ၼင်ႇလိၵ်ႈတႆး လိၵ်ႈၶႄႇ လိၵ်ႈထႆး လိၵ်ႈဢိင်းၵလဵတ်ႈ ႁူမ်ႈပႃးပိုၼ်ႉႁူႉ ၶွမ်ႇပိဝ်ႇတိူဝ်ႇလႄႈ ၵၢၼ်ႁႃလဵင်ႉတူဝ်ၸႂ် ၸိူဝ်းၼႆႉ။
ၵူၼ်းၸိူဝ်းမႃးၶဝ်ႈႁူမ်ႈပၢင်ပွႆးလၢႆၵေႃႉလၢတ်ႈဝႃႈ- ပွႆးဢၼ်ၸုမ်းသိုၵ်းၵူၼ်းမိူင်း MTA မၢၵ်ႇၵႅင်း ၸတ်းႁဵတ်းၵႂႃႇ ၵမ်းၼႆႉ လႆႈဝႃႈပဵၼ်ပၢင်ပွႆးဢၼ်ၵိုၼ်းၶိုၵ်ႉယႂ်ႇ၊ ပဵၼ်ပွႆးဢၼ်ၵိုၵ်းပိုၼ်းပွႆးၼိုင်ႈ၊ ဢွင်ႈတီႈၸတ်းႁဵတ်းပွႆးၵႂၢင်ႈယႂ်ႇ၊ ၵၢၼ်ၸတ်းပၢင်ပွႆးၵေႃႈပဵၼ်ပၵ်းပဵၼ်ပိူင်လီ၊ ဢမ်ႇထၢင်ႇတေပဵၼ်ပၢင်ပွႆးၵိုၼ်းယႂ်ႇလူင်ပဵၼ်တၢၼ်ႇၼႆႉ၊ မိူဝ်ႈဢွၼ်တၢင်း ႁဝ်းဢမ်ႇထၢင်ႇဝၢၼ်ႈပၢင်ႇလႅင်း (မၢၵ်ႇၵႅင်း) တေပဵၼ်ဝၢၼ်ႈယႂ်ႇၵိုၼ်းလီ မီးလွင်ႈပူၵ်းပွင် ၶိုၼ်ႈယႂ်ႇၸိူင်ႉၼႆ- ဝႃႈၼႆ။
ထုင်ႉပၢင်ႇလႅင်း (မၢၵ်ႇၵႅင်း) မီးယူႇၼိူဝ်သဵၼ်ႈတၢင်းဝဵင်းၼမ်ႉၸၢင် လႄႈ မိူင်းၸိတ်ႇ၊ ယူႇႁၢင်ႇယၢၼ်ၵႆ ၼမ်ႉၸၢင်မွၵ်ႈ 8 လၵ်း၊ ၸုမ်းသိုၵ်းၵူၼ်းမိူင်း MTA မၢၵ်ႇၵႅင်း ဢၼ်ၸဝ်ႈၸၢႆးလူႇ ဢွၼ်ႁူဝ် တႄႇမႃးပူၵ်းတင်ႈမိူဝ်ႈပီ 2002 ၊ ဝၢၼ်ႈမၢၵ်ႇၵႅင်း ၵူႈပွၵ်ႈမီးလင်ႁိူၼ်း 4-5 လင်။ ဝၢႆးၸုမ်းသိုၵ်းၵူၼ်းမိူင်း MTA မၢၵ်ႇၵႅင်းမႃးယူႇ ပူၵ်းပွင်ၶိုၼ်ႈယႂ်ႇယဝ်ႉ ၸင်ႇလၢႆႈၸိုဝ်ႈပဵၼ်ဝၢၼ်ႈပၢင်ႇလႅင်းသႂ်၊ မိူဝ်ႈလဵဝ် မီးလင်ႁိူၼ်း 400 လင်ပၢႆ။ ၼႂ်းထုင်ႉၼႃႈလိၼ်ၵုမ်းၵမ် ၸုမ်းသိုၵ်းၵူၼ်းမိူင်း MTA မၢၵ်ႇၵႅင်း မီး 3 ဢိူင်ႇ၊ မီးဝၢၼ်ႈၵူၼ်း ဝၢၼ်ႈယႂ်ႇဝၢၼ်ႈလဵၵ်ႉမွၵ်ႈ 50 ဝၢၼ်ႈပၢႆ၊ ၵူၼ်းမိူင်းၸိူဝ်းယူႇသဝ်းၵမ်ႈၼမ် ပဵၼ်ၸၢဝ်းၶိူဝ်းတႆး၊ ပဢူဝ်း၊ ပလွင်ႈ၊ ယၢင်းလၢႆး၊ ယၢင်းလမ် ၸိူဝ်းၼႆႉ။


text:
လၢႆမူႇလၢႆၸုမ်း ႁူမ်ၵၼ် ၸတ်းပၢင်ဢုပ်ႇဢူဝ်း ၵၢၼ်လွင်ႈငမ်းယဵၼ် တီႈMPC တႃႈၵုင်ႈ
- Details
- Created on 12 June 2014
- Written by တႆးလွတ်ႈလႅဝ်း
ၵဵဝ်ႇၵပ်း ၸူဝ်ႈၶၢဝ်း ၽွင်းတိုၵ်ႉလႅၵ်ႈလၢႆႈ မိူင်းႁူမ်ႈတုမ်ႈမျၢၼ်ႇမႃႇ ယၢမ်းလဵဝ်ၼႆႉသေ ၸုမ်းတူင်ႇဝူင်းၵူၼ်းမျႅၼ်ႇမႃႇ ၵူႈၸၼ်ႉထၢၼ်ႉ၊ ၽၢႆႇၶူၼ်ႉၶႂႃႉ ဢိၼ်ႇသတီႇၵျုတ်ႉ မိူင်းႁူမ်ႈတုမ်ႈ လႄႈ ၸုမ်းၸွႆႈထႅမ် ၽၢႆႇၵေႃႇသၢင်ႈလွင်ႈငမ်းယဵၼ် ႁူမ်ႈၵၼ် ဢဝ်တိုဝ်ႉတၢင်းလီၼႆႉသေ ၸတ်းပၢင်ဢုပ်ႇဢူဝ်း ၵၢၼ်လွင်ႈငမ်းယဵၼ် (Peace Symposium) တီႈသုၼ်ၵၢင်ငမ်းယဵၼ်မိူင်းႁူမ်ႈတုမ်ႈ (MPC) တီႈတႃႈၵုင်ႈ။
ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA တုၵ်းယွၼ်း ႁႂ်ႈလူင်ပွင်ၸိုင်ႈ ထွၼ်ပႅတ်ႈမၢႆမီႈ 17/1
- Details
- Created on 07 June 2014
- Written by တႆးလွတ်ႈလႅဝ်း
လွင်ႈဢၼ်လူင်ပွင်ၸိုင်ႈ သိုၵ်းမၢၼ်ႈ ယိုပ်းၵမ် မၢႆမီႈ 17/1 သေ တီႉၺွပ်း ၵူၼ်းၸိူဝ်းၵပ်းသိုပ်ႇ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ဝႃႈဢမ်ႇၶဝ်ႈတၢင်းၵၢၼ် ၼႆၼၼ်ႉ ၶွင်ႇသီႇဢဝ်ၶိုၼ်းၸိုင်ႈတႆး တပ်ႉသိုၵ်းၸိုင်ႈတႆး RCCS/SSA တုၵ်းယွၼ်း ႁႂ်ႈလူင်ပွင်ၸိုင်ႈထွၼ်ပႅတ်ႈ၊ ယွၼ်ႉပိူဝ်ႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်းလႄႈ လူင်ပွင်ၸိုင်ႈ ပေႃးဢုပ်ႇၵုမ် ဢဝ်လွင်ႈငမ်းယဵၼ်ၵၼ်ယဝ်ႉ ၼႆ။
တူဝ်တႅၼ်းၸုမ်းလူင်ပွင်ၸိုင်ႈယိၼ်းလီႁပ်ႉၶၢမ်ႇ ပိူင်ယုၵ်းယၢင်ႇၾႅတ်ႇတရႄႇ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း
- Details
- Created on 25 May 2014
- Written by တႆးလွတ်ႈလႅဝ်း
ပၢင်ၵုမ် ဢုပ်ႇဢူဝ်း တႃႇတူၵ်းလူင်းၵိုတ်းယိုဝ်းလႆႈ ပတ်းပိုၼ်ႉၸိုင်ႈမိူင်း တီႈ(MPC - Myanmar Peace Center)ၼၼ်ႉ ၸွမ်းၼင်ႇပိူင်ယုၵ်းယၢင်ႇ ပိူင်ၾႅတ်ႇတရႄႇ ၸုမ်းဢုပ်ႇဢူဝ်း ၵၢၼ်ၵိုတ်းယိုဝ်းပတ်းပိုၼ်ႉ ၸိုင်ႈမိူင်း (NCCT) တုၵ်းယွၼ်းၼၼ်ႉ တူဝ်တႅၼ်း ဢုပ်ႇဢူဝ်းၵၢၼ်မိူင်း လူင်ပွင်ၸိုင်ႈ ယိၼ်းလီႁပ်ႉၶၢမ်ႇသေ တေသိုပ်ႇတၢင်ႇထိုင် ၸွမ်ၸိုင်ႈဢူးတဵင်းၸဵင်ႇၵႂႃႇၼႆယဝ်ႉ။
တပ်ႉသိုၵ်းသုင်သုတ်း ၸိုင်ႈထႆး ယိုတ်းဢၢမ်းၼၢတ်ႈ ဝၢၼ်ႈမိူင်း
- Details
- Created on 25 May 2014
- Written by တႆးလွတ်ႈလႅဝ်း
ၼင်ႇႁိုဝ်ဝၢၼ်ႈမိူင်း ၸိုင်ႈထႆး ပေႃးတေၸဵဝ်းငမ်းယဵၼ် လႆႈၶၼ်ဝႆးၼၼ်ႉ ၽူႈၵွၼ်းသိုၵ်းလူင်သုင်သုတ်း ၸွမ်သိုၵ်းလူင် ပရႃႇယုတ်ႉ ၸၼ်းဢူဝ်းၶျႃး ပိုၼ်ၽၢဝ်ႇ ယိုတ်းဢၢမ်းၼၢတ်ႈ ဝၢၼ်ႈမိူင်း၊ တိၺွပ်းၸုမ်းသိူဝ်ႈလႅင်၊ ၵၢင်ၶမ်ႈ 22:00မူင်း ထိုင်ၵၢင်ၼႂ် 05:00မူင်း ၵူၼ်းမိူင်း တေဢမ်ႇလႆႈဢွၵ်ႇၼွၵ်ႈႁိူၼ်း။


text:
ဢိင်ၼိူဝ် ၸုမ်းၶၢဝ်ႇၽူႈတွႆႇႁွၵ်ႈ လႆႈႁူပ်ႉထူပ်းတွင်ႈထၢမ် လွင်ႈပိုတ်ႇႁူင်းႁဵၼ်းထမ်းမ တီႈဝဵင်းၼမ်ႉၶမ်းသေ ၸဝ်ႈၶူး ထမ်မသီရိ၊ ၽူႈၶတ်းၸႂ်ဢွၼ်ႁူဝ်ပိုတ်ႇႁူင်းႁဵၼ်းတွပ်ႇလၢတ်ႈ ဝႆႉၼင်ႇၼႆ။
ထၢမ်- မိူဝ်ႈၼႆႉ (ဝၼ်းတီႈ 04/05/2014) လႆႈပိုတ်ႇႁူင်းႁဵၼ်းထမ်းမ၊ လွင်ႈတၢင်းဢၼ်ပဵၼ်မႃး၊ လွင်ႈတၢင်းလႆႈပိုတ်ႇႁူင်းႁဵၼ်းၼႆႉ မီးၸိူင်ႉႁိုဝ်၊ သပ်းလႅင်းၼႄပၼ်ၽွင်ႈၶႃႈ ? ။
တွပ်ႇ-လွင်ႈလႆႈပဵၼ်မႃးႁူင်းႁဵၼ်းၼႆႉ ယွၼ်ႉပိူဝ်ႈၵူၼ်းၼုမ်ႇႁဝ်းၼႂ်းတူင်ႇဝဵင်း တုၵ်းယွၼ်းမႃး၊ တၢင်းၸဝ်ႈႁဝ်းၶဝ်လႄႈ သင်ၶၼုမ်ႇ ၼႆၵေႃႈ ၶႂ်ႈပူင်သွၼ်ပၼ်လုၵ်ႈဢွၼ်ႇတႆးႁဝ်း၊ ၼင်ႇႁိုဝ်ႁႂ်ႈၶဝ်ပေႃးတေမီးလွင်ႈယဵၼ်ႇငႄႈ၊ ႁူႉလွင်ႈၸၢဝ်းၶိူဝ်းပုတ်ႉထၽႃသႃႁဝ်း ၸိူဝ်းၼႆႉလႄႈ ၸင်ႇလႆႈပဵၼ်မႃးႁူင်းႁဵၼ်းထမ်းမ။
ထၢမ်- လွင်ႈႁၢင်ႈႁႅၼ်း ႁဵတ်းႁိုဝ်ႁၢင်ႈႁႅၼ်းၶႃႈ ? ။
တွပ်ႇ- လွင်ႈႁၢင်ႈႁႅၼ်းၼႆႉ ၵူႈတၢင်းတၢင်း။ ၵူၼ်းၼုမ်ႇႁဝ်းၶဝ်တုၵ်းယွၼ်းမႃး၊ လႆႈဢၢၼ်ႇပပ်ႉႁဵၼ်း ဢိင်းၵလဵတ်ႈ တီႈမိူင်းသီႇႁူဝ်ႇ ပိူဝ်ႈတႃႇ Sunday school ၼၼ်ႉသေ တူဝ်ၸဝ်ႈႁဝ်း လႆႈၶိုၼ်းမႃးပိၼ်ႇ ပဵၼ်ၾၢႆႇတႆး။ ႁဵတ်းၼၼ်သေ ႁဝ်းၶိုၼ်းၶွတ်ႇၽွတ်ႈမူႇၸုမ်း၊ ၽိတ်ႈပၢင်းၸဝ်ႈသင်ၶၼႂ်းတူင်ႇဝဵင်း၊ ယွၼ်ႉၶႂၢင်ႉတီႈမူႇၸုမ်းသင်ၶ ၼႃႇယၵသေ ႁဝ်းၶိုၼ်းမႃးႁဵတ်းပၢင်ၵုမ်ၵၼ် 2-3 ပွၵ်ႈ။ ဝၢႆးမႃး ႁဵတ်းပၢင်ၾိုၵ်းၽွၼ်ႉၶူးမေႃသွၼ်သေ လႆႈပိုတ်ႇ ပၢင်ၵႂႃႇမိူဝ်ႈၼႆႉ။
ထၢမ်-လၵ်းသွၼ် (လၵ်းသုတ်ႇ၊ Curriculum) ၼႂ်းၵၢၼ်ႁဵၼ်းတင်းသဵင်ႈၼႆႉ ၸႂ်ႉပိူင်ဢၼ် Sunday school (ႁူင်းႁဵၼ်းဝၼ်းဢႃးတိတ်ႉ) တီႈမိူင်းသီႇႁူဝ်ႇၶႃႈႁႃႉ၊ ပဵၼ်ၸိူင်ႉႁိုဝ်ၶႃႈ? ။
တွပ်ႇ-လၵ်းငဝ်ႈ (လၵ်းသုတ်ႇ)ၵၢၼ်သွၼ်မၼ်းတႄႉ ႁဝ်းဢဝ်ၸွမ်းတီႈမိူင်းသီႇႁူဝ်ႇ။ ဢၼ်တေပႅၵ်ႇပိူင်ႈတႄႉ ပဵၼ်လွင်ႈၾိင်ႈထုင်း၊ တီႈၼႂ်းပပ်ႉၼၼ်ႉ မၼ်းပႃးၾိင်ႈထုင်းမိူင်းသီႇႁူဝ်ႇၶဝ်၊ ႁဝ်းၵေႃႈလႆႈၶိုၼ်းမႄးလၢႆႈပဵၼ် ၾိင်ႈထုင်းတႆးႁဝ်းမႃး။
ထၢမ်-ၼႂ်းလၵ်းသုတ်ႇ ၵၢၼ်ႁဵၼ်းတင်းသဵင်ႈၼႆႉ ၼွၵ်ႈသေပုတ်ႉထၽႃသႃ သမ်ႉမီး Subject (ဝိၸႃႇ) ဢၼ်လႂ်လၢႆလၢႆၶႃႈ။ ၵဵဝ်ႇၵပ်းလွင်ႈပုတ်ႉထၽႃသႃၼႆႉ ၸႅၵ်ႇဝႆႉႁူဝ်ၶေႃႈမၼ်းလၢႆတွၼ်ႈ၊ ၶႅၼ်းတေႃႈသပ်းလႅင်း ၼႄၽွင်ႈၶႃႈ? ။
တွပ်ႇ- Subject မၼ်းတႄႉ ပဵၼ်ပုတ်ႉထၽႃသႃၵူၺ်း၊ တေမီး 11 ၸၼ်ႉ၊ ၸၼ်ႉ 1-11 ။ လုၵ်ႈဢွၼ်ႇၸိူဝ်း ပႆႇမေႃ လိၵ်ႈတႆးၼၼ်ႉ ႁဝ်းတေသႂ်ႇပႃး Subject လိၵ်ႈတႆး၊ ဢၼ်တေႁဵတ်းသၢင်ႈၵႂႃႇမီးသွင်ဢၼ်။
ထၢမ်-ပေႃးႁဝ်းၶႃႈတူၺ်း ၼိုင်ႈဝူင်ႈႁဵၼ်းသွၼ်ၼိုင်ႈပွၵ်ႈ၊ ၼိုင်ႈပီသမ်ႉမီး 52 ဝူင်ႈၵူၺ်း၊ ၼႂ်းၶၢဝ်းတၢင်း 12 Subject ၼႆႉသမ်ႉ တေႁဵတ်းႁိုဝ်တမ်းၶၵ်ႉတွၼ်ႈမၼ်းသေ ပူင်သွၼ်/ႁဵၼ်းၵႂႃႇၶႃႈ? ။
တွပ်ႇ- မိူၼ်ၼင်ႇၸၼ်ႉငဝ်ႈၼႆႉ တေမီး 22 ၵၼ်/တွၼ်ႈ။ မၢင်တွၼ်ႈၼႆႉမၼ်းယၢဝ်း၊ တေဝႆႉမွၵ်ႈ 2 ဝူင်ႈ။ ၵွပ်ႈၼႆ ၼိုင်ႈလိူၼ်တေမီး 4 ဝၼ်း၊ ၼႂ်းၵႃႈ 4 ဝၼ်းၼႆႉ ၼိုင်ႈၵၼ်/တွၼ်ႈ တေႁဵတ်း 2 ပွၵ်ႈႁႃႉ၊ တင်းပီၼႆႉ တေမီးၵႂႃႇ 47-48 ၵၼ်တွၼ်ႈ၊ ၸႅၵ်ႇဝႆႉၼင်ႇၼႆ။
ထၢမ်- ဢၼ်တႄႇႁႅၵ်ႈ ႁဵၼ်းၵႂႃႇမိူဝ်ႈလဵဝ်ၼႆႉ ပေႃးႁဝ်းၶႃႈတူၺ်း ၼိုင်ႈ Subject ၼႆႉ ၵၼ်တွၼ်ႈမၼ်း ၵေႃႈယၢဝ်း၊ သမ်ႉမီးၼမ်ဝႆႉ၊ ဢၼ်တႄႇႁဵၼ်းၵႂႃႇမိူဝ်ႈလဵဝ်ၼႆႉ မီးလၢႆၸၼ်ႉၶႃႈ။ လၵ်းသုတ်ႇမၼ်းမီး 11 ၸၼ်ႉ၊ မိူဝ်ႈလဵဝ် ဢၼ်တႄႇတမ်းၵႂႃႇၼႆႉ မီးလၢႆၸၼ်ႉၶႃႈ?။
တွပ်ႇ- ဢၼ်တႄႇတင်ႈၵႂႃႇၼႆႉ မိူဝ်ႈလဵဝ်ႁဝ်းဢဵၼ်းဢၢၼ်းဝႆႉ 2 ၸၼ်ႉ။ ၵူၺ်းၵႃႈ ပပ်ႉမၼ်းဢမ်ႇပႆႇထိုင်မႃး၊ ပီၼႆႉ ႁဝ်းဢၢၼ်း သွၼ်ႁဵၼ်း 2 ၸၼ်ႉ၊ ၸၼ်ႉငဝ်ႈ တင်းၸၼ်ႉ 2 ။
ထၢမ်-လွင်ႈပိုတ်ႇႁူင်းႁဵၼ်းထမ်းမၼႆႉ တီႈၼႂ်းၼမ်ႉၶမ်းႁဝ်းၼႆႉ ပဵၼ်ပွၵ်ႈဢွၼ်တၢင်းသုတ်းၶႃႈႁႃႉ ?။
တွပ်ႇ- ပဵၼ်ပွၵ်ႈဢွၼ်တၢင်းသုတ်းၶႃႈ။
ထၢမ်-ႁူင်းႁဵၼ်းထမ်းမၼႆႉ ၼႂ်းမိူင်းတႆးႁဝ်းပတ်းပိုၼ်ႉ ၸွင်ႇယၢမ်ႈမီးမႃးၶႃႈ ?။
တွပ်ႇ-ယၢမ်ႈမီးမႃးယူႇ၊ တီႈမူႇၸႄႈ မိူင်းတႆးပွတ်းႁွင်ႇၼႆႉ တႄႇတင်ႈမိူဝ်ႈပီၵၢႆ။ တီႈတၢင်းမိူင်းတႆး ပွတ်းၸၢၼ်းၵေႃႈ လႆႈငိၼ်းယူႇ၊ ၵူၺ်းၵႃႈ ပိုတ်ႇမိူဝ်ႈလႂ်ၼၼ်ႉ ၸဝ်ႈၶဝ်ဢမ်ႇလႆႈႁူႉ။ တီႈၼမ်ႉၶမ်းႁဝ်းၼႆႉတႄႉ ပွၵ်ႈၼႆႉ ပဵၼ်ပွၵ်ႈ ဢွၼ်တၢင်းသုတ်းယဝ်ႉ။
ထၢမ်-ပပ်ႉလၵ်းသုတ်ႇၵၢၼ်ႁဵၼ်းႁဝ်းၶႃႈၼႆႉ ဢၼ်ႁဵၼ်းမိူၼ်ၼင်ႇတီႈမူႇၸႄႈၵေႃႈလီ၊ တီႈၼမ်ႉၶမ်းၼႆႉၵေႃႈလီ၊ ပဵၼ်ဢၼ် ပိၼ်ႇၽႃသႃတီႈသီႇႁူဝ်ႇမႃးၶႃႈႁႃႉ၊ ဢမ်ႇၼၼ်ၵေႃႈ မီးၵေႃမၼ်းယူႇၶႃႈႁႃႉ၊ သပ်းလႅင်းၼႄပၼ် ၽွင်ႈၶႃႈ ?။
တွပ်ႇ-တီႈမူႇၸႄႈၼႆႉ ၸွမ်းၼင်ႇၸဝ်ႈႁဝ်းၶဝ်လႆႈလဵပ်ႈႁဵၼ်းႁူႉဝႆႉၼၼ်ႉ ၶဝ်ဢမ်ႇဢဝ်ၸွမ်းပပ်ႉသီႇႁူဝ်ႇ၊ ဢဝ်ၼႂ်းပပ်ႉမိူင်းမၢၼ်ႈ ၶဝ်ပိၼ်ႇမႃး။ မိူၼ်ၼင်ႇယဵၼ်ႇၵျေႃးလိင်ႇမႃႇ၊ ထမ်းမပိဝ်ႇႁႃႇ၊ ၼႂ်းၾိင်ႈငႄႈပုတ်ႉထ ၽႃသႃလိၵ်ႈတႆးႁဝ်းၸိူဝ်းၼႆႉသေ ပူင်သွၼ်။ တီႈၼႆႈတႄႉ ႁဝ်းပိၼ်ႇဢဝ်တီႈမိူင်းသီႇႁူဝ်ႇသေပူင်သွၼ်။ တႃႇတေႁဵတ်းလၵ်းသုတ်ႇ ပပ်ႉႁဵၼ်းႁဝ်းၼႆႉ ပႆႇမီးမူႇၸုမ်းတီႈလႂ် ဢွၼ်ႁူဝ်ႁဵတ်း။
ထၢမ်- ပေႃးႁဝ်းၶႃႈတူၺ်းၼႆ တိုၵ်ႉႁဵတ်းလၢႆးၽႂ်လၢႆးမၼ်း၊ မိူဝ်းၼႃႈထႃႇပၢႆမႃး လၵ်းၵၢၼ်ႁဵၼ်းႁဝ်းၶႃႈၼႆႉ ၸွင်ႇတေၸၢင်ႈပဵၼ်လၵ်း ၵၢၼ်ႁဵၼ်း ဢၼ်ယူႇတီႈပရိယတ်ႉတိသတ်ႉထမ်မပႃႇလၵႅၼ်ႇၸဝ်ႈၸိုင်ႈတႆး မၵ်းမၼ်ႈသေ တေဢဝ် ပူင်သွၼ်ၵႂႃႇၵူႈဝဵင်း၊ လၵ်းၵၢၼ်ႁဵၼ်းဢၼ်တမ်းယူႇမိူဝ်ႈလဵဝ်ၼႆႉ ၸွင်ႇတေၸၢင်ႈ မီးမႃးၶႃႈ? ။
တွပ်ႇ- တေမီးယူႇ။ မိူဝ်ႈပူၼ်ႉမႃး 2-3 လိူၼ်ၵေႃႈ သင်ၶၸိူဝ်းဢၼ်မီးပုၼ်ႈၽွၼ်းၼႂ်းၼႃႈၵၢၼ် မုၵ်ႉၸုမ်းလူင်သင်ၶၸိုင်ႈတႆး ၵေႃႈမႃးဢုပ်ႇၸဝ်ႈႁဝ်းၶဝ်ယူႇ။ ၶဝ်ၸဝ်ႈမႃးတွင်ႈထၢမ် လွင်ႈဝႃႈႁဝ်းၶႂ်ႈႁဵတ်းၸိူင်ႉႁိုဝ်။ ႁဝ်းၵေႃႈလႆႈ တူၵ်းလူင်းၵၼ်ၵႂႃႇဝႃႈ တေႁဵတ်းႁႂ်ႈမၼ်းပဵၼ်မူႇလဵဝ် ဢၼ်လဵဝ်ၵၼ်။ ၵူၺ်းၵႃႈ လွင်ႈဢၼ်ၸဝ်ႈႁဝ်းပိၼ်ႇဝႆႉယဝ်ႉ မီး 2 ပပ်ႉၼၼ်ႉၵေႃႈ ၶဝ်မႃးတွင်ႈထၢမ် ၸဝ်ႈႁဝ်း။ မိူဝ်းၼႃႈၼႆၵေႃႈ ၸဝ်ႈႁဝ်းၶဝ်တေႁူမ်ႈႁွမ်းၵၼ် တေၶတ်းၸႂ် ႁႂ်ႈလႆႈ ပဵၼ်ဢၼ်လဵဝ်ၵၼ်။
ထၢမ်- ပိူဝ်ႈတႃႇပဵၼ်မႃးႁူင်းႁဵၼ်းထမ်းမၼႆႉဢၼ်လႆႈတၢင်ႇမၢႆၾၢင်ၼႆႉ လႆႈယိုၼ်ႈယွၼ်းတီႈ ၾၢႆႇႁွင်ႈၵၢၼ်လူင် သႃသၼႃ ၶႃႈႁႃႉ၊ ႁွင်ႈၵၢၼ်ၾၢႆႇသႃသၼႃမိူင်းတႆးၶႃႈႁႃႉ၊ ဢမ်ႇၼၼ်ၵေႃႈ လႆႈယွၼ်းတီႈ သင်ၶၼႃႇယၵ တီႈမိူင်းတႆးၶႃႈႁႃႉ။ ၽိုၼ်လိၵ်ႈၽိုၼ်လၢႆး ဢၼ်ဢၼုၺၢတ်ႈပၼ်ႁႂ်ႈႁဵတ်းပၢင်ႁဵၼ်းၼႆႉ တူၵ်းမႃးယဝ်ႉၶႃႈႁႃႉ၊ ပဵၼ်ၸိူင်ႉႁိုဝ်ၶႃႈ ?။
တွပ်ႇ- လွင်ႈၼႆႉ ၸဝ်ႈႁဝ်းၶဝ်ဢမ်ႇလႆႈယွၼ်းတီႈလႂ်။ ၸဝ်ႈႁဝ်းၶဝ် ပွင်ႇၶၢဝ်ႇထိုင်ၵူၺ်း။ ပွင်ႇၶၢဝ်ႇထိုင် မိူၼ်ၼင်ႇ ၸဝ်ႈသြႃႇသုၶမ်း ႁဝ်းၶဝ် လႄႈ ၸိူဝ်းမီးပုၼ်ႈၽွၼ်း။ မၼ်းၸဝ်ႈ (ၸဝ်ႈသုၶမ်း) ပဵၼ်ၽူႈၼမ်းၼႂ်း ၼႂ်းသင်ၶၼႃယၵ ႁဝ်း ပတ်းပိုၼ်ႉမိူင်းတႆး။ ၶဝ်ၸဝ်ႈၵေႃႈ ဢမ်ႇတူၵ်းလူင်းသင်မႃး၊ ႁဝ်းၵေႃႈပႆႇမီးပိူင်မၼ်း။ ၸဝ်ႈႁဝ်းၶဝ်ၶႂ်ႈတင်ႈသေ ႁဵတ်းၵႂႃႇႁင်းၵူၺ်းၵူၺ်း။ ၼႂ်းသင်ၶ တူင်ႇဝဵင်းတႄႉ လႆႈဢဝ်လိၵ်ႈသေ တၢင်ႇယိုၼ်ႈယွၼ်းထိုင်ယူႇ၊ ႁႂ်ႈၶဝ်ၸဝ်ႈၶိုၼ်း ပၼ်ၶႂၢင်ႉမႃးသေ ၸဝ်ႈႁဝ်းၶဝ်လႆႈပူၵ်းတင်ႈၵႂႃႇ ၸိူင်ႉၼႆၵူၺ်း။
ထၢမ်- ဢၼ်ပိုတ်ႇႁူင်းႁဵၼ်း Sunday school ၼႆႉ မိူဝ်ႈပၢင်ၵႅဝ်ႈၵေႃႈ လႆႈငိၼ်းၸဝ်ႈႁဝ်းဝႃႈ Sunday school ၼႆၶႃႈၼေႃႈ။ ဢၼ်ၼႆႉ မၼ်းဢမ်ႇမိူၼ်၊ ဢမ်ႇယိူင်ႈၶရိယၼ်ႇၶႃႈႁႃႉ၊ ၵွပ်ႈသင် သမ်ႉဢမ်ႇႁဵတ်း ဝၼ်းသိလ်ဝၼ်းထမ်း မိူၼ်ၼင်ႇပႅတ်ႇၶမ်ႈ လိူၼ်လပ်းလိူၼ်မူၼ်းၸိူဝ်းၼႆႉ ပိုင်ႈၸဝ်ႈႁဝ်းလၢတ်ႈၼႄၽွင်ႈၶႃႈ?။
တွပ်ႇ- ဢၼ် Sunday school ၼႆႉ တီႈမိူင်းသီႇႁူဝ်ႇၶဝ်ၸႂ်ႉ၊ ထမ်းမ school ၼႆတႄႉ ၶဝ်ဢမ်ႇၸႂ်ႉ။ ၵူၺ်းၵႃႈ မိူင်းႁဝ်းၼႆႉ ပေႃးဝႃႈ Sunday school ၼႆၵူၼ်းႁဝ်းၵမ်ႈၼမ်သမ်ႉပွင်ႇၸႂ်ဝႃႈ ပဵၼ်ၵျွင်းၶရိယၼ်ႇၶဝ်။ ၵွပ်ႈၼႆ တၢင်ႇဝၼ်းၵေႃႈ ၶႂ်ႈသွၼ်ၵေႃႈလႆႈယူႇ၊ မိူၼ်ၼင်ႇဝၼ်းသိလ်ၸိူဝ်းၼႆႉလႆႈယူႇ။ ၵူၺ်းၵႃႈ ၵွပ်ႈႁဝ်းၸွမ်းပၵ်းပိူင် ဢၼ်မိူင်းသီႇႁူဝ်ႇၶဝ် သွၼ်ၼၼ်ႉလႄႈ လႆႈသွၼ်ဝၼ်း ဢႃးတိတ်ႉၵူၺ်း၊ လႆႈဝႃႈ Sunday school တႄႉ ႁဝ်းဢမ်ႇၸႂ်ႉယဝ်ႉ၊ ပေႃးၸႂ်ႉသမ်ႉ တေၵႂႃႇပဵၼ်လွင်ႈတၢင်းၵႂင်ၵႃးၼႂ်းၵႄႈၵၢင်ပေႃႈမႄႈ ၵူၼ်းမိူင်း၊ ႁဝ်းၸင်ႇဝႃႈ Dhamma School ။ Dhamma School ၼႆႉ ဢၼ်ပိူၼ်ႈၸႂ်ႉ တေမီးမိူင်းပလေးသျိူဝ်း၊ သိင်ႇၵပူဝ်ႇၸိူဝ်းၼႆႉ။ ႁဝ်းၵေႃႈလႆႈသႂ်ႇၸိုဝ်ႈဝႃႈ Dhamma School ။ ဢၼ်ႁဝ်းလိူၵ်ႈဝၼ်း Sunday ၼႆႉ ယွၼ်ႉပိူဝ်ႈဝႃႈ ႁႂ်ႈလုၵ်ႈႁဵၼ်းၶဝ်ပေႃးလႆႈ လဵပ်ႈႁဵၼ်းလီလီ။ မိူၼ်ၼင်ႇ ဝၼ်းၸိူဝ်းၼၼ်ႉ ဝၼ်းၸၼ်တေႃႇထိုင်ဝၼ်းသုၵ်းၼၼ်ႉ လုၵ်ႈႁဵၼ်းၶဝ်သမ်ႉတေလႆႈၶိုၼ်ႈႁူင်းႁဵၼ်း (လူင်ပွင်ၸိုင်ႈ)၊ ႁဝ်းဝႄႈလွင်ႈၼၼ်ႉသေ ၸင်ႇလိူၵ်ႈဝၼ်းဢႃးတိတ်ႉ။
ထၢမ်- မိူဝ်ႈလဵဝ်ၼႆႉ ဢိင်ၼိူဝ်တီႈဝဵင်းၼမ်ႉၶမ်းႁဝ်းၶႃႈ၊ တေလႆႈဝႃႈပဵၼ်ၶၢဝ်ႇငၢဝ်းလီ လွင်ႈမီးႁူင်းႁဵၼ်းထမ်းမ။ လွင်ႈဢၼ်ၵိင်ႇၽႄ ႁူင်းႁဵၼ်းၶႃႈလူး။ မိူၼ်ၼင်ႇၼႂ်းတူင်ႇဝဵင်းၼမ်ႉၶမ်း၊ ၼႂ်းၸႄႈဝဵင်းၼမ်ႉၶမ်းႁဝ်းၶႃႈၼႆႉ ၵေႃႈလီ၊ ပႃးၸဵမ်တၢင်ႇဢိူင်ႇတၢင်းဝဵင်းၵေႃႈလီ၊ ႁူင်းႁဵၼ်းၼႆႉ ၸွင်ႇတေမီးၽႅၼ်ၵၢၼ်ၽႄႈၵႂႃႇထႅင်ႈယူႇၶႃႈႁႃႉ၊ မီးၸိူင်ႉႁိုဝ် လၢတ်ႈၼႄပၼ်ၽွင်ႈၶႃႈ ?။
တွပ်ႇ- မီးယူႇ။ မိူဝ်ႈပူၼ်ႉမႃး 2 ဝၼ်းၼၼ်ႉ ၸဝ်ႈႁဝ်းၶဝ်ႁဵတ်းပၢင်ၵုမ် တွၼ်ႈတႃႇတေၽွတ်ႈႁႅၼ်းထႅင်ႈ ၵိင်ႇၽႄမၼ်း ၵူႈဝၢၼ်ႈၵူႈသူၼ်၊ ၵူႈပွၵ်ႉၵူႈၾၢႆႇ။ မိူၼ်ၼင်ႇၸဝ်ႈႁဝ်းၶဝ်ၶႆႈၼႄၵႂႃႇမိူဝ်ႈၵႆႈၼၼ်ႉ တီႈဝတ်ႉ (ၵျွင်း) ႁဝ်း ၼႂ်းတူင်ႇဝဵင်း ႁဝ်းၼႆႉ မၼ်းတေမီး 7-8 ဝတ်ႉ(ၵျွင်း)၊ ၼႂ်းၼႆႉ ႁဝ်းၶိုၼ်းမႅင်ႇပွၵ်ႉမၼ်း၊ ဢၼ်ၼႆႉၵေႃႈ တေမီးမႃး၊ ၸဝ်ႈၶဝ် ၶပ်းၶိုင် ဝႆႉယဝ်ႉ။
ထၢမ်- မိူဝ်ႈၸဝ်ႉၼၼ်ႉ ၸဝ်ႈႁဝ်းလၢတ်ႈၵႂႃႇဝႃႈ ၵွၼ်ႇၼႃႈတေႁၢင်ႈႁႅၼ်း ပိူဝ်ႈတႃႇပဵၼ်ပၢင်သွၼ်ႁူင်းႁဵၼ်း ဢၼ်ၼႆႉ လႆႈႁွင်ႉၶူးသွၼ်ၶဝ်မႃးၾိုၵ်းလိုမ်ႉ။ ၵွပ်ႈၼၼ် ၶႂ်ႈႁူႉဝႃႈဢၼ်ၾိုၵ်းလိုမ်ႉၼႆႉ ၾိုၵ်းလိုမ်ႉၵႂႃႇလၢႆဝၼ်း၊ တႃႇတေလပ်ႉၼမ်ႉၵတ်ႉ မေႃသွၼ်ၵေႃႈလီ၊ ဢၼ်တႄႇတင်ႈၵၢၼ်ႁဵၼ်း မိူဝ်ႈလဵဝ်ၼႆႉၵေႃႈလီ၊ မီးၶူးသွၼ် လၢႆၵေႃႉၶႃႈ ?။
တွပ်ႇ-မိူဝ်ႈပၢင်ၾိုၵ်းၽွၼ်ႉႁဝ်းၼႆႉ မီးၶူးသွၼ် 115 ၵေႃႉ၊ လႆႈႁဵတ်းပၢင်ၾိုၵ်းၽွၼ်ႉမေႃသွၼ်ၶၢဝ်းတၢင်း 7 ဝၼ်း။ လွင်ႈယူပ်ႈယွမ်းတႄႉ ၵွပ်ႈဝႃႈမေႃသွၼ်ႁဝ်းၶဝ်ၸိူဝ်းၼႆႉ မၢင်ၸိူဝ်းယင်းပႆႇႁူႉလွင်ႈပုတ်ႉထ ၽႃသႃတႄႉတႄႉ။ ႁူႉတႄႉ ႁူႉဝႆႉယဝ်ႉ ၵူၺ်းၵႃႈပႆႇယၢမ်ႈ လဵပ်ႈႁဵၼ်း၊ ၼႆႉၵေႃႈမီးလွင်ႈတၢင်းယၢပ်ႇၽိုတ်ႇ ဢိတ်းဢွတ်းၼင်ႇၵဝ်ႇ။ ၵူၺ်းၵႃႈ မၼ်းပဵၼ် လွင်ႈႁဵၼ်းသွၼ်ၽႃသႃတႆးႁဝ်း ၵူၺ်းလႄႈ လႆႈဝႃႈၶႅမ်ႉယူႇၵူႈၸိူဝ်ႉၵူႈပိူင်။ ဢၼ်ၸိူဝ်းမႃးၶိုၼ်ႈၼႆႉ ၸဝ်ႈႁဝ်းၶဝ်ၵေႃႈပႃး၊ ၵူၼ်းႁိူၼ်းၸဵမ်ယိင်းၸဵမ်ၸၢႆး။
ထၢမ်-လွင်ႈလုၵ်ႈႁဵၼ်းၶႃႈလူး မိူဝ်ႈလဵဝ်ၼႆႉ ဢၼ်ႁပ်ႉဝႆႉမီးလၢႆၵေႃႉၶႃႈ။
တွပ်ႇ- မိူဝ်ႈၼႆႉ တိုၵ်ႉႁႃမီး 75 ၵေႃႉၵူၺ်း၊ ၸဝ်ႈသၢင်ႇ 16 တူၼ်/ပႃး။ လိူဝ်သေၼၼ်ႉ ပဵၼ်လုၵ်ႈဢွၼ်ႇၼႂ်းပွၵ်ႉၼႂ်းၾၢႆႇ။
ထၢမ်- ၼႂ်းၶူးသွၼ်ပၢၵ်ႇပၢႆၼၼ်ႉ ပဵၼ်ၼႂ်းၸႄႈဝဵင်းၼမ်ႉၶမ်းၵူၺ်းၶႃႈႁႃႉ၊ ဢမ်ႇၼၼ်ၵေႃႈ တၢင်ႇတူင်ႇ တၢင်းဝဵင်းၵေႃႈ ပႃးယူႇၶႃႈႁႃႉ ?။
တွပ်ႇ- တၢင်ႇတူင်ႇတၢင်းဝဵင်းဢမ်ႇပႃး၊ ပႃးထုင်ႉလွႆႁူဝ်သိူဝ်၊ တီႈႁူင်းႁဵၼ်းမူႇၸႄႈၵေႃႈ သူင်ႇသင်ၶၸဝ်ႈမႃး 2 တူၼ်။ လိူဝ်သေၼၼ်ႉ ပဵၼ်ၼႂ်းတူင်ႇဝဵင်းႁဝ်းၼႆႉ၊ ၼႂ်းဝဵင်းၼမ်ႉၶမ်းလႄႈ ဝၢၼ်ႈႁိမ်းႁွမ်း ၸိူဝ်းၼႆႉၵူၺ်း။
ထၢမ်- ႁူင်းႁဵၼ်းသမ်ႉပိုတ်ႇတီႈၼႆႈတီႈလဵဝ်၊ ၶူးသွၼ်ၸိူဝ်းမႃးၾိုၵ်းလိုမ်ႉၵႂႃႇၸိူဝ်းၼႆႉၶႃႈလူး၊ တေမိူဝ်းတီႈဝၢၼ်ႈ တီႈဢိူင်ႇၶဝ်သေ တေမိူဝ်းပိုတ်ႇႁူင်းႁဵၼ်းၶႃႈႁႃႉ၊ မီးၸိူင်ႉႁိုဝ်ၶႃႈ။
တွပ်ႇ-တေမိူဝ်းပိုတ်ႇယူႇ၊ တင်းၸဝ်ႈသြႃႇၶဝ် တင်းၵူၼ်းလူင်ၼႂ်းဝၢၼ်ႈ တင်းမေႃသွၼ်ၸိူဝ်းၼႆႉ ၶဝ်တေၵႂႃႇဢွၼ်ႁူဝ်သေ ပိုတ်ႇပၢင်ႁဵၼ်းၵႂႃႇ။
ထၢမ်- ပွင်ႇဝႃႈၼႂ်းၸႄႈဝဵင်းၼမ်ႉၶမ်းႁဝ်းၼႆႉၵေႃႈ ၸိူင်ႉၼင်ႇတီႈၼႆႈပိုတ်ႇၼၼ်ႉ တေပိုတ်ႇထပ်းၵၼ်ၵႂႃႇ 54 ဝၼ်း တင်းပီၶႃႈႁႃႉ? ။
တွပ်ႇ- တေပိုတ်ႇထပ်းၵၼ်ၵႂႃႇတင်းပီ။
ထၢမ်- ဢိင်ၼိူဝ်ငဝ်းလၢႆးဢၼ်လႆႈပိုတ်ႇ ၵၢၼ်ႁဵၼ်းၸိူဝ်းၼႆႉ၊ တႃႇတေပဵၼ်မႃးႁူင်းႁဵၼ်းၸိူဝ်းၼႆႉ မိူၼ်ၼင်ႇ ဢၼ်ၵမ်ႉၸွႆႈ ၸဝ်ႈတႃႇၼ ၸိူဝ်းၼႆႉ၊ လွင်ႈၵမ်ႉယၼ်ပၼ်ႁႅင်း၊ ပႃးၸဵမ်ႁႅင်းငိုၼ်း ႁႅင်းၵူၼ်း မီးၸိူင်ႉႁိုဝ်ၽွင်ႈၶႃႈ ?။
တွပ်ႇ- လွင်ႈႁႅင်းငိုၼ်းၼႆႉ တင်ႈတႄႇပၢင်ၵုမ်မႃး ၸဝ်ႈတူၼ်ၶူးၶဝ် မၢင်ၸိူဝ်းၵေႃႈလူႇတၢၼ်းမႃး၊ ၸဝ်ႈတႃႇၼၶဝ် ၵူႈတီႈၵူႈလႅၼ် ၼႂ်းတူင်ႇဝဵင်းႁဝ်းၵေႃႈၸွႆႈမႃး၊ ဢၼ်ပဵၼ်ဢဵၼ်ႁႅင်းတႄႉ ၵူၼ်းၼုမ်ႇႁဝ်းၼႂ်းၵေႃလိၵ်ႈလၢႆး ၵေႃႈပႃး၊ ၸုမ်းၼႂ်းႁူဝ်သိူဝ် သိူဝ်ၽိူၵ်ႇ ၵေႃႈပႃး။ ၸိူဝ်းၼႆႉ တင်းၸဝ်ႈႁဝ်းၶဝ်ႈႁူမ်ႈၵၼ်သေၸွႆႈၵၼ်။
ထၢမ်- ဢိင်ၼိူဝ်ႁဝ်းလႆႈပိုတ်ႇႁူင်းႁဵၼ်းၵမ်းၼႆႉသေ ယူႇတီႈၸဝ်ႈႁဝ်း ၶႂ်ႈသင်ႇလၢတ်ႈထိုင်ပႃးပေႃႈမႄႈ ၵူၼ်းမိူင်းတႆး ႁဝ်းတင်းသဵင်ႈ ႁႂ်ႈပေႃးလႆႈႁူႉၸၵ်းလွင်ႈႁူင်းႁဵၼ်းထမ်းမႁဝ်းၶႃႈၸိူင်ႉႁိုဝ်ၶႃႈ။ လွင်ႈၼႆႉ ၶႅၼ်းတေႃႈလၢတ်ႈပၼ် ၵႂၢမ်းၼႂ်းဢူၵ်းၼႂ်းၸႂ်ၽွင်ႈၶႃႈ ?။
တွပ်ႇ- ဢၼ်ၸဝ်ႈႁဝ်းၶႂ်ႈသင်ႇလၢတ်ႈၼႆႉ ႁူင်းႁဵၼ်းထမ်းမႁဝ်းၼႆႉ မီးမႃးယဝ်ႉ၊ မီးမႃးတီႈဝဵင်းၼမ်ႉၶမ်း ႁဝ်းၵူၺ်းဢမ်ႇၵႃး ၶႂ်ႈႁႂ်ႈပေႃႈမႄႈၵူၼ်းမိူင်းတႆးႁဝ်း ဢိၵ်ႇလူၺ်ႈၸဝ်ႈတူၼ်ၶူးႁဝ်းၶဝ်၊ ပိူင်လူင်မၼ်းတႄႉ သင်ၶၸဝ်ႈႁဝ်းၶဝ် ၶႅၼ်းတေႃႈဢွၼ်ၵၼ် ဢွၼ်ႁူဝ် ပေႃႈမႄႈၵူၼ်းမိူင်းသေလႄႈ ပိုတ်ႇၵႂႃႇ။ ပေႃးႁဝ်းပိုတ်ႇၵႂႃႇ ၸိူင်ႉၼႆၼႆႉ ပိူင်လူင်မၼ်း ႁဝ်းၵေႃႈလႆႈမီးမႃးႁူင်းႁဵၼ်းတႆး။ ယူႇတီႈႁူင်းႁဵၼ်းထမ်းမၵူၺ်းဢမ်ႇၵႃး ယူႇတီႈႁူင်းႁဵၼ်းၵူႈတီႈၵူႈလႅၼ် ႁႂ်ႈလႆႈသင်ႇသွၼ်၊ ႁႂ်ႈလႆႈပိုၼ်ၽၢဝ်ႇၵႂႃႇ။ ဢၼ်ၼႆႉႁဝ်း လႆႈတိုၵ်းသူၼ်းထိုင်။ ယဝ်ႉၵေႃႈ ဢၼ်ၸဝ်ႈႁဝ်းၶဝ်လႆႈပိုတ်ႇ ႁူင်းႁဵၼ်းယဝ်ႉတူဝ်ႈလီငၢမ်းၵႂႃႇၸိူင်ႉၼႆ ငိၼ်းၸူမ်းတႄႉတႄႉ။ ယူႇတီႈတူဝ်ၸဝ်ႈႁဝ်းၵေႃႈ ၵွပ်ႈလႆႈဢွၼ်ႁူဝ်ႁဵတ်းသၢင်ႈ သေလႄႈ ၸဝ်ႈႁဝ်းၵေႃႈငိၼ်းၸူမ်းၶွပ်ႈၸႂ်ၼိူဝ် ၵူၼ်းၸိူဝ်းမႃးၸွႆႈၵူႈၵေႃႉ ၵူႈၵူၼ်း။ ၵူႈၵေႃႉၵူႈၵူၼ်းၼႆၵေႃႈ ႁႂ်ႈလႆႈ မေႃႁူႉလွင်ႈဝႃႈၽႃသႃႁဝ်းပဵၼ်ၸိူင်ႉႁိုဝ်။ ဢိင်ၼိူဝ်ၽႃသႃႁဝ်းသေ ၵၢၼ်လိၵ်ႈလၢႆး၊ ၵၢၼ်ၾိင်ႈငႄႈ၊ ၵၢၼ်တူင်ႇဝူင်း ၵူၼ်း ၵူႈပိူင်ပိူင် မၼ်းၸႅၵ်ႇၵႂႃႇလႆႈတင်းၼမ်။ ၵွပ်ႈၼႆ ၶႂ်ႈတိုၵ်းသူၼ်းထိုင်ပေႃႈမႄႈၵူၼ်းမိူင်းႁဝ်း ၶဝ်ႈၸႂ်လွင်ႈၼႆႉ ႁႅင်းႁႅင်း။
ၸဝ်ႈၶူးထမ်မသီရိၼႆႉ ၸိုဝ်ႈပၢႆၵမ်ႁွင်ႉဝႃႈ ၶမ်းယွတ်ႈ၊ ႁူင်းႁဵၼ်းထမ်းမဢၼ်ပိုတ်ႇယူႇမိူဝ်ႈလဵဝ် ပဵၼ်ၵႅမ်ႁူဝ်ပဝ်ႈ၊ ပဵၼ်ပႃးႁူဝ်ပဝ်ႈ ၾၢႆႇပၢႆးၵၢၼ်ႁဵၼ်း၊ ပၢႆးပၺ်ၺႃ လႄႈ ပဵၼ်ပႃးၶူးသွၼ်တီႈ ႁူင်းႁဵၼ်း ၵေႃးလဵၵ်ႉ တီႈမူႇၸႄႈ။ ယဝ်ႉၵၢၼ်ႁဵၼ်း ၸၼ်ႉ B.A. Honor တင်း M.A. တီႈၸၼ်ႉၸွမ် Kalyani မိူင်းသီႇႁူဝ်ႇ (သီရိလင်းၵႃ)။ ပီ 2011 ယဝ်ႉ B.A. ။ ပီ 2012 ယဝ်ႉ M.A. ။ ၼႂ်းၸိုင်ႈမိူင်း ႁူမ်ႈတုမ်မၢၼ်ႈၼႆႉ ယဝ်ႉထမ်းမၸရိယၼိုင်ႈပိူင်(ၵျၢမ်း) တီႈၸၼ်ႉၸွမ်လူင်ပွင်ၸိုင်ႈ။


text:
ၵူၼ်းၼုမ်ႇၼႂ်းဝဵင်းၼမ်ႉၶမ်းၵေႃႉၼိုင်ႈ ထုၵ်ႇယိုဝ်းတီႈ ပွၵ်ႉၼွင်ၸၢင်ႉ ၼႂ်းၵၢင်ဝဵင်းၼမ်ႉၶမ်း။ ထုၵ်ႇၸီႉၼႄးဝႃႈ ပဵၼ်ၵူၼ်း တပ်ႉသိုၵ်းၸိုင်ႈတႆး၊ ယိပ်းၵမ်ၵွင်ႈပွတ်း ရတ်ႉသျိူဝ်ႊ။
ပၢင်တိုၵ်းယဵၼ်ၵေႃႈၵူၼ်းပၢႆႈၽေးသိုၵ်း တီႈဝၢၼ်ႈဝၢပ်ႈ ပႆႇႁတ်းပွၵ်ႈႁိူၼ်း
ၵူၼ်းပၢႆႈၽေးသိုၵ်းၸိူဝ်းတိုၵ်ႉမီးယူႇတီႈ ဝတ်ႉ(ၵျွင်း) ဝၢၼ်ႈဝၢပ်ႈ ၵမ်ႈၽွင်ႈပႆႇႁတ်းပွၵ်ႈႁိူၼ်း ယွၼ်ႉပႆႇ မၼ်ႈၸႂ်ငဝ်းလၢႆးၵၢၼ်သိုၵ်း။ ယင်းတိုၵ်ႉၶႂ်ႈလႆႈ တၢင်းၸွႆႈထႅမ်ၶူဝ်းၶွင်ၸႂ်ႉသွႆ လၢႆလၢႆလွင်ႈ။
ၵူၼ်းပၢႆႈၽေးသိုၵ်းၼႂ်းၸႄႈဝဵင်းၵေးသီး ၼမ်လိူဝ်မႃးထႅင်ႈ
ဢိင်ၼိူဝ်သိုၵ်းမၢၼ်ႈတင်းသိုၵ်းတႆး ထႅမ်ႁႅင်းသိုၵ်း၊ ၶဵင်ႈၶႅင်ၵၢၼ်သိုၵ်း တေႃႇၵၼ်သေ ယွၼ်ႉပိူဝ်ႈၵူဝ်ပဵၼ် ပၢင်တိုၵ်း လႄႈ ၵူၼ်းဝၢၼ်ႈၼႂ်းၸႄႈဝဵင်းၵေးသီး ဢွၼ်ၵၼ်ပၢႆႈယၢၼ်ႁိူၼ်းယေး။
ပႃႇတီႇႁူဝ်သိူဝ် သိူဝ်ၽိူၵ်ႇတင်းသၢင်ႇသီႈ ႁူမ်ႈၵၼ်ၸွႆႈထႅမ် ၵူၼ်းပၢႆႈၽေးသိုၵ်း
မိူဝ်ႈသိုၼ်းတင်းမိူဝ်ႈဝႃး ပႃႇတီႇသၢင်ႇသီႈ/ ႁူဝ်သိူဝ်/ သိူဝ်ၽိူၵ်ႇ ၼႂ်းၸႄႈဝဵင်းၵေးသီး ႁူမ်ႈၵၼ်ၵႂႃႇပွတ်း ဢိူင်ႇဝၢၼ်ႈဝၢပ်ႈ၊ ဢၼ်သိုၵ်းမၢၼ်ႈတင်း သိုၵ်းတႆး ၶဵင်ႈၶႅင်ၵၢၼ်သိုၵ်းတေႃႇၵၼ်သေ ၸွႆႈထႅမ်ပၼ် ၵူၼ်းမိူင်းၸိူဝ်းပၢႆႈၽေးသိုၵ်း ၵႂႃႇမူၵ်းထိူၼ်ႇ မူၵ်းယုမ်း။
ၵူၼ်းမိူင်းၼ်ႂ်းၸႄႈဝဵင်းတူၼ်ႈတီး ၸိူဝ်းထုၵ်ႇယိုတ်း တီႈလိၼ် ၼႄၵၢင်ၸႂ်
ၵူၼ်းမိူင်းၼ်ႂ်းၸႄႈဝဵင်းတူၼ်ႈတီး ၸိူဝ်းထုၵ်ႇယိုတ်း တီႈလိၼ် ၵႂႃႇၶွၼ်ႈတုမ်ၵၼ်တီႈ ဝဵင်းတူၼ်ႈတီး ၼပ်ႉႁူဝ်ပၢၵ်ႇ ၼႄၵၢင်ၸႂ် တုၵ်းယွၼ်းၶိုၼ်းတီႈလိၼ် သူၼ် ႁႆႈ ဢၼ်ထုၵ်ႇယိုတ်းဝႆႉ၊ ဢမ်ႇၼၼ် ႁႂ်ႈသၢႆႈတႅၼ်းပၼ်။
More Articles...
Page 1 of 68


text:
ၸုမ်းတူင်ႉၼိုင်တႆး လၢႆမူႇၸုမ်း ၸတ်းပၢင်ၵုမ်ဢုပ်ႇဢူဝ်း ၵဵဝ်ႇၵပ်းလွင်ႈၼၢင်းယိင်းလႄႈ လွင်ႈငမ်းယဵၼ် တီႈဝဵင်းလူင် တူၼ်ႈတီး။ ဢုပ်ႇလၢတ်ႈလွင်ႈ ၼႂ်းၵႄႈပၢင်တိုၵ်း ၼၢင်းယိင်းလႄႈလုၵ်ႈဢွၼ်ႇတူၵ်းပဵၼ်ယိူဝ်ႇ။
ၵူၼ်းၼုမ်ႇၸိုင်ႈတႆးပွတ်းႁွင်ႇ ႁူပ်ႉဢုပ်ႇၵုမ် လႅၵ်ႈလၢႆႈပိုၼ်ႉႁူႉပၢႆးႁၼ်
ၵူၼ်းၼုမ်ႇၼႂ်းၸိုင်ႈတႆးပွတ်းႁွင်ႇ ၸတ်းပၢင် ႁူပ်ႉထူပ်း ဢုပ်ႇၵုမ် လႅၵ်ႈလၢႆႈပိုၼ်ႉႁူႉပၢႆးႁၼ်ၵၼ်။ ပိူင်လူင်မၼ်း ဝႆႉၼၵ်းလွင်ႈ ပိူင်ၾႅတ်ႉတရႄႇလ် တင်း ယႃႈမဝ်းၵမ်။
ပပ်ႉပိုၼ်းတႆးၽႃႇသႃႇမၢၼ်ႈ ဢိတ်ႇဢွၵ်ႇပိုၼ်ၽႄႈ
ပပ်ႉပိုၼ်းတႆးတွၼ်ႈ 1 ဢၼ်တႅမ်ႈဝႆႉၽႃႇသႃႇမၢၼ်ႈ လွင်ႈၶိူဝ်းတႆး လၢဝ်း ထႆး တိုၵ်ႉယူႇသဝ်းၼႂ်း ၸိုင်ႈမိူင်းၶႄႇ၊ တေႃႇထိုင် ပၢၼ်တပ်ႉသိုၵ်းမၢၼ်ႈ ႁုပ်ႈယိုတ်းဢမ်းၼၢၸ်ႈ ပီ 1962 ဢိတ်ႇဢွၵ်ႇ ပိုၼ်ၽႄႈ။
ႁူဝ်သိူဝ်တုၵ်းယွၼ်းၸွမ်ၸိုင်ႈ ႁႂ်ႈၸွႆႈၵႄႈလိတ်ႈ လွင်ႈဢဝ်လိူင်ႈလုၵ်ႈၸုမ်း
ဢိင်ၼိူဝ်ၾၢႆႇသိုၵ်းမၢၼ်ႈ ႁႂ်ႈဢဝ်လိူင်ႈၽူႈၶဝ်ႈၸုမ်းပႃႇတီႇႁူဝ်သိူဝ် တီႈၵဵင်းတုင်၊ ၸွမ်းမၢႆမီႈမတ်ႉတႃ 17/1 ၼၼ်ႉသေ ယူႇတီႈႁူဝ်သိူဝ် တုၵ်းယွၼ်းတီႈၸွမ်ၸိုင်ႈ ႁႂ်ႈၵိုတ်းယိုတ်းၵႄႈလိတ်ႈပၼ်။
ၸုမ်းၶၢင်လႄႈလူင်ပွင်ၸိုင်ႈၶွတ်ႇၽွတ်ႈ ၸုမ်းၵႄႈလိတ်ႈပၼ်ႁႃ
ၸုမ်းၶၢင် (KIO/KIA) တင်း ၸုမ်းၶိုင်ပွင်လွင်ႈငမ်း ယဵၼ်မၢၼ်ႈ UPWC ၶွင်လူင်ပွင်ၸိုင်ႈ ႁူပ်ႉထူပ်းဢုပ်ႇဢူဝ်း ၵၼ်၊ ၶွတ်ႇၽွတ်ႇမူႇၸုမ်း ပိူဝ်ႈတႃႇၵႄႈလိတ်ႈပၼ်ႁႃ ဝူင်ႈၵၢင်သွင်ၾၢႆႇ။
More Articles...
Page 7 of 206


text:
လုၵ်ႈၸုမ်းပႃႇတီႇသိူဝ်ၽိူၵ်ႇ ပွတ်းဢွၵ်ႇၶူင်း ႁူမ်ႈၵၼ်ပိုတ်ႇလုမ်းမႂ်ႇ တီႈဝၢၼ်ႈပႃႇၵုၵ်ႉ မိူင်းၽူင်း (ၵ)၊ မီးၵူၼ်းၶဝ်ႈႁူမ်ႈပၼ်ႁႅင်း ၼပ်ႉႁူဝ်ပၢၵ်ႇ။
ဝၼ်းတီႈ 29/05/2014 ပွတ်းၼႂ်မွၵ်ႈ 10 မူင်း၊ တီႇမူဝ်ႇၶရႅတ်ႉတိၵ်ႉပႃႇတီႇၸၢဝ်းၶိူဝ်းတႆး ႁိုဝ် ပႃႇတီႇသိူဝ်ၽိူၵ်ႇ (SNDP) ပိုတ်ႇလုမ်းတီႈဝၢၼ်ႈပႃႇၵုၵ်ႉ မိူင်းၽူင်း (ၵ) ၸႄႈတွၼ်ႈတႃႈၶီႈလဵၵ်း ၸိုင်ႈတႆးပွတ်းဢွၵ်ႇ။ မီးၵူၼ်းမႃး ၶဝ်ႈႁူမ်ႈပၼ်ႁႅင်းမွၵ်ႈ 500- 600 - ၼႆယဝ်ႉ။
ဢၼ်ပိုတ်ႇလုမ်းပွၵ်ႈၼႆႉ မီးမႄႈၶူး (သြႃႇမ)ၼၢင်းငူၺ်ႇမျႃႉ ႁူဝ်ပဝ်ႈပႃႇတီႇသိူဝ်ၽိူၵ်ႇ တႃႈၶီႈလဵၵ်း၊ လုၵ်ႈၸုမ်းပႃႇတီႇသိူဝ်ၽိူၵ်ႇ တႃႈလိူဝ်ႇ မိူင်းလဵၼ်း၊ ပႃႇလႅဝ်း-ၵဵင်းလၢပ်ႈ၊ မၢၵ်ႇယၢင်း ၸိူဝ်းၼႆႉ ၽွမ်ႉလႆႈၸႂ်ၵၼ်သေ ႁူမ်ႈၵၼ်မႃးပိုတ်ႇလုမ်း တီႈဝၢၼ်ႈပႃႇၵုၵ်ႉ တီႈႁိူၼ်းလုင်းၶမ်း။ တီႈပၢင်ၵႅဝ်ႈပိုတ်ႇလုမ်းၼႆႉ မီးႁူဝ်ပဝ်ႈၼႂ်းပွၵ်ႉၼႂ်းယွမ်ႇ/ ၵူၼ်းလူင်ဝၢၼ်ႈၸိူဝ်းၼႆႉ မႃးၶဝ်ႈႁူမ်ႈပၼ်ႁႅင်း၊ ပီႈၼွင်ႉႁူၺ်ႈလိၼ်လမ် ၵေႃႈမႃးၼႄတၢင်းၵႃႈ ၸိူဝ်းၼႆႉ။
မိူဝ်ႈပီၵၢႆ (2013) ပူၼ်ႉမႃးၼၼ်ႉၵေႃႈ ပႃႇတီႇသိူဝ်ၽိူၵ်ႇ ပိုတ်ႇလုမ်းဝႆႉတီႈႁူၺ်ႈလိၼ်လမ်။ ပူၼ်ႉမႃးပႆႇႁိုင် ၼႆႉသမ်ႉ ပိုတ်ႇတီႈမၢၵ်ႇယၢင်း၊ ၵူၺ်းၵႃႈတီႈမၢၵ်ႇယၢင်းၼႆႉ မီးလွင်ႈသၢၼ်ၶတ်းၵၼ်တင်း ပႃႇတီႇသၢင်ႇသီႈ USDP) ဢိတ်းၼိုင်ႈ။ ပၢႆးၼႂ်းထႅင်ႈ 2-3 ဝၼ်းၼႆႉ မီးၽႅၼ်ၵၢၼ်တႃႇတေၵႂႃႇပိုတ်ႇလုမ်းတီႈ မိူင်းၵူၵ်း၊ တီႈပႃႇလႅဝ်း-ၵဵင်းလၢပ်ႈ ၸိူဝ်းၼႆႉ။


text:
ၸုမ်းၶၢဝ်ႇၽူႈတွႆႇႁွၵ်ႈ တိတ်းတေႃႇတွင်ႈထၢမ် ၸဝ်ႈပိုၼ်ၶမ်း၊ ၵဵဝ်ႇၵပ်းလွင်ႈ ၶၢဝ်းတၢင်း ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) လူင်းပိုၼ်ႉတီႈ သပ်းလႅင်းၼႄၼႃႈၵၢၼ် CSSU ၼႂ်းၸိုင်ႈတႆး လၢႆလၢႆၸႄႈဝဵင်း။ ၵၢၼ်ၽွမ်ႉႁူမ်ႈတပ်ႉသိုၵ်း တႆးၼၼ်ႉ မီးၶေႃႈတူၵ်းလူင်းၵၼ်ဝႆႉ လွင်ႈပိၼ်ႇပႆႇၸွႆႈထႅမ်ၵၼ်- မၼ်းၸဝ်ႈတွပ်ႇဝႆႉ ၼင်ႇၼႆ။
ထၢမ်တွပ်ႇ
CSSU သပ်းၸႅင်ႈ ၵၢၼ်ၽွမ်ႉႁူမ်ႈတႆး တပ်ႉသိုၵ်းတင်းပႃႇတီႇၵၢၼ်မိူင်း
ၸုမ်းၶၢဝ်ႇၽူႈတွႆႇႁွၵ်ႈ တိတ်းတေႃႇတွင်ႈထၢမ် ၸဝ်ႈပိုၼ်ၶမ်း၊ ၵဵဝ်ႇၵပ်းလွင်ႈ ၶၢဝ်းတၢင်းၵေႃပွင်ၵၢၼ် ၽွမ်ႉႁူမ်ႈၸိုင်ႈတႆး (CSSU) လူင်းပိုၼ်ႉတီႈ သပ်းလႅင်းၼႄၼႃႈၵၢၼ် CSSU ၼႂ်းၸိုင်ႈတႆး လၢႆလၢႆၸႄႈဝဵင်း။ ၵၢၼ်ၽွမ်ႉႁူမ်ႈတႆးၼၼ်ႉ ထိုင်ဝႆႉၶၼ်ႈတွၼ်ႈ ႁဵတ်းၵၢၼ်ႁူမ်ႈၵၼ်လႆႈ၊ ႁူမ်ႈမူႇၸုမ်းပႆႇလႆႈ- လႆႈၵႂၢမ်းတွပ်ႇ ၼင်ႇၼႆ။
သိူဝ်ၽိူၵ်ႇပႆႇၸၢင်ႈယႃႉပႃႇတီႇ ပိူဝ်ႈတႃႇတႆး ႁူမ်ႈႁွမ်းၵၼ် ၼႃႈၵၢၼ်လိူၵ်ႈတင်ႈ 2015
ၸုမ်းၶၢဝ်ႇၽူႈတွႆႇႁွၵ်ႈ တိတ်းတေႃႇတွင်ႈထၢမ် လုင်းၸၢႆးဢၢႆႈပဝ်း ႁူဝ်ပဝ်ႈပႃႇတီႇသိူဝ်ၽိူၵ်ႇ (SNDP) တွပ်ႇလၢတ်ႈဝႃႈ- ဢွၼ်ၼႃႈၵၢၼ်လိူၵ်ႈတင်ႈ ပီ 2015 ၼႆႉ သိူဝ်ၽိူၵ်ႇဢမ်ႇၸၢင်ႈယႃႉပႃႇတီႇ။ ပေႃးယႃႉသေ တၢင်ႇမၢႆၾၢင်မႂ်ႇ ၵူဝ်ဢမ်ႇလႆႈ။ သင်ႁူဝ်သိူဝ် သိူဝ်လႅင် ၶႂ်ႈမႃးႁူမ်ႈႁွမ်းတႄႉ ႁပ်ႉႁွင်းၵူႈၶၢဝ်းယၢမ်း။
ႁူဝ်သိူဝ်ယွမ်းယႃႉပႃႇတီႇ တႃႇၵၢၼ်ၸိူဝ်ႉၸၢတ်ႈ
ဢိင်ၼိူဝ်ၸုမ်းၶၢဝ်ႇၽူႈတွႆႇႁွၵ်ႈ တိတ်းတေႃႇတွင်ႈထၢမ် ၽူႈၶၢၼ်ပၢၵ်ႇပႃႇတီႇႁူဝ်သိူဝ် (SNLD) ဢိၵ်ႇတင်းပဵၼ် ၵႅမ်ၽူႈၼမ်းၼႂ်း ၸၢႆးလဵၵ်ႉ တွပ်ႇလၢတ်ႈလွင်ႈ ပိူဝ်ႈတႃႇပႃႇတီႇတႆးသွင်ႁၼ်ႁူမ်ႈႁွမ်းၵၼ်။ ၾၢႆႇႁူဝ်သိူဝ် ယွမ်းယႃႉပႃႇတီႇ ၶိုၼ်းၸတ်းတင်ႈမႂ်ႇ ပိူဝ်ႈတႃႇၵၢၼ်ၸိူဝ်ႉၸၢတ်ႈ။
ပၢင်ၵုမ်လူင်လွင်ႈၼၢင်းယိင်း ထုၵ်ႇပူၼ်ႉပႅၼ် ၶၢဝ်းယၢမ်းသိုၵ်း
ၽူႈတၢင်တူဝ် ၸုမ်းၵပ်းသၢၼ်လွင်ႈ ၼၢင်းယိင်းတႆး 2 ၵေႃႉ လႆႈၵႂႃႇၶိုၼ်ႈႁွတ်ႈပၢင်ၵုမ်လူင် “တႃႇၵိုတ်းယိုတ်း လွင်ႈပူၼ်ႉပႅၼ်လူလၢႆတၢင်းၵႃႇမ” ၽွင်းယၢမ်းသိုၵ်းၼၼ်ႉ ၸတ်းႁဵတ်းၵႂႃႇတီႈ ဝဵင်းလၼ်ႊတၼ်ႊသေ ၽူႈၼမ်းၼႂ်းၼွၵ်ႈမိူင်းဢိင်းၵလဵတ်ႈ.........
More Articles...
Page 1 of 6


text:
General News
မိူင်း Indonesia ၸတ်းပၢင်ၵုမ် Indonesia-Myanmar Dialogue
- Details
- Created on 26 March 2014
- Written by တႆးလွတ်ႈလႅဝ်း
မိူင်း Indonesia ၸတ်းပၢင်ၵုမ် Indonesia- Myanmar Dialogue ဢုပ်ႇၵုမ်ၵၼ် ၵဵဝ်ႇၵပ်းႁူဝ်ၶေႃႈလူင် (5)ၶေႃႈလႄႈ တွၼ်ႈ “Public Forum”၊ မီးၽၢႆႇလူင်ပွင်ၸိုင်ႈ ဢိၼ်ႊတူဝ်ႊ၊ ၽၢႆႇလူင်ပွင်ၸိုင်ႈမၢၼ်ႈ၊ ၸုမ်းယိပ်းၵွင်ႈၵၢင်ႇ ၸၢဝ်းၶိူဝ်းလႄႈ ပႃႇတီႇၵၢၼ်မိူင်း ၶဝ်ႈဢုပ်ႇၵုမ် တီႈႁူင်းလိုဝ်ႈသဝ်း JW Marriott Hotel ဝဵင်းလူင် Jakarta မိူင်းIndonesia ႁိုင် 2ဝၼ်း ဝႃႈၼႆ။
ၸုမ်းၸၢဝ်းၶိူဝ်း လၢႆးငၢၼ်းထိုင် လွင်ႈတေၵဵပ်းသၢႆမၢႆ ႁူဝ်ၵူၼ်းၼႂ်းမိူင်း
- Details
- Created on 26 March 2014
- Written by တႆးလွတ်ႈလႅဝ်း
မိူဝ်ႈဝၼ်းထီႉ 17.2.2014 ၼၼ်ႉ ၸုမ်းၸၢဝ်းၶိူဝ်း 21 ၸုမ်းႁူမ်ႈၵၼ်သေ ဢွၵ်ႇၶေႃႈပိုၼ်ၽၢဝ်ႇ ၵႂႃႇဝႃႈ ႁႂ်ႈၸွႆႈၵေႈလိတ်ႈ ပၼ်ႁႃ လွင်ႈၸၢဝ်းၶိူဝ်းယဝ်ႉ ၸင်ႇႁႂ်ႈၵဵပ်း သၢႆမၢႆႁူဝ်ၵူၼ်း လႄႈ ႁူမ်ႈတင်း ႁႂ်ႈၸုမ်းသုၼ်ၵၢင် ၶွမ်ႇမတီႇ ၵဵပ်းသၢႆမၢႆ ႁူဝ်ႁိူၼ်းၵူၼ်း ပေႃးတေႁဵတ်းသေၸိူဝ်ႉ သေလွင်ႈၼႆ ႁႂ်ႈမႃးဢုပ်ႇၵုမ်ပၼ် ၸုမ်းၸၢဝ်းၶိူဝ်း ၵမ်းသိုဝ်ႈသေ ၸင်ႇႁဵတ်းၵႂႃႇ ၼႆယဝ်ႉ။
ပၢင်ၵုမ် ၶွပ်ႈ(4) ပီ ပွၵ်ႈၵမ်း(1) လႄႈ ပၢင်လိူၵ်ႈႁူဝ်ပဝ်ႈမႂ်ႇ ပွၵ်ႈၵမ်း(3) ၶွင်ႇသီႇဢဝ်ၶိုၼ်းၸိုင်ႈတႆး ၼၼ်ႉ ၸွမ်သိုၵ်း ယွတ်ႈသိုၵ်း ၶိုၼ်းလႆႈႁပ်ႉပုၼ်ႈၽွၼ်း ႁူဝ်ပဝ်ႈမႂ်ႇ
- Details
- Created on 26 March 2014
- Written by တႆးလွတ်ႈလႅဝ်း
ၼင်ႇပိူင်ၵၢၼ် ၶွင်ႇသီႇ ဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး မီးဝႆႉ ပၢင်ၵုမ် ၶွပ်ႈ (4) ပီ(ပီ 2010-2013) လိူၵ်ႈႁူဝ်ပဝ်ႈ လူင်မႂ်ႇ 1ၵေႃႉ ၼၼ်ႉ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး လႆႈၸတ်းႁဵတ်း ပၢင်ၵုမ်ၵႂႃႇ မိူဝ်ႈဝၼ်းထိ- 13-14/02/2014 ၶၢဝ်းတၢင်း 2 ဝၼ်း။
ၸုမ်းၵေႃပွင်ၵၢၼ် ၸွႆႈၸိူဝ်ႉၸၢတ်ႈၸိုင်ႈတႆး မိူင်းၵွၵ်ႇ ၵႂႃႇၸွႆႈထႅမ် ငဝ်ႈၸိုင်ႈ
- Details
- Created on 26 March 2014
- Written by တႆးလွတ်ႈလႅဝ်း
ၸုမ်းၵေႃပွင်ၵၢၼ် ၸွႆႈၸိူဝ်ႉၸၢတ်ႈ ၸိုင်ႈတႆး ဝဵင်းမိူင်းၵွၵ်ႇ ၼႂ်းၸိုင်ႈထႆး ၵႂႃႇၶၢမ်ႇဢဝ်ၵူႉသူဝ်ႇ ၵၢပ်ႈသွမ်း သၢင်ႇၶႃႇၸဝ်ႈသေ တႃးပၼ် သီဝတ်ႉလႅင်းႁၢၼ်တႆးလႄႈ လုမ်းပွင်ၵၢၼ်လူင် တီႈငဝ်ႈၸိုင်ႈ လွႆတႆးလႅင်း ဝႃႈၼႆ။
ၸွမ်ၸိုင်ႈ ဢူးတဵင်းၸဵင်ႇ တိုၵ်းသူၼ်းႁႂ်ႈဢဝ် ပိုၼ်းတၢင်းလင် ႁဵတ်းတွၼ်ႈသွၼ်
- Details
- Created on 26 March 2014
- Written by တႆးလွတ်ႈလႅဝ်း
မိူင်းႁူမ်ႈတုမ် မိူင်းမၢၼ်ႈၼႆႉ ဝၢႆးသေလႆႈ လွင်ႈလွတ်ႈလႅဝ်း ၵွၼ်းၶေႃယဝ်ႉ တေႃႇထိုင်တေႃႈလဵဝ်မႃးၼႆႉ မိူင်းႁူမ်ႈတုမ် မိူင်းမၢၼ်ႈၼႆႉ လႆႈပဵၼ်သိုၵ်းၼႂ်းမိူင်းမႃး ပီႊယၢဝ်းၶၢဝ်းႁိုင် ထိုင်ပေႃးမီး (67)ပီႊယဝ်ႉ လႄႈ ယွၼ်ႉပိူဝ်ႈၸိူင်ႉၼၼ် ၸွမ်ၸိုင်ႈ ဢူးတဵင်းၸဵင်ႇ ၸင်ႇဢၢၼ်ႇဝႂ်ပိဝ်ၼႂ်း ဝၼ်းမိူင်းႁူမ်ႈတုမ် ထူၼ်ႈထိုင်(67)ပွၵ်ႈၼၼ်ႉ ဝႃႈႁႂ်ႈဢဝ် လွင်ႈပိုၼ်းလင် ဝၼ်းၵဝ်ႇ မိူဝ်ႈပူၼ်ႉမႃးၼၼ်ႉသေ ဢဝ်ႁဵတ်းတွၼ်ႈသွၼ်ၵႂႃႇ ဝႃႈၼႆ။
More Articles...
- ပွႆးဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇတဵမ် (67)ပီႊ ငဝ်ႈၸိုင်ႈလွႆတႆးလႅင်း
- ၸေႊဝဵင်းၼမ်ႉၶမ်း ၸတ်းႁဵတ်းပၢင်ပွႆးဝၼ်းမိူင်းတႆး ဢွၵ်ႇၶေႃႈပိုၼ်ႊၽၢဝ်ႇ ၶိုၵ်ႉတွၼ်း(7)ၶေႃႈ
- ၸွမ်ၸိုင်ႈ ဢူးတဵင်းၸဵင်ႇ သူင်ႇလိၵ်ႈ ထိုင် ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႇၶူပ်ႇ 67 ပီႊ
- ၽိုၼ်လိၵ်ႈ တၢင်ႇမူႇတၢင်ႇၸုမ်း လႄႈ ပူၵ်ႉၵူဝ်ႇ ယိုၼ်ႈထိုင်ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 67 ပီႊ ငဝ်ႈၸိုင်ႈလွႆတႆးလႅင်း
- ပၢင်ဢုပ်ႇဢူဝ်း ပၵ်းပိူင်မၢႆမီႈၸိုင်ႈတႆး ယုၵ်းယၢင်ႇယဝ်ႉတူဝ်ႈ
- လွႆတႆးလႅင်း ၸတ်းပၢင်ဢုပ်ႇဢူဝ်း တႃႇၶႅၼ်ႇတႅမ်ႈ ပၵ်းပိူင်းမၢႆမီႈ ၸိုင်ႈတႆး
- ပၢင်ပၼ်ၵႂၢမ်းႁူႉၵႂၢမ်းႁၼ် ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ(67)ပီႊ ငဝ်ႈၸိုင်ႈလွႆတႆးလႅင်း


text:
News
ၵႂၢမ်းယွမ်းတၢင်းၽိတ်း ၽွင်းလူင်ဢူးဢွင်ႇမိၼ်း
- Details
- Created on 22 June 2014
- Written by တႆးလွတ်ႈလႅဝ်း
ၸၼ်ႉၶုၼ်သိုၵ်းလူင် လၵ်ႉပၢႆႈၽၢတ်ႇဢွၵ်ႇ ၼႂ်းတပ်ႉသိုၵ်း တပ်ႉမတေႃႇ
- Details
- Created on 20 June 2014
- Written by တႆးလွတ်ႈလႅဝ်း
ၽူႈမီးၸၼ်ႉ ၼႂ်းတပ်ႉသိုၵ်းမၢၼ်ႈ ၶလယ(88) တိူင်းသိုၵ်းၶူဝ်လမ် ၶုၼ်သိုၵ်းလူင် မျဵဝ်းၵျေႃႇ လၵ်ႉပၢႆႈၽၢတ်ႇဢွၵ်ႇ ၼႂ်းတပ်ႉသိုၵ်း တပ်ႉမတေႃႇၵႂႃႇ လူၺ်ႈလွင်ႈတၢင်း ၽူႈယႂ်ႇၵူၼ်းလူင်ၽၢႆႇၼိူဝ် လၢတ်ႈလွင်ႈၼိုင်ႈႁဵတ်းလွင်ႈၼိုင်ႈ၊ ၵႆႉၵႆႉႁွင်ႉထတ်းသၢင်ပၼ်တၢမ်ႇ ယွၼ်ႉဢမ်ႇမီးပၢင်တိုၵ်း၊ ဢမ်ႇၶႂ်ႈပူၵ်းပွင်ဝၢၼ်ႈမိူင်း ႁႂ်ႈမၢၵ်ႈမီးၵတ်းယဵၼ်၊ ၵႆႉၵႆႉႁၢင်ႈႁႅၼ်းၵၢၼ်သိုၵ်းလူင် (3)တပ်ႉ တူဝ်ႈတၼ်းတႃႇသေႇ၊ ဢမ်ႇယၢမ်ႈမီးၶၢဝ်းယၢမ်း ယူႇၸွမ်းလုၵ်ႈမေးႁိူၼ်းယေး။
သိုၵ်းမၢၼ်ႈႁၢင်ႈမၢၵ်ႇလူင် တႅၵ်ႇၺႃးသိုၵ်းမၢၼ်ႈၶိုၼ်း
- Details
- Created on 19 June 2014
- Written by တႆးလွတ်ႈလႅဝ်း
သိုၵ်းမၢၼ်ႈႁၢင်ႈမၢၵ်ႇလူင် တီႈႁိမ်းဝၢၼ်ႈၵူၼ်းမိူင်း ဢမ်ႇပၼ်ၵူၼ်းမိူင်းႁူႉၸွမ်း လွင်ႈဢၼ်သိုၵ်းမၢၼ်ႈၶဝ် ႁၢင်ႈမၢၵ်ႇလူင်ဝႆႉ၊ ၵူၺ်းၵႃႈ သိုၵ်းမၢၼ်ႈၶဝ်ၶိုၼ်းမႃး ၽႃႇၺႃးသေတၢႆၶိုၼ်း။
သိုၵ်းမၢၼ်ႈ ပူၼ်ႉပႅၼ်သုၼ်ႇလႆႈသုၼ်ႇပဵၼ်ၵူၼ်းမိူင်းတႆး လိူဝ်ႁႅင်း
- Details
- Created on 19 June 2014
- Written by တႆးလွတ်ႈလႅဝ်း
သိုၵ်းမၢၼ်ႈ ၶလယ(502) ၵျွၵ်းမႄး ဢဝ်ၵွင်ႈၵၢင်ႇ ၵႂႃႇလွၵ်ႇငိုတ်ႈ တဵၵ်းတဵင်ထၢမ်ၶၢဝ်ႇသိုၵ်းတႆး တီႈၵူၼ်းဝၢၼ်ႈၼွင်ပိင်တၢင်းၽႄ ဢိူင်ႇၼွင်ပိင် ၸႄႈဝဵင်းၵျွၵ်းမႄး ဢမ်ႇလႆႈသေ ဢဝ်သူၼ်ႈၵွင်ႈထုပ်ႉတွႆႇ ၸွမ်းတူဝ်/ၵွၵ်းႁူဝ်/သူပ်း ထိုင်တီႈတႅၵ်ႇဢွၵ်ႇလိူတ်ႈ၊ လၼ်ႇၵွင်ႈယိုဝ်းပႃး ၼႂ်းဝတ်ႉဝႃးၵျွင်းမုၼ်ၸဝ်ႈ 10ၵမ်း လွင်ႈၼႆႉ ၵူၼ်းဝၢၼ်ႈ ဢမ်ႇႁၢၼ်ႉၸႂ်သေ ၵႂႃႇတိူင်ႇတီႈလုမ်းပႃႇတီႇ ႁႂ်ႈဢဝ်ဢယေးႁၢဝ်ႉႁႅင်းပၼ် ၶၼ်ဝႆး။
More Articles...
- သိုၵ်းမၢၼ်ႈ ဢၼ်တေတင်ႈတပ်ႉမႂ်ႇ တီႈဝၢၼ်ႈၵူဝ်ႇတွင်ႇၼမ်ႉၸၢင်ႉ ယိုဝ်းၵူၼ်းဝၢၼ်ႈတၢႆ ယွၼ်ႉၸႂ်ၵႃႇမ
- ပၢင်လိူၵ်ႈတင်ႈ ၸုမ်းပွင်ၵၼ် ၵေႃလိၵ်ႈလၢႆးလႄႈၾိင်ႈငႄႈတႆး တီႈဝဵင်းလိူဝ်ႇ ယဝ်ႉတူဝ်ႈ
- ၵူၼ်းမိူင်းတႆး ၵမ်ႈၼမ်ၼမ် ယင်းလႆႈၵူဝ်သိုၵ်းသိူဝ် မိူၼ်ပၢၼ်သိုၵ်းမၢၼ်ႈ ၼဝတ
- တပ်ႉသိုၵ်းၸိုင်ႈထႆး ဢွၵ်ႇၶေႃႈပိုၼ်ၽၢဝ်ႇ ၽိုၼ်ထိ (67) ထိုင်ႁႅင်းၵၢၼ်ယၢၼ်မိူင်း
- သိုၵ်းမၢၼ်ႈ တေတင်ႈတပ်ႉမႂ်ႇ တီႈထုင်ႉမၢဝ်း ယိူင်းဢၢၼ်းၽဵဝ်ႈသိမ်းပႅတ်ႈ ၸုမ်းၸၢဝ်းၶိူဝ်းမူၺ်ႉႁၢႆ
- မိူင်းၼွင်ၸတ်းႁဵတ်း ပွႆးလူင်းပၢင်သွၼ်လိၵ်ႈတႆးၶၢဝ်းမႆႈ
- သိုၵ်းမၢၼ်ႈ ၸိၼႄးၸၢဝ်းၶိူဝ်းပလွင်ႈ ပဵၼ်သိုၵ်း TNLA သေ တိၺွပ်းၶျေႃးပေႃႉထုပ်ႉ


text:
Battle News
ၵၢၼ်ငမ်းယဵၼ် ၸၢင်ႈလူႉၸူမ် ယွၼ်ႉပၢင်တိုၵ်း သိုၵ်းမၢၼ်ႈ
- Details
- Created on 27 June 2014
- Written by တႆးလွတ်ႈလႅဝ်း
သိုၵ်းမၢၼ်ႈ လၢႆသၢႆသိုၵ်း လၢႆတပ်ႉၵွင် ႁူမ်ႈႁွမ်းသိုၵ်း ၶဝ်ႈဢိူမ်ႈလေႃႇတိုၵ်း တပ်ႉပၢင်သဝ်း SSPP/SSA တီႈၶူဝ်တႃႈၽႃသွင်ႇ ဢိူင်ႇဝၢၼ်ႈဝၢပ်ႈ တူင်ႇဝဵင်းၵေးသီး ၸိုင်ႈတႆးပွတ်းၸၢၼ်း မီးၽႅၼ်ၶႂ်ႈႁုပ်ႉသိမ်း ၶူဝ်တႃႈၽႃသွင်ႇ တႃႇပိၵ်ႉဢိုတ်း တၢင်းၶဝ်ႈဢွၵ်ႇၵပ်းသိုပ်ႇ ၵူၼ်းမိူင်းလႄႈ တပ်ႉသိုၵ်း ၵႂႃႇမႃးၸူးၵၼ်၊ သင်တိုၵ်ႉသိုပ်ႇပဵၼ်ပွႆးတိုၵ်းၵၼ် ယူႇၶိူဝ်းၶိူဝ်း ၸၢင်ႈႁဵတ်းႁႂ်ႈ လွင်ႈယုမ်ႇယမ် ၵၢၼ်ၵေႃႇသၢင်ႈ ငမ်းယဵၼ်ၵၼ် လူႉလႅဝ်ၵႂႃႇလႆႈ။
သိုၵ်းမၢၼ်ႈ ၶိုၼ်ႈလေႃႇတိုၵ်း SSPP/SSA ဢၢင်ႈႁုပ်ႉသိမ်းဢဝ် လွႆသႅင်မိူင်းသူႈ
- Details
- Created on 12 June 2014
- Written by တႆးလွတ်ႈလႅဝ်း
သိုၵ်းမၢၼ်ႈ ဢဝ်ၶိူင်ႈၵွင်ႈၵၢင်ႇတဵမ်ထူၼ်ႈလႄႈ ႁႅင်းသိုၵ်းတင်းၼမ် ၶိုၼ်ႈလေႃႇတိုၵ်း တပ်ႉပၢင်သဝ်း ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး (SSPP/SSA) တီႈလွႆသႅင် ဝဵင်းမိူင်းသူႈ ႁိမ်းၸမ်လွႆသွင်ထဝ်ႈ ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း သွင်ၽၢႆႇပဵၼ်ပၢင်တိုၵ်းၵၼ် ႁိုင်သွင်ဝၼ်း ၽၢႆႇသိုၵ်းမၢၼ်ႈ ဝၢတ်ႇၸဵပ်းလူႉတၢႆၼမ်၊ တေႃႇမိူဝ်ႈလဵဝ် သိုၵ်းမၢၼ်ႈတိုၵ်ႉသိုပ်ႇၽိူမ်ႉႁႅင်းသိုၵ်း ၶိုၼ်ႈၸူးထႅင်ႈ တင်းၼမ်။
ဝၼ်းလဵဝ် သို်ၵ်းမၢၼ်ႈ ပိုတ်ႇပၢင်တိုၵ်းၸူး KIA လႄႈ TNLA ႁူမ်ႈၵၼ်သွင်တီႈ
- Details
- Created on 05 June 2014
- Written by တႆးလွတ်ႈလႅဝ်း
ၼႂ်းဝၼ်းလဵဝ်ၵၼ် သိုၵ်းမၢၼ်ႈ ပိုတ်ႇပၢင်တိုၵ်းယႂ်ႇလူင်ၸူး တပ်ႉသိုၵ်းလွတ်ႈလႅဝ်း သဝ်းၶေႃၶၢင်(KIA) ပွတ်းၸႄႈဝဵင်းပၢင်ႇသၢႆး ၸႄႈတွၼ်ႈမူႇၸေႊ လႄႈ တပ်ႉသိုၵ်းၸိူဝ်ႉၸၢတ်ႈပလွင်ႈပူတ်းပွႆႇ(TNLA) တီႈလႅၼ် ၵိင်ႇၸႄႈဝဵင်းၵူတ်ႉၶၢႆ - တႃႈမိူင်းငႄး တိတ်းၵၼ် ၼႂ်းၸႄႈဝဵင်းၵူတ်ႉၶၢႆ မိူင်းတႆးပွတ်းႁွင်ႇ သွင်တီႈႁူမ်ႈၵၼ်။
သိုၵ်းမၢၼ်ႈ တင်းTNLA ပဵၼ်ပၢင်တိုၵ်း၊ သိုၵ်းမၢၼ်ႈတင်ႈၸႂ် ဢဝ်မၢၵ်ႇလူင်ယိုဝ်းၶဝ်ႈၼႂ်းဝၢၼ်ႈ
- Details
- Created on 23 April 2014
- Written by တႆးလွတ်ႈလႅဝ်း
တပ်ႉသိုၵ်းမၢၼ်ႈ တင်းတပ်ႉသိုၵ်းပလွင်ႈ (TNLA) ပဵၼ်ပၢင်တိုၵ်း တီႈဝၢၼ်ႈပဵင်းမၢၵ်ႇမူင်ႈ ဢိူင်ႇတေႃႉသၢင်ႇမင်းၵုင်း ၼႂ်းဝူင်ႈၵၢင် လွႆဢၢင်ႇလႄႈ လွႆသႃႇ ၸႄႈဝဵင်းၵျွၵ်းမႄး၊ ယွၼ်ႉပေႃႇလသီႇ တပ်ႉသိုၵ်းမၵ်းတမ်းသေ သိုၵ်းမၢၼ်ႈ ဢဝ်မၢၵ်ႇလူင် ယိုဝ်းၶဝ်ႈၼႂ်းဝၢၼ်ႈၵူၼ်း 4လုၵ်ႈ။
သိုၵ်းမၢၼ်ႈ ဢဝ်မၢၵ်ႇလူင် ၼပ်ႉႁူဝ်ပၢၵ်ႇ ယိုဝ်းKIA တိူဝ်ႉၺႃးဝၢၼ်ႈၵူၼ်းလူႉၵွႆၼမ် ပၢင်တိုၵ်းသွင်ၽၢႆႇ မွတ်ႇယဵၼ်ၸူဝ်ႈၵႅပ်ႉ
- Details
- Created on 12 April 2014
- Written by တႆးလွတ်ႈလႅဝ်း
ပၢင်တိုၵ်းသိုၵ်းမၢၼ်ႈလႄႈ KIA မွတ်ႇယဵၼ်ၸူဝ်ႈၵႅပ်ႉ၊ သိုၵ်းမၢၼ်ႈ ဢဝ်မၢၵ်ႇလူင် ယိုဝ်းၶဝ်ႈ ၼႂ်းဝၢၼ်ႈ ၼပ်ႉႁူဝ်ပၢၵ်ႇ ၽွင်းပၢင်တိုၵ်း၊ မၢၵ်ႇလူင်တိူဝ်ႉၺႃး ၵူၼ်းဝၢၼ်ႈလႄႈ လင်ႁိူၼ်းလူႉၵွႆၼမ်၊ ၼႂ်းဝၢၼ်ႈဢမ်ႇမီးၵူၼ်းႁိူၼ်း ယူႇသေၵေႃႉ။
More Articles...
- ၵူၼ်းဝၢၼ်ႈ ပၢႆႈၽေး မီးလွင်ႈလိူတ်ႇမႆႈၸႂ် ၼပ်ႉႁူဝ်ႁဵင် ယွၼ်ႉသိုၵ်းၶႄႇ ဢမ်ႇပၼ်ၶၢမ်ႈပူၼ်ႉလႅၼ်လိၼ်
- သိုၵ်းမၢၼ်ႈထူဝ်းသိုၵ်းၶဝ်ႈၸူး KIA ၊ ၵူၼ်းမိူင်းပၢႆႈၽေးၶဝ်ႈလႅၼ်ၶႄႇတင်းၼမ်
- ပႃႇတီႇမႂ်ႇသုင်ၸိုင်ႈတႆး တင်း တပ်ႉသိုၵ်းမၢၼ်ႈ ပဵၼ်ပၢင်တိုၵ်းၵၼ်
- သိုၵ်းမၢၼ်ႈလႄႈ RCSS/SSA တိုၵ်ႉသိုပ်ႇပဵၼ်ပၢင်တိုၵ်းၵၼ်ထႅင်ႈ ပွတ်းၵျွၵ်းမႄးၶိူဝ်းယႂ်း
- တပ်ႉသိုၵ်းမၢၼ်ႈလႄႈ တပ်ႉသိုၵ်းၸိုင်ႈတႆး ပဵၼ်ပၢင်တိုၵ်းၵၼ်ထႅင်ႈ ၶိူဝ်းယႂ်း
- သိုၵ်းမၢၼ်ႈလႄႈ သိုၵ်းပလွင်ႈ တိုၵ်ႉသိုပ်ႇ ပဵၼ်ပၢင်တိုၵ်းၵၼ်ထႅင်ႈ ၶိူဝ်းၶိူဝ်း
- ယွၼ်ႉတပ်ႉသိုၵ်းမၢၼ်ႈ ၶဝ်ႈထိူၼ်ႇသွၵ်ႈတဝ်ႁႃ တပ်ႉသိုၵ်းၸၢဝ်းၶိူဝ်းယူႇ ၶိူဝ်းၶိူဝ်းယႂ်းယႂ်းလႄႈ လႆႈပဵၼ်ပၢင်တိုၵ်းၵၼ်
- မၢၵ်ႇၵွင်ႈ တိူဝ်ႉၺႃး ၽူႈမၢႆဝၢၼ်ႈပၢင်ၽႅၵ်ႇတၢႆ ယွၼ်ႉပၢင်တိုၵ်း သိုၵ်းမၢၼ်ႈလႄႈ (TNLA)
- တပ်ႉသိုၵ်းမၢၼ်ႈ တင်ႈၸႂ်ဢွၼ် တပ်ႉပႂ်ႉလႅၼ်လိၼ် ၸုမ်းလႃးႁူႇ ၵႂႃႇတိုၵ်းယိုဝ်း တပ်ႉသိုၵ်းၸိုင်ႈတႆး
- တပ်ႉၶၢင် KIA ထုၵ်ႇသိုၵ်းလူင်ပွင်ၸိုင်ႈ ၶဝ်ႈသိမ်း


text:
General News
ၵူၼ်းမိူင်း ၸႄႈဝဵင်းမိူင်းၵိုင် ထူပ်းတၢင်းယၢပ်ႇၽိုတ်ႇ ယွၼ်ႉၾူၼ်ဢမ်ႇတူၵ်း ၶၢဝ်းလူဝ်ႇၽုၵ်ႇၵႃႈသွမ်ႈၼႃး
- Details
- Created on 04 July 2014
- Written by တႆးလွတ်ႈလႅဝ်း
ၵူၼ်းမိူင်းတႆး ၼႂ်းၸႄႈဝဵင်းမိူင်းၵိုင် ၸိုင်ႈတႆးပွတ်းၸၢၼ်း ထူပ်းတၢင်းယၢပ်ႇၽိုတ်ႇ တႃႇၽုၵ်ႇၵႃႈသွမ်ႈၼႃး ယွၼ်ႉရႃႇသီႇဢုတု ၾိင်ႈၾႃႉ ဢမ်ႇထုၵ်ႇမႅၼ်ႈၸွမ်းၶိင်ႇၶၢဝ်းလႄႈ လႆႈၸတ်းႁဵတ်းပွႆးသွၼ်းၼမ်ႉြၽႃး လွတ်ႈႁေႃးၵႃႇထႃႇ “ပႃၸွတ်ႈ” ယွၼ်းၾူၼ် တီႈၵွင်းမူးလူင်မူၺ်ႇတေႃႇ။
ယွၼ်ႉဝႃႈ ထိုင်လိူၼ်ပႅတ်ႇမႂ်ႇ ၸမ်ပူၼ်ႉၶိင်ႇၶၢဝ်း ၸဝ်ႈႁႆႈၸဝ်ႈၼႃး လူင်းၽုၵ်ႇၵႃႈသွမ်ႈၼႃး ၼႂ်းၶိင်ႇၶၢဝ်းၾႃႉ ၶၢဝ်းၾူၼ်ၼႆႉယဝ်ႉလႄႈ ၼႂ်းၸႄႈဝဵင်းမိူင်းၵိုင်သမ်ႉ ၾူၼ်ဢမ်ႇတူၵ်းလူင်းသေဢိတ်းသေ ႁဵတ်းႁႂ်ႈၸဝ်ႈႁႆႈၸဝ်ႈၼႃး လႆႈယၢပ်ႇၵိၼ်းၶၢၼ်ၸႂ် တႃႇၽုၵ်ႇၵႃႈသွမ်ႈၼႃး ၼႂ်းပီႊၼႆႉ။
တႃႇလႆႈၼမ်ႉၾူၼ်ၼႆႉ ပေႃႈမႄႈၸဝ်ႈႁႆႈၸဝ်ႈၼႃးမိူင်းၵိုင် ဢွၼ်ၵၼ်ပႂ်ႉမႃးၶၢဝ်းတၢင်းႁိုင် လၢႆလိူၼ်ယဝ်ႉလႄႈ ၾူၼ်သမ်ႉဢမ်ႇတူၵ်း၊ ယူႇတီႈၽူႈယႂ်ႇၵူၼ်းလူင် ၼႂ်းၸႄႈဝဵင်းလႄႈ လုင်းႁဵင်ၼႂ်းပွၵ်ႉ ဢိၵ်ႇၸဝ်ႈႁႆႈၼႃး ၸင်ႇလႆႈလူင်းတိူင်ႇပၢင်ႇၵၼ် ယဝ်ႉတူဝ်ႈသေ ထိုင်မႃး မိူဝ်ႈဝၼ်းထီႉ 30 လိူၼ် June 2014 ပူၼ်ႉမႃးၼၼ်ႉ သင်ႇၶၸဝ်ႈ ဝတ်ႉမူၺ်ႇတေႃႇ ၶဝ်တင်းသဵင်ႈ ၸင်ႇဢွၼ်ႁူဝ်ပေႃႈမႄႈတၵ်ႉၵႃႇၵူၼ်းမိူင်း တင်းသဵင်ႈသေ ႁဵတ်းပွႆးသွၼ်းၼမ်ႉြၽႃး လွတ်းႁေႃးၵႃႇထႃႇ “ပႃၸွတ်ႈ” ယွၼ်းၾူၼ် တမ်ႈတီႈၵွင်းမူးလူင်မူၺ်ႇတေႃႇၼၼ်ႉ ၼႆယဝ်ႉ။
ပီႊၼႆႉ ၼႂ်းၸႄႈဝဵင်းမိူင်းၵိုင် ၾူၼ်ဢမ်ႇတူၵ်း ၼမ်ႉၼႃးဢမ်ႇမီး၊ ယွၼ်ႉထိုင် ၶၢဝ်းၽုၵ်ႇၵႃႈသွမ်ႈၼႃး မႃးယဝ်ႉလႄႈ ၵူၼ်းမိူင်းလႆႈမႆႈၸႂ်ၶၢၼ်ၸႂ်တင်းၼမ်၊ ၸဝ်ႈၼႃးၵမ်ႈၽွင်ႈ ဝၢၼ်ႇၵႃႈ ယဝ်ႉၵေႃႈ ပႆႇၸၢင်ႈသွမ်ႈၵေႃႈမီး၊ ယွၼ်ႉၾူၼ်ဢမ်ႇတူၵ်းလႄႈ ၼမ်ႉမေႃႇၸွမ်းဝၢၼ်ႈ ၸွမ်းႁိူၼ်းၸိူဝ်းၼႆႉၵေႃႈႁႅင်ႈ ၼႆယဝ်ႉ။
တႆးလွတ်ႈလႅဝ်း


text:
ပၢင်ပွႆးပီမႂ်ႇတႆး တီႈဝဵင်းပၢင်လူင် မီးဝူင်းၸိူင်းလႅဝ်း ၶဝ်ႈႁူမ်ႈႁွင်ႉ ၽဵင်းၵႂၢမ်းလဝ်ႇမူၼ်ႈပၼ်လႄႈ ပၢင်ပွႆးၵိုၼ်းၶွၼ်ႈလီ။ ၼွၵ်ႈသေၼၼ်ႉ မီးပႃးပၢင်ဢုပ်ႇလၢတ်ႈလွင်ႈလိၵ်ႈလၢႆးတႆး။
ပီႈၼွင်ႉတႆးမိူင်းဢိင်းၵလဵတ်ႈ ၸတ်းပွႆးပီမႂ်ႇတႆး
မုၵ်ႉၸုမ်းတႆးမိူင်းဢိင်းၵလဵတ်ႈ (SCA-UK) ဢွၼ်ႁူဝ်ၼမ်းၼႃႈ ၸတ်းပွႆးပီမႂ်ႇတႆး ပွၵ်ႈၵမ်းထူၼ်ႈ 9 ၊ ၸတ်းပႃးပၢင်ဢုပ်ႇ ဢူဝ်းဝႃႈ လူၺ်ႈၵၢၼ်လဵပ်ႈႁဵၼ်းလွင်ႈတႆး၊ မီးၽူႈလူင်ႉလႅၼ်ႇ ၸၢဝ်းၼွၵ်ႈမိူင်းၶဝ်ႈႁူမ်ႈ မွၵ်ႇလၢတ်ႈလွင်ႈတႆးလၢႆၵေႃႉ။
ၸဝ်ႈပၢႆးမွၼ်းတႆးၸၢႆးသၢႆမၢဝ်းတင်း ၸၢႆးၶမ်းလဵၵ်းလႆႈႁပ်ႉယွင်ႈယေႃးၵုၼ်းမုၼ်
ၸၢႆးသၢႆမၢဝ်း ၽူႈႁွင်ႉၵႂၢမ်းၸိုဝ်ႈသဵင်ယႂ်ႇၵိုၵ်းပိုၼ်းတႆး တင်း ၸၢႆးၶမ်းလဵၵ်း ၶူးမေႃတႅမ်ႈၵႂၢမ်းၸိုဝ်ႈသဵင်ယႂ်ႇ ၵိုၵ်းပိုၼ်းတႆး၊ လႆႈႁပ်ႉယုၵ်ႉယွင်ႈ ဢဝ်ၵုၼ်းမုၼ်တီႈပၢင်ပွႆးပီမႂ်ႇတႆး ဝဵင်းၵဵင်းမႆႇ မိူင်းထႆး။
ၸၢႆးသၢႆမၢဝ်းႁွင်ႉၽဵင်းၵႂၢမ်း ပွႆးပီမႂ်ႇတႆးၵဵင်းမႆႇၵိုၼ်းၶွၼ်ႈၼမ်
ၸၢႆးသၢႆမၢဝ်းၽူႈႁွင်ႉၽဵင်းၵႂၢမ်းတႆးၸိုဝ်ႈသဵင်ယႂ်ႇၵိုၵ်းပိုၼ်းႁွင်ႉၽဵင်းၵႂၢမ်းၶိုၼ်းဝၼ်းႁႅၵ်ႈၼႂ်းပၢင်ပွႆးႁပ်ႉတွၼ်ႈပီမႂ်ႇတႆး 2108 ၼီႈတီႈၵဵင်းမႆႇပၢင်ပွႆးၵိုၼ်းၶွၼ်ႈၼမ်။
သိုဝ်လိုဝ်း ၼႃႈလိၼ်မိူင်းလႃးၸတ်းပွႆးပီမႂ်ႇတႆး
ဝဵင်းသိုဝ်လိုဝ်း ၼႂ်းၼႃႈလိၼ်မိူင်းလႃး ၸတ်းပၢင်ပွႆးပီမႂ်ႇတႆး၊ ႁွင်ႉမွၵ်ႇလၢႆလၢႆၸႄႈဝဵင်း ၼႂ်းၸိုင်ႈတႆးပွတ်းဢွၵ်ႇ/ ပွတ်းၸၢၼ်း ၶဝ်ႈႁူမ်ႈ။ ထႅင်ႈၾၢႆႇၼိုင်ႈ တီႈဝၢၼ်ႈလၢၼ်း မိူင်းၾၢင်ၵေႃႈၸတ်း။
More Articles...
Page 4 of 17


text:
ပီႈၼွင်ႉတႆး ၸိူဝ်းလုၵ်ႉမိူင်းတႆးၶဝ်ႈမႃး ၼႂ်းမိူင်းထႆး လူၺ်ႈဢမ်ႇထုၵ်ႇမႅၼ်ႈမၢႆမီႈ ဝၢၼ်ႈမိူင်းထႆး၊ လႆႈထုၵ်ႇပလိၵ်ႈ ထႆး (ၽၢၵ်ႈ 5) တီႉၺွပ်း ၼႂ်းၵဵင်းမႆႇလႅၼ်း ႁိမ်းသီႇသိပ်းၵေႃႉ။ တေထုၵ်ႇတတ်းသိၼ်ယဝ်ႉ သူင်ႇပွၵ်ႈ။
ဢိင်ၼိူဝ်ၵူၼ်းမိူင်းႁိမ်းႁွမ်းၸႅင်ႈလၢတ်ႈသေ ပူၼ်ႉမႃးမိူဝ်ႈဝၼ်းသဝ် တီႈ 17/05/2014 ၵၢင်ၼႂ် ယၢမ်း 7 မူင်းပၢႆ၊ ၸဝ်ႈၼႃႈတီႈပလိၵ်ႈထႆး (ၽၢၵ်ႈ 5) ၵႂႃႇၶဝ်ႈၵူတ်ႇထတ်းထတ်း ႁၢၼ်ႉၵႃႇရႃႇဢူဝ်ႇၶေႇ ၸိတ်ႇၶမ်း ဢၼ်မီးၼႂ်းၵဵင်းမႆႇလႅၼ်း။ တီႉၺွပ်းလႆႈပီႈၼွင်ႉတႆး ၸိူဝ်းလုၵ်ႉမိူင်းတႆးမႃးမႂ်ႇမႂ်ႇ လူၺ်ႈဢမ်ႇထုၵ်ႇမႅၼ်ႈ ၸွမ်းမၢႆမီႈဝၢၼ်ႈမိူင်းထႆး တင်းမူတ်းၵူၼ်း 38 ၵေႃႉ။ ၵမ်ႈၼမ် ပဵၼ်ပီႈၼွင်ႉတႆးၸိူဝ်းလုၵ်ႉၼႂ်း ၸႄႈတွၼ်ႈတူၼ်ႈတီး လႄႈ လွႆလႅမ် မႃး- ၼႆယဝ်ႉ။
လႆႈႁူႉဝႃႈမိူဝ်ႈဝႃးၼႆႉ သူင်ႇၸိူဝ်းၶဝ်ၵႂႃႇမီးတီႈၶွၵ်ႈ ၵွင်မိူင်း ယဝ်ႉ၊ ပေႃးဝႃႈထတ်းသၢင်ၶၻီး (ဢမု) ၵဵဝ်ႇၵပ်းလွင်ႈ ၵူၼ်းထႆး ဢၼ်ႁပ်ႉႁွင်းၶဝ်ဝႆႉ ဢၼ်မီးတီႈၵဵင်းမႆႇလႅၼ်းသေ တႅပ်းတတ်းပၼ်တူတ်ႈတၢမ်ႇၵူၼ်းထႆး ၼၼ်ႉယဝ်ႉ လႆႈႁူႉဝႃႈၸိူဝ်းၶဝ်ၵေႃႈ တေၺႃးလုမ်းတြႃးတတ်းသိၼ်၊ တေသူင်ႇပွၵ်ႈမိူဝ်း၊ ၾၢႆႇထႆးတေဢဝ်မွပ်ႈ ပၼ်တၢင်းလူင်ပွင်ၸိုင်ႈမၢၼ်ႈ တီႈဝဵင်းတႃႈၶီႈလဵၵ်း- ၼႆယဝ်ႉ။
ၵဵဝ်ႇၵပ်းလွင်ႈၼႆႉ ၸၢႆးၼွင်ႉ လၢတ်ႈဝႃႈ- ၵူၼ်းတၢင်းတူၼ်ႈတီးႁဝ်းၶႃႈလၢႆလၢႆၵူၺ်း ပႃး 8 ၵေႃႉ။ မိူဝ်ႈဝႃးၼႆႉ ၸိူဝ်းၶဝ်ၵႂႃႇမီးတီႈၶွၵ်ႈၵွင်မိူင်းသေ ၵၢင်ၼႂ်မိူဝ်ႈၼႆႉ ၶႃႈႁဝ်းလႆႈၵႂႃႇႁူပ်ႉၶဝ်၊ ပၼ်ၶဝ်ႈၼမ်ႉတၢင်းၵိၼ်ၶဝ်။ လႆႈႁူႉဝႃႈ မိူဝ်ႈလဵဝ်ၼႆႉ ႁပ်ႉႁွင်းဢဝ်ၸိူင်ႉႁိုဝ်ၵေႃႈ ဢဝ်ဢွၵ်ႇဢမ်ႇလႆႈယဝ်ႉ။ ယွၼ်ႉပိူဝ်ႈ ၶၻီးမၼ်းပႃး ၵႂႃႇၵိုၵ်းၸွမ်းၵူၼ်းထႆး ဢၼ်မီးတၢင်းၽိတ်း လၵ်ႉတေႃႉၵူၼ်းၶဝ်ႈမိူင်းၼၼ်ႉဝႆႉ။ ပေႃးဝႃႈတတ်းသိၼ် ပၼ်တူတ်ႈတၢမ်ႇၵူၼ်းထႆးၼၼ်ႉယဝ်ႉ ၸင်ႇတေတတ်းသိၼ် ဢဝ်ၶဝ်မိူဝ်းပွႆႇတႃႇၶီႈလဵၵ်းၶိုၼ်းၼႆၶႃႈဢေႃႈ- ဝႃႈၼႆ။
ၵူၼ်းယူႇတၢင်းလွၵ်ႈၸွၵ်ႇ ၵေႃႉၼိုင်ႈၵေႃႈလၢတ်ႈဝႃႈ- ၵူၼ်းတႆး 38 ၵေႃႉၼႆႉ လုၵ်ႉတၢင်းတႃႈၶီႈလဵၵ်းသေ ၶၢမ်ႈမႃးတီႈမႄႈသၢႆ မိူဝ်ႈဝၼ်းသုၵ်းၵၢင်ၶမ်ႈ၊ ဢွၵ်ႇမႃးသေ မႃးၽႅဝ်တီႈၵဵင်းမႆႇ ဝၼ်းသဝ်ၵၢင်ၼႂ်၊ လႆႈႁူႉဝႃး မႃးၺႃးတီႉၺွပ်းတီႈၵဵင်းမႆႇ။ ၶဝ်ၸိူဝ်းၼႆႉ လႆႈၸၢႆႇငိုၼ်းၼိုင်ႈၵေႃႉ 5,000-5,500 ဝၢတ်ႇ- ဝႃႈၼႆ။
ၸွမ်းၼင်ႇမၢႆမီႈမိူင်းထႆးၼၼ်ႉ မၢႆမီႈမတ်ႉတႃ 63 လၢတ်ႈဝႃႈ- ၵူၼ်းမိူင်းထႆးၵေႃႉလႂ်ဢမ်ႇဝႃႈ သင်ဝႃႈၼမ်း ဢဝ်ၵူၼ်းတၢင်ႇမိူင်းၶဝ်ႈမႃးၼႂ်းမိူင်းထႆး၊ ဢမ်ႇၼၼ် ၸွႆႈပၼ်လွင်ႈငၢႆႈလူမ် ႁႂ်ႈၵူၼ်းတၢင်ႇမိူင်းၶဝ်ႈမႃးၼႂ်းမိူင်းထႆး လူၺ်ႈဢမ်ႇထုၵ်ႇမႅၼ်ႈၸွမ်းမၢႆမီႈဝၢၼ်ႈမိူင်းထႆးၸိုင် တၵ်းၺႃးတူၺ်ႈတၢမ်ႇၶွၵ်ႈ ဢမ်ႇပူၼ်ႉ 10 ပီ လႄႈၺႃးမၢပ်ႇမႂ်ငိုၼ်းထႆး 100,000 ဝၢတ်ႇ။ မၢႆမီႈမတ်ႉတႃ 64 လၢတ်ႈဝႃႈ- ၽူႈလႂ်ပၼ်ၵူၼ်းတၢင်ႇမိူင်း (ၵူၼ်းဢမ်ႇမီးဝတ်းဝႂ်) ပိုင်ႈဢိင်ႇယူႇၼႂ်းႁိူၼ်းၼႂ်းယေးၸဝ်ႈၵဝ်ႇ၊ ဢဝ်ၵူၼ်းၸိူဝ်းၼၼ်ႉလၵ်ႉသိူင်ႇဝႆႉ ဢမ်ႇၼၼ် ၸွႆႈထႅမ်ပၼ်သေလွင်ႈလွင်ႈ ႁႂ်ႈၵူၼ်းၸိူဝ်းၼၼ်ႉပူၼ်ႉလွတ်ႈ လွင်ႈတီႉၺွပ်းၸိုင် တၵ်းၺႃးတူတ်ႈ တၢမ်ႇၶွၵ်ႈဢမ်ႇပူၼ်ႉ 5 ပီ လႄႈ ၺႃးမၢပ်ႇမႂ်ငိုၼ်း ဢမ်ႇပူၼ်ႉ 50,000 ဝၢတ်ႇ။


text:
ၽိုၼ်ၶၢဝ်ႇ “ပၢင်လူင်” ၾၢႆႇတႆး၊ သျၢၼ်းတၢၼ်ႇ တေႃႇသျိၼ်ႉ ၾၢႆႇမၢၼ်ႈ၊ ဢၼ်ဝႆႉၼၵ်းၶၵ်ႉၵၢၼ်လွင်ႈ ငမ်းယဵၼ် ဢိတ်ႇဢွၵ်ႇပိုၼ်ၽႄႈ ၼႂ်းမိူင်း ၸိုင်ႈတႆး။
ၵဵဝ်ႇၵပ်းလွင်ႈၼႆႉ ၸၢႆးမင်းဢူ ၽူႈႁပ်ႉပုၼ်ႈၽွၼ်းႁဵတ်းဢွၵ်ႇလိၵ်ႈၽိုၼ်ၶၢဝ်ႇ (Journal) မွၵ်ႇလၢတ်ႈဝႃႈ- ႁဝ်းၶႃႈလႆႈဢိတ်ႇဢွၵ်ႇလိၵ်ႈပိုၼ်ၽၢဝ်ႇၽိုၼ်မၢႆၼိုင်ႈ မိူဝ်ႈဝၼ်းတီႈ 09/12/13 ၊ တင်းၼမ် 3,000 ၽိုၼ်၊ ႁူင်းၸၢၵ်ႈဢိတ်ႇလိၵ်ႈဢွင်ႇပၢၼ်းၽျူႇ ဝဵင်းတူၼ်ႈတီး ႁပ်ႉဢိတ်ႇပၼ်။ ႁဝ်းၶႃႈတေဢၢၼ်းပိုၼ်ၽႄႈ ၵူႈၸႄႈဝဵင်းၼႂ်းမိူင်းတႆး၊ ၼွၵ်ႈသေၼၼ်ႉ တေပိုၼ်ၽႄႈပႃးၸွမ်းလႅၼ်လိၼ်မိူင်းၶႄႇ/မိူင်းထႆး ၸိူဝ်းၼႆႉ။
ၼႂ်းလိၵ်ႈၽိုၼ်ၶၢဝ်ႇၼႆႉ ပိူင်လူင်မၼ်း လႆႈသႂ်ႇၶၵ်ႉၵၢၼ်လွင်ႈငမ်းယဵၼ်။ ၼွၵ်ႈသေၼၼ်ႉ မီးပႃးၵၢၼ်မိူင်း ၵၢၼ်သိုၵ်းလႄႈၵၢၼ်ၵူႈလွင်ႈလွင်ႈ၊ မီးလိၵ်ႈတႆး 10 ၼႃႈ၊ လိၵ်ႈမၢၼ်ႈ 10 ၼႃႈ ႁူမ်ႈတင်းမူတ်း 20 ၼႃႈ၊ ၼိုင်ႈၽိုၼ်တေတမ်းဝၢင်းၶၼ်ၶၢႆ 500 ပျႃး။ ဢဵၼ်းဢၢၼ်းဝႆႉ တေဢိတ်ႇဢွၵ်ႇပိုၼ်ၽႄႈၼိုင်ႈလိူၼ်ၼိုင်ႈပွၵ်ႈ ၼႆသေတႃႉၵေႃႈ တေပႂ်ႉတူၺ်းလွင်ႈတုမ်ႉတွပ်ႇတီႈၽူႈလူလိၵ်ႈၽိုၼ်ၶၢဝ်ႇႁဝ်းၶဝ်ၵွၼ်ႇ ဝၢႆးၼႆႉမႃးတေၸၢင်ႈမီး လွင်ႈလႅၵ်ႈလၢႆႈယူႇ၊ မိူၼ်ၼင်ႇၸၢင်ႈဢိတ်ႇဢွၵ်ႇ 1 လိူၼ်လႂ် 2 ပွၵ်ႈၵေႃႈပဵၼ်လႆႈ။ ၼွၵ်ႈသေၼၼ်ႉ တင်းၼမ်ၽိုၼ်ၶၢဝ်ႇၵေႃႈၸၢင်ႈဢိတ်ႇဢွၵ်ႇၼမ်မႃးထႅင်ႈ 4,000-5,000 ၽိုၼ်ၵေႃႈပဵၼ်လႆႈ- ၸၢႆးမင်းဢူ လၢတ်ႈၼင်ႇၼႆ။
သိုပ်ႇလၢတ်ႈဝႃႈ- ၽိုၼ်ၶၢဝ်ႇၼႆႉ ပဵၼ်ၽိုၼ်ဢွၼ်တၢင်းသုတ်းၵေႃႈၸႂ်ႈ၊ ၵွပ်ႈႁႅင်းၵူၼ်းၸိူဝ်းႁၢင်ႈႁႅၼ်းတိုၵ်ႉဢေႇ ဝႆႉလႄႈ လွင်ႈယူပ်ႈယွမ်းၵေႃႈတေမီး။ မိူၼ်ၼင်ႇၶၢဝ်ႇၵမ်းလိုၼ်းသုတ်း မိူၼ်ၼင်ႇၶၢဝ်ႇႁွၼ်ႉၶၢဝ်ႇမႆႈၸိူဝ်းၼႆႉ ဢမ်ႇလႆႈသႂ်ႇပႃး။ ပေႃးဝႃႈ ၽိုၼ်တေမႃး တေၶတ်းၸႂ်ႁဵတ်းဢွၵ်ႇႁႂ်ႈလီတီႈသုတ်းယူႇ- ဝႃႈၼႆ။
လိၵ်ႈၽိုၼ်ၶၢဝ်ႇ “ပၢင်လူင်” ၊ “သျၢၼ်းတၢၼ်ႇတေႃႇသျိၼ်ႉ” ၼႆႉ ယူႇတီႈၸုမ်းၶၢဝ်ႇၽူႈတွႆႇႁွၵ်ႈ (SHAN) ဢိတ်ႇဢွၵ်ႇမႃးၽိုၼ်တီႈ 1 ။ မိူဝ်ႈလဵဝ် ၸုမ်းၶၢဝ်ႇၽူႈတွႆႇႁွၵ်ႈ တိုၵ်ႉၶတ်းၸႂ်ပိုတ်ႇလုမ်းတီႈ ဝဵင်းတူၼ်ႈတီး ၸိုင်ႈတႆးပွတ်းၸၢၼ်းယူႇ။ ထႅင်ႈၾၢႆႇၼိုင်ႈၵေႃႈ မိူဝ်ႈလဵဝ် လႆႈပိုတ်ႇပၼ်ပၢင်သွၼ် ပိုၼ်ႉထၢၼ်ၵၢၼ်ႁႃၶၢဝ်ႇ ဝႆႉတီႈဝဵင်းတူၼ်ႈတီး။


text:
General News
ထုင်ႉမိူင်းပွၼ် ၸတ်းႁဵတ်းပၢင်ပွႆး ဢုပ်ႇဢူဝ်းၶူၼ်ႉၶႆႈ လိၵ်ႈလၢႆးပၢႆးႁူႉႁၼ်လႄႈ ယုၵ်ႉယွင်ႈ ၼမ်ႉၸႂ် မေႃသွၼ်၊ လုၵ်ႈႁဵၼ်း
- Details
- Created on 03 June 2014
- Written by တႆးလွတ်ႈလႅဝ်း
ၼႃႈတီႈ မၢႆ(5) တပ်ႉၵွင်(365) ၶွင်ႇသီႇဢဝ်ၶိုၼ်းၸိုင်ႈတႆး(RCSS) ထုင်ႉမိူင်းပွၼ် မိူင်းတႆးပွတ်းၸၢၼ်း မူႇဝၢၼ်ႈ (26)ဝၢၼ်ႈ ႁူမ်ႈၵၼ်သေ ၸတ်းႁဵတ်းပၢင်ပွႆး ပၢင်ဢုပ်ႇဢူဝ်းၶူၼ်ႉၶႆႈလိၵ်ႈလၢႆး ပၢႆးႁူႉႁၼ် ပွၵ်ႈၵမ်း(1)ႄလႈ ပွႆးယုၵ်ႉယွင်ႈၼမ်ႉၸႂ် မေႃသွၼ်လႄႈ လုၵ်ႈႁဵၼ်း ၾိင်ႈငႄႈပုတ်ႉထလိၵ်ႈလၢႆးတႆး ပွၵ်ႈၵမ်း(9) ႁူမ်ႈၵၼ်ၵႂႃႇ မီးၵူၼ်းၶဝ်ႈႁူမ်ႈ 3,500ၵေႃႉပၢႆပၢႆ။
ဝၼ်းထီႉ 18-20.May.2014 ပူၼ်ႉမႃးၼၼ်ႉ ၸဝ်ႈသြႃႇၼေႇမိၼ်ႇတ ၵွျင်းၵွင်းယၢဝ်း လႆႈဢွၼ်ႁူဝ် ပေႃႈမႄႈပီႈၼွင်ႉ မူႇဝၢၼ်ႈ(26)ဝၢၼ်ႈ ၼႂ်းထုင်ႉမိူင်းပွၼ်သေ ၸတ်းႁဵတ်းပၢင်ပွႆးၵႂႃႇ ႁိုင်သၢမ်ဝၼ်းသၢမ်ၶိုၼ်း ဝႃႈၼႆလႄႈ လႆႈၽိတ်ႈမွၵ်ႇဢဝ် ပေႃႈမႄႈပီႈၼွင်ႉ တီႈၸမ်၊ ၵႆ (30)မူႇဝၢၼ်ႈ မႃးၶဝ်ႈမူၼ်ႈပၢင်ပွႆး ၵႂႃႇၼႆ။
ၵၢင်ၶမ်ႈ မီးပႃးလွင်ႈတၢင်းၵႃႈ ၾိင်ႈငႄႈၾိင်ႈထုင်းတႆး ဢၼ်ႁၢင်ႈလီ တီႈပီႈၼွင်ႉၸမ်ၵႆ ၸိူဝ်ႈမႃးၶဝ်ႈမူၼ်ႈပၢင်ပွႆးလႄႈ ၸုမ်းၵေႃလိၵ်ႈလၢႆးတႆး ဢိၵ်ႇၼုမ်ႇႁၢႆးၸၢႆးယိင်းတႆး ဝၢၼ်ႈပၢင်လႅမ်း ၵႂႃႇဢဝ်ၵုသူဝ်ႇ ႁႆႇတိုင်ႈပၼ် ၼႂ်းပၢင်မူၼ်ႈသိူဝ်းသေ မီးလွင်ႈႁွင်ႉၽဵင်းၵႂၢမ်းၵႂႃႇ မူၼ်ႈမူၼ်ႈသိူဝ်းသိူဝ်းၼႆ။
ၵူၼ်းမႃးၶဝ်ႈႁူမ်ႈၼႂ်းပၢင်ပွႆး ပၢင်ဢုပ်ႇဢူဝ်းၶူၼ်ႉၶႆႈလိၵ်ႈလၢႆး ပၢႆးႁူႉႁၼ် ပွၵ်ႈၵမ်း(1) လႄႈ ပွႆးယုၵ်ႉယွင်ႈၼမ်ႉၸႂ် မေႃသွၼ်၊လုၵ်ႈႁဵၼ်း ပွၵ်ႈၵမ်း(9)ၼႆး မီးၶူးမေႃသွၼ်ၶဝ်ႈႁူမ်ႈ (80)ၵေႃႉ၊ လုၵ်ႈႁဵၼ်း (1,651)ၵေႃႉ၊ ပေႃႈမႄႈပီႈၼွင်ႉတီႈၸမ်ၵႆ (1,800)ၵေႃႉပၢႆပၢႆ ႁူမ်ႈႁူဝ်ၵူၼ်းမွၵ်ႈ 3,500ၵေႃႉလိူဝ်လိူဝ် ဝႃႈၼႆ။
ပၢင်ဢုပ်ႇဢူဝ်းၶူၼ်ႉၶႆႈလိၵ်ႈလၢႆး ပၢႆးႁူႉႁၼ်ၼႆႉ ပဵၼ်ပွၵ်ႈၵမ်း(1) ပွၵ်ႈဢွၼ်တၢင်းသုတ်းသေ လႆႈၸတ်းႁဵတ်းႁူမ်ႈၵၼ်တင်း ပွႆးယုၵ်ႉယွင်ႈၼမ်ႉၸႂ် မေႃသွၼ်လႄႈ လုၵ်ႈႁဵၼ်း ပွၵ်ႈၵမ်း(9) ႁူမ်ႈၵၼ်ၵႂႃႇ၊ ၵူၼ်းဝၢၼ်ႈၵူၼ်းသူၼ် ဢၼ်လႆႈႁူမ်ႈၵၼ်ၼမ်လၢႆသေ ၸတ်းႁဵတ်းပၢင်ပွႆးၼႆႉၵေႃႈ ပဵၼ်ပွၵ်ႈၵမ်းဢွၼ်တၢင်းသေ မီးၵူၼ်းၶွၼ်ႈၵိုၼ်း ၼမ်လိူဝ်သေၵူႈပီႊ ယူႇယဝ်ႉ။
တႆးလွတ်ႈလႅဝ်း


text:
ပၼ်ႁႃယႃႈမဝ်းၵမ်ၼႂ်းမိူင်းတႆးၽႄႈမၢၵ်ႈၼမ်လၢႆတေႃႇ ႁၢၼ်ႉဝၼ်းၼႆႉၼၼ်ႉ သူၼ်ႇၼိုင်ၵေႃႈ ပဵၼ်ယွၼ်ႉသိုၵ်းၼႂ်းမိူင်း လႄႈၸုမ်းလႂ်ၸုမ်းၼၼ်ႉ ပိူဝ်ႈႁႃငိုၼ်းၵေႃႇတင်ႈတပ်ႉသိုၵ်း ၵေႃႇတင်ႈဢဵၼ်ႁႅင်း ၵွင်ႈၵၢင်ႇ ဢမ်ႇၵွမ်ႉသိုၵ်းၸုမ်းယိပ်းၵွင်ႈၵၢင်ႇၵူၺ်း ၸုမ်းသိုၵ်းမၢၼ်ႈၵေႃႈ ပဵၼ်တူဝ်ထႅၼ်ႈမၼ်း။
ယွၼ်ႉယႃႈမဝ်းၵမ်ၼႆႉသေ ပၼ်ႁႃမၼ်းၽႄႈၸွတ်ႇၵႂၢင်ႈထိုင်ၵူၼ်းဝၢၼ်ႈၵူၼ်းမိူင်း ၼႂ်းမိူင်းတႆးယႂ်ႇလူင်မႃးၵူႈမိုဝ်ႉ ၵူႈဝၼ်းလႄႈ လႆႈတုၵ်းယွၼ်းထိုင်ၻွၵ်ႉတူဝ်ႇၸၢႆးမွၵ်ႇၶမ်း ၵႅမ်ၸွမ်ၸိုင်ႈၵေႃႉတီႈ 2 လႄႈၸၢႆးဢၢႆႈပဝ်း ႁူဝ်ပဝ်ႈပႃႇတီႇ သိူဝ်ၽိူၵ်ႇ ၸွႆႈၵႄႈလိတ်ႈပၼ်။
ပူၼ်ႉမႃးမိူဝ်ႈဝၼ်းတီႈ 15 လိူၼ်မၢတ်ႉၶျ် မွၵ်ႈယၢမ်း 11.30 မူင်း တီႈဝၢၼ်ႈၽူၺ်းႁုင်း ၸႄႈဝဵင်းလၢႆးၶႃႈၼၼ်ႉ ၵေႃႉပဵၼ်ပေႃႈ မဝ်းမႃႈယႃႈမႃႉသေဢဝ်မိတ်ႈ လိုပ်ႈလမ်းတႅင်းမေးမၼ်း။ ၵူၺ်းၵႃႈမေးမၼ်းလႅၼ်ႈပၢႆႈဢွၵ်ႇႁိူၼ်း ပူၼ်ႉလွတ်ႈၵႂႃႇသေတႃႉ သမ်ႉလႆႈႁၼ်လုၵ်ႈယိင်းဢွၼ်မၼ်း 9 လိူၼ်တိုၵ်ႉၼွၼ်းယူႇလႄႈ ဢဝ်မိတ်ႈၼႂ်းမိုဝ်းမၼ်း ၵႂႃႇတႅင်းလုၵ်ႈယိင်းဢွၼ်ႇမၼ်း 9 လိူၼ်ၼၼ်ႉ 8 ၵမ်း တၢႆထင်တီႈၼႂ်းႁိူၼ်း - ၼႆယဝ်ႉ။
ယွၼ်ႉမဝ်းယွင်ႇမႃႈယႃႈမႃႉသေ ဢမ်ႇႁူႉဢမ်ႇႁၼ် လုၵ်ႈဢွၵ်ႇတွင်ႉဢွၵ်ႇသႆႈ ဢၼ်ႁၵ်ႉႁွမ်ႁူမ်ႇတူမ်း ယုင်းဢမ်ႇပၼ်ၸပ်း မတ်းဢမ်ႇပၼ်ၶူပ်း ဢုမ်ႈဢုမ်ႈႁွပ်ႇႁွပ်ႇ ႁေႃႇႁေႃႇတူမ်းတူမ်းမႃးၸိူဝ်းၼၼ်ႉ ၸူဝ်ႈၵႃႈၽႅပ်ႉတႃဢွၼ်ၵူၺ်း မိူဝ်ႈယႃႈမႃႉၶဝ်ႈၼႂ်း သူပ်းၼႂ်းပၢၵ်ႇ ၼႂ်းတူဝ်ၼႂ်းၸႂ်ယဝ်ႉၵေႃႈ လိုမ်းဝၢၼ်ႈလိုမ်းမိူင်း လိုမ်းလုၵ်ႈလိုမ်းမေး လိုမ်းတၢင်းႁၵ်ႉတၢင်းပႅင်း ဢၼ်ႁူင်ႁႅၼ် ၶႅၼ်မႃးတင်းၸူဝ်ႈတင်းပၢၼ်ၼၼ်ႉ သုတ်းသဵင်ႈႁၢႆၵႂႃႇၸွမ်းယႃႈမႃႉပႅတ်ႈမူတ်းသဵင်ႈ။ ၵူၼ်းဝၢၼ်ႈၵူၼ်းၶူင်ႇ ၵူၼ်းႁူႉၸၵ်းမိုတ်းၵိုဝ်း ၵူၼ်းတင်းၼမ်တင်းလၢႆ မိူဝ်ႈလႆႈယိၼ်းၸိူင်ႉၼႆ ငိၼ်းထိုင်ဢူၵ်းထိုင်ၸႂ် ပေႃးဢမ်ႇသုတ်းဢမ်ႇသဵင်ႈ။
ၸိူင်ႉႁိုဝ်ၵေႃႈလီ ၾၢႆႇၼိုင်ႈၵေႃႈ ပူၼ်ႉမႃးမိူဝ်ႈၶၢဝ်းယၢမ်း 10.30 မူင်း ဝၼ်းတီႈ 5 လိူၼ်ဢေးပရိူဝ်ႇလ်ၼႆႉ တပ်ႉသိုၵ်းၵူၼ်းမိူင်း(တပ်ႉၸုမ်း 7 ၵဝ်ႇၶွင် ပႃႇတီႇမႂ်ႇသုင်ၸိုင်ႈတႆးလႄႈတပ်ႉသိုၵ်းၸိုင်ႈတႆး) လႆႈပိုတ်ႇႁူင်းတိုတ်းယႃႈ တီႈၵိင်ႇႄၸႈဝဵင်းၵႃလိ ၸႄႈဝဵင်းၵုၼ်ႁဵင်လႄႈမီးၾၢႆႇၽွင်းဢၼ်ၵဵဝ်ႇၶွင်ႈလၢႆၸုမ်း မႃးပိုတ်ႇပၢင်ပၼ် - ၼႆယဝ်ႉ။


text:
General News
ပွႆးလိုဝ်ႈပၢင်သွၼ်လိၵ်ႈတႆး ပွၵ်ႈၵမ်း(1) လႄႈ ဢိၵ်ႇတင်း ပွႆးဝၼ်းလုၵ်ႉၽိုၼ်ႉ ၵႅတ်ႇၶႄဢဝ်ၶိုၼ်းမိူင်း ၶွပ်ႈၶူပ်ႇ(56)ပီႊ
- Details
- Created on 25 May 2014
- Written by တႆးလွတ်ႈလႅဝ်း
ၶွင်ႇသီႇဢဝ်ၶိုၼ်းၸိုင်ႈတႆး တပ်ႉသိုၵ်းၸိုင်ႈတႆး (RCSS/SSA) ၼႃႈတီႈသၢႆသိုၵ်းၵွၼ်းၸိူင်း ၼႃႈတီႈမၢႆ(8) ဢွၼ်ႁူဝ်ၸတ်းႁဵတ်း ပွႆးလိုဝ်ႈပၢင်သွၼ်လိၵ်ႈတႆး ပွၵ်ႈၵမ်း(1)လႄႈ ဢိၵ်ႇတင်း ပွႆးဝၼ်းလုၵ်ႉၽိုၼ်ႉၵႅတ်ႇၶႄဢဝ်ၶိုၼ်းမိူင်း ၶွပ်ႈၶူပ်ႇ(56)ပီႊ တီႈဝၢၼ်ႈၼွင်ဝိူၵ်ႇ၊ ဢိူင်ႇပႃၶီး၊ ၸေႈဝဵင်းႁူဝ်ပူင်းမိူင်းတႆးၸၢၼ်းၵႂႃႇ မိူဝ်ႈဝၼ်းထီႈ 19.5.2014 ထိုင် ဝၼ်းထီႈ 22.5.2014 ႁိုင်ၶၢဝ်းယၢမ်း (4)ဝၼ်း (4)ၶိုၼ်းၼႆ လႅင်ႇၶၢဝ်ႇသဵင်သၼ်လွႆ ယိုၼ်ယၼ်လၢတ်ႈၼႄ။
ၼႂ်းပၢင်ပွႆးၼၼ်ႉ မီးတူဝ်တႅၼ်း(1) ၸဝ်ႈသိုၵ်းဢုမ်ႈၶိူဝ်း ၽူႈၵွၼ်းလုမ်း လုမ်းၵပ်းသၢၼ်ၵူၼ်းမိူင်း တူၼ်ႈတီး၊ (2) ၽူႈမီးပုၼ်ႈၽွၼ်း ၼႂ်းႁွင်ႈၵၢၼ်ပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး၊ (3) ၸုမ်းပႃႇတီႇၵၢၼ်မိူင်း ပႃႇတီႇတီႇမူဝ်ႇၵရႅတ်ႈတိတ်ႉ ၸၢဝ်းၶိူဝ်းတႆး(ႁိုဝ်) ပႃႇတီႇသိူဝ်ၽိူၵ်ႇ(SNDP)၊ (4)ၽၢႆႇၵၢၼ်သို်ၵ်း ၵႅမ်ၽူႈပွင်ၵၢၼ်သိုၵ်း ၸဝ်ႈသိုၵ်းၶမ်းလႅင်း၊ ၽူႈၵွၼ်းသၢႆသိုၵ်းၵွၼ်းၸိူင်း ၸဝ်ႈႁၢၼ်ၶဵဝ်ၾႃႉ၊ ၽူႈၵွၼ်းတပ်ႉၵွင် 362 ဢုပ်ႉပိူင်ႇၼႂ်းမိူင်း ၶုၼ်သိုၵ်းလူင်ပၢင်ႇၾႃႉ လႄႈ ၵေႃႉသိုၵ်းၵေႃႉႁၢၼ် ဢိၵ်ႇတင်းသၢင်ႇၶ လႄႈ ပီးၼွင်ႉ ပေႃႈမႄႈၵူၼ်းမိူင်း ၼႂ်းၸေႈဝဵင်းႁူဝ်ပူင်း ဢိူင်ႇမိူင်းပဵင်း၊ ပႃၶီး၊ လၢႆႈသၢၵ်ႇ၊ ၼမ်ႉၶူၵ်ႉ၊ ၼႃးပုင်ႇ၊ မုၺ်ႇတေႃႇ၊ၸေႈဝဵင်းတူၼ်ႈတီး ၽူႈမႃးၶိုၼ်ႈၶဝ်ႁူမ်ႈပၢင်ပွႆးမီး (10000)ၵေႃႉ ၸမ်ၸမ်ၼႆယဝ်ႉ။
ၸွမ်းၼင်ႇၶပ်ႉမၢႆပၢင်ပွႆးမီးၼၼ်ႉ ၽူႈၵႅဝ်ပၢင် လူဢၢၼ်ႇၼႄၶပ်ႉမၢႆပၢင်ပွႆးၵႂႃႇယဝ်ႉသေ ၸိူဝ်းမႃးၶိုၼ်ႈႁွတ်ႈၶဝ်ႈႁူမ်ႈပၢင်ပွႆးဢွၼ်ၵၼ် တၵ်ႉယမ်ၸွမ်ပိဝ်ယဝ်ႉ ၽူႈၼင်ႈၸိုင်ႈၵေႃႉဢၼ်ပဵၼ် ၸဝ်ႈသိုၵ်းဢုမ်ႈၶိူဝ်း မွၵ်ႇလၢတ်ႈၶေႃႈၵႂၢမ်းၼႂ်းပၢင်ပွႆးၵႂႃႇဝႃႈ “ႁႂ်ႈသိုပ်ႇသွၼ်လိၵ်ႈတႆးၵႂႃႇတႃႇသေႇ တႄႇၸဵမ်ၼႂ်းႁူင်းႁဵၼ်း လူင်ပွင်ၸိုင်ႈ ဢဝ်ပီႊၼႆႉၵႂႃႇမေႃလိၵ်ႈယဝ်ႉ ႁႂ်ႈသိုပ်ႇႁဵၼ်းလၢႆး ဢမ်ႇၸႂ်ႉလၢႆးၶွၼ်ႉလၢႆးလႅဝ်း ၼင်ႇၵူႈပွၵ်ႈၵေႃႈလၢႆးၶိုၼ်ႈယႂ်ႇၵူႈပၢႆးပၢႆး တႃႇပဵၼ်ဢဵၼ်ႁႅင်းမိူင်းႁဝ်း လုၵ်ႈႁဵၼ်းႁဝ်းၶဝ်ၵူႈၵေႃႉ ၶတ်းၸႂ်သႂ်ႇၶေႃး သိုပ်ႇႁဵၼ်းသွၼ်ၵႂႃႇဢဝ်တႃႉ” မိူဝ်ႈဝၼ်းထီႉ 21.5.2014 ဝၼ်းလုၵ်ႉၽိုၼ်ႉၵႅတ်ႇၶႄဢဝ်ၶိုၼ်းမိူင်းၼၼ်ႉၵေႃႈ မၼ်းၸဝ်ႈၶိုၼ်းသိုပ်ႇလၢတ်ႈထႅင်ႈ တပ်ႉသိုၵ်းႁဝ်းၼႆႉ ၵိူတ်ႇမီးမႃးၸွမ်းပိုၼ်း ယွၼ်ႉလႆႈၶၢမ်ႇပိူၼ်ႈ ပႅတ်ႉလႅၼ်ႁဝ်း ဢမ်ႇႁဵတ်းၸွမ်းၵႂၢမ်းလၢတ်ႈ (လိၵ်ႈၵိၼ်ၵႅၼ်ႇ-ပၢင်လူင်) သိုပ်ႇၼႆႉၵေႃႈ ႁဝ်းတိုၵ်ႉႁဵတ်းၸွမ်း ၶေႃႈတူၵ်းလူင်းၵၢၼ်ၵိုတ်းယိုဝ်း လႄႈတႃႇၵၢၼ်ငမ်းယဵၼ်ယူႇ ႁဝ်းဢမ်ႇၸႂ်ႈၵူၼ်းမိူၵ်ႈမႂ်ႈ ၶႂ်ႈယိပ်းၵွင်ႈၵၢင်ႇႁဵတ်းၵူၼ်းႁၢႆႉ လႄႈ မႃးႁဵတ်းသိုၵ်းဢမ်ႇၸႂ်ႈၶႃႈ ထိုင်မိူဝ်ႈၼႆႉႁိုင်မႃး 56 ပီႊယဝ်ႉၵေႃႈ ပုၼ်ႈၽွၼ်းႁဝ်းပႆႇယဝ်ႉတူဝ်ႈ ၸူဝ်ႈပႆႇလႆႈၶိုၼ်း သုၼ်ႇလႆႈပူၵ်းပွင်မိူင်းႁဝ်း ႁင်းၵူၺ်းၼၼ်ႉ တေလႆႈသိုပ်ႇႁဵတ်းသၢင်ႈၵႂႃႇၼင်ႇၵႃႈႁႅင်းတူဝ် ႁႅင်းၸႂ်မီးၼၼ်ႉယူႇယဝ်ႉ၊ ပုၼ်ႈၽွၼ်းတႃႇၵၢၼ်ၸိူဝ်ႉၸၢတ်ႈလူင် ႁဝ်းၼႆႉ ဢမ်ႇၸႂ်ႈဝႃႈမီးၼိူဝ်ႁူဝ်မႃႇၵူၼ်းသိုၵ်းႁဝ်းၵူၺ်း ၵူၼ်းမိူင်းၵေႃႈမီးပုၼ်ႈၽွၼ်းၵူႈၵေႃႉၵူႈၸၢဝ်းၶိူဝ်း ၼႂ်းၸိုင်ႈတႆးၼႆႉ မီးၵူၼ်းၵူႈၸၢဝ်းၶိူဝ်းယူႇၸွမ်းၵၼ်မႃးပီႈယၢဝ်းၶၢဝ်းႁိုင် ဢမ်ႇၽၢတ်ႇငၢၵ်ႈၵၼ် ပေႃးႁဝ်းၶႂ်ႈလႆႈလွင်ႈၶိုၼ်ႈယႂ်ႇ ၵူႈၸၢဝ်းၶိူဝ်းၵေႃႈထုၵ်ႇလီမေႃႁၵ်ႉႁွမ်ၵၼ် ၶဝ်ႈႁႃၵၼ် ႁဝ်းၼင်ႇၵၼ်ႁၵ်ႉၵၼ် ၽူႈၶဵၼ်ၸင်ႇဢမ်ႇၶဝ်ႈမႃး ၸိမ်ၸမ်ၸႅၵ်ႇယႃႉ ႁႂ်ႈႁဝ်းၽၢတ်ႇၽႄၵၼ်လႆႈ ၵွပ်ႈမိူင်းတႆးႁဝ်းၼႆႉ ယႂ်ႇၵႂၢင်ႈလိူဝ်သေတၢင်ႇၸိုင်ႈမိူင်းလႄႈ ပေႃးၸိုင်ႈတႆး ဢမ်ႇၵတ်းယဵၼ် မိူင်းႁူမ်ႈတုမ်လူင် ၼႆႉၵေႃႈဢမ်ႇၵတ်းယဵၼ် ဢမ်ႇၶိုၼ်ႈယႂ်ႇလႆႈ ဝႃႈၼႆ။
ဝၢႆးသေၼၼ်ႉ ၵႅမ်ၽူႈပွင်ၵၢၼ်သိုၵ်း ၸဝ်ႈသိုၵ်းၶမ်းလႅင်း၊ ၽူႈၵွၼ်းသၢႆသိုၵ်းၵွၼ်းၸိူင်း ၸဝ်ႈႁၢၼ်ၶဵဝ်ၾႃႉ လႄႈၽူႈၵွၼ်း တပ်ႉၵွင် 362 ၶုၼ်သိုၵ်းလူင် ၸၢႆးပၢင်ႇၾႃႉ ဢိၵ်ႇတင်းသင်ႇၶၸဝ်ႈ ၶဝ် မွၵ်ႇလၢတ်ႈၶေႃႈၵႂၢမ်းၵႂႃႇ ၵမ်းၵေႃႉၵေႃႉယဝ်ႉ ၵူၼ်းမိူင်းလႄႈၵူၼ်းသိုၵ်းႁွင်ႉပၢဝ်ႇမႂ်ႇသုင်မိူင်းတႆးႁူမ်ႈၵၼ်(3) ၵမ်းသေ ႁုပ်ႉသိမ်းပၢင်ၵႅဝ်ႈၵႂႃႇယဝ်ႉတူဝ်ႈလီငၢမ်းၼႆယဝ်ႉ။
ထိုင်မႃးဝၼ်းထီႉ 21.5.2014 ယၢမ်းႁူဝ်ၶမ်ႈ ၵူၼ်းမိူင်းလႄႈၵူၼ်းသိုၵ်းၼင်ႇႁိုဝ်ပေႃးတေမီးလွင်ႈၸမ်ၸႂ်ၵၼ် ၶဝ်ႈဢွၵ်ႇႁႃၵၼ် ယႃႇပေႁႂ်ႈလႆႈမီးၵူဝ်ႁေၵၼ်ၼၼ်ႉ ၸင်ႇမီးပၢင်ၵိၼ်ၶဝ်ႈႁူမ်ႈမူႇၵၼ် ၼႂ်းပၢင်ႇပၢင်ပွႆးၵႂႃႇ မူၼ်ႈမူၼ်ႈသိူဝ်းသိူဝ်းသေမီးၽူႈႁွင်ႉၵႂၢမ်းၸိုဝ်ႈသဵင်ယႂ်ႇ ၸၢႆးသၢႆလႅတ်ႇ၊ ပိုၼ်း၊ ၸၢႆးသိူဝ်ၵႅမ်ၶိူဝ်း ဢိၵ်ႇတင်းၵူၼ်းၼုမ်ႇပၢင်လူင်လႄႈ မိူင်းၼၢႆး ၶဝ်မႃး ၶဝ်ႈႁူမ်ႈပၢင်ပွႆးမူၼ်ႈသိူဝ်း ႁွင်ႉၵႂၢမ်းလႄႈ မီးၼွင်ႉၵူႈဢိူင်ႇဢိူင်ႇ ပီးၼွင်ႉၸၢဝ်းၶိူဝ်းပဢူဝ်းၼႂ်းမိူင်တႆး၊ ပီးၼွင်ႉၸၢဝ်းၶိူဝ်းထၼူႉၼႂ်းမိူင်းတႆး ၸွမ်းၼင်ႇ တၢင်းၵႃႈၽႂ်မၼ်းမီးၼၼ်ႉ လဝ်ႇမူၼ်ႈတူၼ်ႈၸႂ်ပၼ် (4)ဝၼ်း (4)ၶမ်ႈ ၼႆယဝ်ႉ။
ၵဵဝ်ႇၵပ်းလူၺ်ႈ ပွႆးလူင်းပၢင်သွၼ်လိၵ်ႈတႆး ပွၵ်ႈၵမ်းၼိုင်ႈၼႆႉ မီးလုၵ်ႈႁဵၼ်း (4000)ၵေႃႉၸမ်ၸမ် လႄႈ ၶူးပွင်သွၼ်မီး (200)ၵေႃႉ ၶၢဝ်းတၢင်းသွၼ်လိၵ်ႈ(2) လိူၼ်ပၢႆပၢႆ။
ဝၢၼ်ႈၼွၵ်ႈဝိူၵ်ႇ၊ ဢိူင်ႇပႃၶီးၼႆႉ မီးၼႂ်း ၸေႈဝဵင်းႁူဝ်ပူင်-မိူင်းတႆးပွတ်းၸၢၼ်း ၶဝ်ႈပႃးဝႆႉၼႂ်း ၸေႈမိူင်းၽွင်းငမ်းတူဝ်ၵဝ်ႇ ၼႃႈလိၼ်ပဢူဝ်း ဢၼ်လူင်ပွင်ၸိုင်ႈၶိုၼ်ႈမႃးမႂ်ႇတိတ်းမႅင်ႇပၼ် ပီႈၼွင်ႉၸၢဝ်းၶိူဝ်းပဢူဝ်းၼႂ်းမိူင်းတႆး ဢုပ်ႇပိူင်ႇၽွင်းငမ်းဝႆႉယၢမ်းယဵဝ်။
တႆးလွတ်ႈလႅဝ်း


text:
Federal Army or Multiple Army or State Protected Army
တပ်ႉသိုၵ်းၾႅတ်ႉတရႄႊလ်
ပိုၼ်ၶမ်း ၽယၵ်ႉဝူင်း 21/05/2014
ၸိုင်ႈမိူင်းၼိုင်ႈလုၵ်ႈတေလႆႈမီးတပ်ႉသိုၵ်းဢၼ်လဵဝ်ၼႆၼၼ်ႉ ၸွင်ႇၸႂ်ႈ? မိူင်းၼိုင်ႈလုၵ်ႈမီးလႆႈတပ်ႉသိုၵ်းလၢႆလၢႆ35 ဢၼ် ၼႆၼၼ်ႉ ၸွင်ႇယုမ်ႇႁိုဝ် ? ၸဵမ်ၸိူဝ်းၼႆႉ ႁဝ်းမႃးထတ်းတူၺ်းၵၼ်သေ ၸိုင်ႈမိူင်းႁူမ်ႈတုမ်မၢၼ်ႈၼႂ်းလၵ်းပိူင် ၾႅတ်ႉတရႄႊလ် ဢၼ်တေၸၢင်ႈမီးမႃးၼႂ်းပီ 2014-15 ၼႆႉ ၸွင်ႇတေၸၢင်ႈၵိူတ်ႇမီး တပ်ႉသိုၵ်းၾႅတ်ႉတရႄႊလ် ဢမ်ႇၼၼ် တပ်ႉသိုၵ်းမိူင်းႁူမ်ႈတုမ် (Federal Army or Union Army) လႆႈႁိုဝ်ၼႆၵၼ်။
ၼႂ်းၸိုင်ႈမိူင်းႁူမ်ႈတုမ်မၢၼ်ႊ(မီးၵႃႈၼႂ်းၸိုဝ်ႈ)မိူဝ်ႈလဵဝ် ဢမ်ႇႁၼ်မီးၸိုဝ်ႈတပ်ႉသိုၵ်းၾႅတ်ႉတရႄႊလ်၊ မီးၵႃႈတပ်ႉသိုၵ်း တတ်ႉမတေႃႇ ႁိုဝ် မျၢၼ်ႇမႃႉတတ်ႉမတေႃႇၼႆၵွႆးသေ ပဵၼ်တပ်ႉ သိုၵ်းဢၼ်မီးၸၢဝ်းၶိူဝ်းမၢၼ်ႈ ၵမ်ႈၼမ်ၶႂ်ႈဝႃႈ ႁူဝ်ပၢၵ်ႇ ၵဝ်ႈသိပ်းႁႃႈ၊ ၸၼ်ႉၸိၵ်းၸွမ်ပဵၼ် ၸၢဝ်းၶိူဝ်းမၢၼ်ႈတင်းပိုၵ်း၊ ၸၼ်ႉတမ်ႇသုတ်းပႃႈတႂ်ႈ တေႃႉတႄႉမီးၸၢဝ်းၶိူဝ်းဢွၼ်ႇ ၶၢင် ၶျၢင်း ယၢင်းဢိတ်းဢီႈၵႃႈၼႆႉၵွႆး တႆးၶႅၼ်းၵႆ။ တပ်ႉသိုၵ်းဢၼ်ဝႆႉမၢၵ်ႇမိူဝ်ယူႇတူဝ်ႈမိူင်းၸၢဝ်း ၶိူဝ်းၶဝ်ၼၼ်ႉ ပဵၼ်ၸၢဝ်းၶိူဝ်းမၢၼ်ႈ ဢၼ်ဢမ်ႇႁူႉၵႂၢမ်း၊ ဢမ်ႇႁူႉလွင်ႈၾိင်ႈထုင်းၸၢဝ်းၶိူဝ်းၼၼ်ႉလွၼ်ႉလွၼ်ႉ။ ၼႆႉၵူၼ်းၸၢဝ်းၶိူဝ်းၶဝ် ႁၼ်ဝႃႈ ဢမ်ႇတဵင်ႈထမ်းၼႂ်းသုၼ်ႇပုၼ်ႈၶဝ်။
ၵူၼ်းၸၢဝ်းၶိူဝ်းၶဝ်ယၢမ်းလဵဝ် ဢမ်ႇဝႃႈၶၢင် ၶျၢင်း တႆး မွၼ်း ယၢင်း ယၢင်းလႅင်တင်းယၶႅင်ႇ ၶႂ်ႈဝႆႉတပ်ႉသိုၵ်းၾႅတ်ႉတရႄႊလ် လႄႈတပ်ႉသိုၵ်းၸႄႈမိူင်းၸိူင်ႉၼႆလွၼ်ႉလွၼ်ႉ။ ၼႂ်းၽႅၼ်ၵၢၼ်မိူင်းဢၼ်မီးၸိုင်ႈမိူင်း ၾႅတ်ႉတရႄႊလ်၊ ၵၢၼ်တႅပ်းတတ်း ႁင်းၶေႃ၊ လၵ်းပိူင်ၻီႊမူဝ်ႊၶရေႊသီႊ၊ ၵၢၼ်ပူၵ်းပွင်ၵူၼ်းမိူင်း၊ ၵၢၼ်ၽဵဝ်ႈမူၺ်ႉ ယႃႈမဝ်းၵမ် ၼႆသေ သႂ်ႇပႃးၵၢၼ်ဝႆႉတပ်ႉ သိုၵ်းၸႄႈမိူင်းၼႆၼၼ်ႉၵူႈၸႄႈမိူင်း။
ၼႂ်းမိူင်းလုမ်ႈၾႃႉၶဝ်ၼႃႇ ၸွင်ႇမီးတပ်ႉသိုၵ်းၾႅတ်ႉတရႄႊလ်၊ ဢမ်ႇၼၼ်တပ်ႉသိုၵ်းႁူမ်ႇ လူမ်ႈၸႄႈမိူင်းႁိုဝ်ၼႆၼၼ်ႉ ႁဝ်းမႃးၶူၼ်ႉႁႃတူၺ်းလူး၊ ပိူၼ်ႈႁဵတ်းဝႆႉၸိူင်ႉႁိုဝ်ၵၼ်လၢႆလၢႆ။
ၵပ်းၵၢႆႇလူၺ်ႈမိူင်းႁူမ်ႈတုမ်ၸႅတ်ႈၸၢင်ႇ (Federal Union) သေ ၵမ်ႈပႃႈၼမ်ႁၼ်ထိုင်ဝႃႈ မိူင်းလႂ်ဢမ်ႇဝႃႈတင်းမိူင်း ၶွမ်ႊမိဝ်ႊၼိသ်ႉတ်လႄႈမိူင်းတီႊမူဝ်ႊၶရေႊသီႊယဝ်ႉ တပ်ႉသိုၵ်းႁႄႉၵင်ႈဝၢၼ်ႈမိူင်းၼႆႉ တေလႆႈမီးၸုမ်းလဵဝ်လႄႈ ယူႇပႃႈတႂ်ႈၵၢၼ်ၵုမ်းၵမ်ၽူႈၵွၼ်းတပ်ႉၵေႃႉလဵဝ်။ ယွၼ်ႉတၢင်းႁၼ်ထိုင်ၶေႃႈၼႆႉသေ ပဵၼ်ၵၢၼ်ထူၵ်းဢဝ်ပၼ်ႁႃမႃး ထဵင်ၵၼ်တႄႉ တႄႉဝႃႈဝႃႈၼႂ်းၶၢဝ်းယၢမ်းၵိူတ်းသိုၵ်း/ၽွင်းတေဢဝ်ငမ်းယဵၼ်ၵၼ်မိူဝ်ႈလဵဝ်ၼႆႉ။
လွင်ႈၼႆႉ ၵွပ်ႈသိုဝ်ႇၶၢဝ်ႇၵမ်ႈၼမ် ဢွၼ်ၵၼ်ထူၵ်းမႃးပဵၼ်ပၼ်ႁႃသေ တႅမ်ႈ/လၢတ်ႈၵၼ် လႄႈၾၢႆႇလူင်ပွင်ၸိုင်ႈၵမ်ႈၽွင်ႈ (ၸိူင်ႉၼင်ႇတွၵ်ႉတိူဝ်ႊသဵၵ်ႉၽႂႃး) ၵေႃႈ လၢတ်ႈဢွၵ်ႇၼႂ်း ၼႅင်ႈၶၢႆႇ (ၼႅတ်ႉ) ဝႃႈဢမ်ႇပဵၼ်လႆႈလွင်ႈၼႆႉ။ ပၢႆးဝူၼ်ႉ ၵူၼ်းယွင်ႇၵွႆးဢိူဝ်ႈ မိူင်းၼိုင်ႈလုၵ်ႈလႄႈ ပၼ်မီးတပ်ႉသိုၵ်းလၢႆလၢႆၸုမ်းၼႆႉၼႆ။ ၾၢႆႇလုၵ်ႉၾိုၼ်ႉၸိူဝ်းယိပ်းၵွင်ႈၵၢင်ႇဝႆႉၵေႃႈ ယွၼ်ႉဢမ်ႇၶႂ်ႈပၼ်တၢင်းဢဵၼ်းဢၢၼ်းၸိူဝ်ႉၸၢတ်ႈႁၢႆလႄႈ ဝႆႉတပ်ႉသိုၵ်းမိူင်းၽွမ်ႉႁူမ်ႈၵွႆးပႆႇယဝ်ႉ ထုၵ်ႇလႆႈမီးပႃး တပ်ႉသိုၵ်းႁူမ်ႇလူမ်ႈၸႄႈမိူင်းၽႂ်မၼ်းဢိူဝ်ႈၼႆသေ ၸင်ႈယိုၼ်ဝႆႉလွၵ်းၸုၵ်းၸုမ်း တူဝ်ၵဝ်ႇၽႂ်မၼ်း (ၸိူင်ႉၼင်ႇတပ်ႉ သိုၵ်းၸိုင်ႈတႆးပွတ်းၸၢၼ်း- SSA-S လႄႈတပ်ႉသိုၵ်းႁူမ်ႈ တုမ်ယၢင်းၽိူၵ်ႇ- KNU) ။
ပၼ်ႁႃၵဵဝ်ႇတင်းလိူင်ႈၼႆႉ ဢမ်ႇႁႃလၢႆးဢွၵ်ႇမၼ်းလႆႈတိုၼ်းဢမ်ႇယဝ်ႉၵၢၼ်၊ တိုၼ်းဢမ်ႇ ပဵၼ်လွင်ႈငမ်းယဵၼ်ထႃဝရ လႆႈလႄႈပေႃးႁူမ်ႈၵၼ်ႁႃလၢႆးဢွၵ်ႇမၼ်းလႆႈဝၢၼ်ႈမိူင်းၸင်ႇတေၵၢတ်းယဵၼ် (သုၼ်ႇတူဝ်) ႁၼ်ထိုင်ၼင်ႇၼႆ။ ၽူႈတႅမ်ႈ ႁၼ်မႅၼ်ႈၼႂ်းၽိုၼ်ၶၢဝ်ႇ (ဢၼ်ၼိုင်ႈ) လႄႈၶႂ်ႈဢဝ်မႃးသိုပ်ႇလၢတ်ႈၼႄၽူႈႁၵ်ႉၸၢတ်ႈၶဝ်ၸိူဝ်းသူင်ၵၢၼ်မိူင်း ပိူဝ်ႈတႃႇ ဢဝ်ဝႆႉၵမ်ႉ ၸွႆႈပၢႆးဝူၼ်ႉပၢႆးၼိုၵ်ႉ ၼႂ်းၵၢၼ်ဝၢင်းၽႅၼ်ပၢႆးသိုၵ်းၸိူဝ်ႉၸၢတ်ႈၶၢဝ်းၼႃႈ ဢမ်ႇၼမ်ၵေႃႈဢေႇ တေၸၢင်ႈ လႆႈၽွၼ်းပၢင်ႈမၼ်းယူႇႁိုဝ်ၼႆၼၼ်ႉယူႇ။
တီႈၼႆႈၼႆႉၽူႈတႅမ်ႈတေၸူၵ်းၼႄသၵ်ႈသေႇ ဢၼ်ယိုၼ်းထိုင်ၼၼ်ႉၵမ်ႈၽွင်ႈ၊ ပဵၼ်လႆႈ ဢမ်ႇပဵၼ်လႆႈၼၼ်ႉ ယူႇတီႈ ၵူၼ်းၵၢၼ်မိူင်းၵၢၼ်သိုၵ်းၶဝ် ထတ်းသၢင်ဢဝ်ၵွႆးၸိူင်ႉၼႆ။ တၢင်းမိူင်းၶွမ်ႊမိဝ်ႊၼိသ်ႉတ်- ၸိူင်ႉမိူင်းၶႄႇလႅင် ဢမ်ႇၸႅၵ်ႇ ပဵၼ်တပ်ႉလိၼ် တပ်ႉၼမ်ႉ တပ်ႉလူမ်းမိူၼ်ပိူၼ်ႈ၊ တင်းမိူင်းပတ်းပိုၼ်ႉၶဝ်ဝႆႉပဵၼ်တပ်ႉသိုၵ်းၵူၼ်းမိူင်း (The People’s Army) ၼႆၸိုဝ်ႈလဵဝ်ၵွႆး၊ ၼၼ်ၵေႃႈယႃႇ ၸႅၵ်ႇတပ်ႉသိုၵ်းဝႆႉပဵၼ်သၢမ်သႅၼ်း တပ်ႉသိုၵ်းငဝ်ႈ ၸိုင်ႈ (Central Army)၊ တပ်ႉသိုၵ်းဢွင်ႈတီႈ ( Local Army)၊ လႄႈတပ်ႉသိုၵ်းၵူၼ်းမိူင်း (Militias) ၼႆသေ တင်းသၢမ်သႅၼ်းမီးၵၢၼ်ၵွၼ်းၵမ် ႁင်းၽႂ်ႁင်းမၼ်း ဢမ်ႇၶိုၼ်ႈၸူးၵၼ်။ မိူဝ်ႈမီးသိုၵ်းမီးသိူဝ်မႃး ၶိုၼ်းၵေႃႇတင်ႈတပ်ႉသမၵ်းၸႂ်ၸူဝ်ႈၶၢဝ်း (Volunteer Army) သေ ယူႇၼႅဝ်းၼႃႈ (ၼႃႈသိုၵ်းတႃႇသေႇ) ၼၼ်ႉထႅင်ႈ။ တပ်ႉဢွင်ႈတီႈတင်းတပ်ႉသိုၵ်းၵူၼ်းမိူင်း ၼႆႉပိူင်လူင်မၼ်း ဝႆႉပဵၼ်တပ်ႉႁူမ်ႈလူမ်ႈၸႄႈမိူင်းၽွင်းငမ်းတူဝ်ၵဝ်ႇတီႈလႂ်တီႈၼၼ်ႉလႄႈ ဝႆႉၽူႈၵွၼ်းတပ်ႉသုင်သုတ်းၸွမ်းဢွင်ႈတီႈလႂ် ဢွင်ႈတီႈၼၼ်ႉသေ ၵုမ်းၵမ်ၵၼ်ၵမ်းသိုဝ်ႈ ပႃႈတႂ်ႈလူင်ပွင်ၸိုင်ႈၸႄႈမိူင်းလႂ်ၸႄႈမိူင်းၼၼ်ႉ။ ယဝ်ႉၵေႃႈ တပ်ႉသိုၵ်း တင်းမူတ်းၼႆႉ ဝႆႉၶွမ်ႊမိသ်ႉသျၼ်ႊငဝ်ႈငုၼ်းသိုၵ်းသေ ၵုမ်းၵမ်ဢဝ်ႁဵတ်းၼႆ။ (မိူင်းရသ်ႉသိယိူဝ်ႊလႄႈ မိူင်းၵႅဝ် (ဝႅတ်ႉၼၢမ်း) ၵေႃႈ တိုဝ်းၸွမ်းလၵ်းပိူင်ၼႆႉမိူၼ်ၼၼ်)။
တၢင်းမိူင်းတီႊမူဝ်ႊၶရေႊသီႊ- ၸိူင်ႉမိူင်းဢမေႊရိၶိူဝ်းသမ်ႉ ဝႆႉတပ်ႉသိုၵ်း 6 တပ်ႉၵမ်းလဵဝ်၊ လႄႈၸႅၵ်ႇဢွၵ်ႇပဵၼ် တပ်ႉလိၼ်၊ တပ်ႉႁိူဝ်း၊ တပ်ႉၵၢင်ႁၢဝ်၊ တပ်ႉၶိုၼ်ႈၾင်ႇ၊ တပ်ႉပႂ်ႉၸၢႆးၼမ်ႉ၊ လႄႈတပ်ႉပႂ်ႉၸိုင်ႈမိူင်းၸိူင်ႉၼႆ။ ပုၼ်ႈတႃႇ တပ်ႉလိၼ် ႁိူဝ်း တပ်ႉတပ်ႉၵၢင်ႁၢဝ် တင်းသၢမ် တပ်ႉဢမ်ႇၵုမ်းၵမ်ၵေႃႉလဵဝ်၊ တပ်ႉသႅၼ်းလႂ်သႅၼ်းၼၼ်ႉ မီးသုၼ်ႇ ၵွၼ်းၵမ်တူဝ်ၵဝ်ႇႁင်းၶေႃ၊ မီးသုၼ်ႇႁဵတ်းလႆႈလွတ်ႈလႅဝ်းထၢင်ႇႁၢင်ႈၽဵင်ႇပဵင်းၵၼ်။ တပ်ႉလိၼ် တပ်ႉႁိူဝ်း တပ်ႉၵၢင် ႁၢဝ်လႄႈတင်းတပ်ႉၶိုၼ်ႈၾင်ႇ မီးႁွင်ႈၵၢၼ်လူင်ၽႂ်မၼ်း ႁူမ်ႈယူႇပႃႈတႂ်ႈႁွင်ႈၵၢၼ် လူင်ၾၢႆႇၵႅတ်ႇၶႄ။
မိူဝ်ႈဢွၼ်တၢင်းပီ 1947 တပ်ႉလိၼ် တပ်ႉႁိူဝ်း တပ်ႉၵၢင်ႁဝ် မီးႁွင်ႈၵၢၼ်လူင်ၽွင်းငမ်းႁင်းၶေႃၽႂ်မၼ်း။ ဝၢႆးမႃးၸင်ႇ ဢဝ်မႃးဝႆႉပႃႈတႂ်ႈႁွင်ႈၵၢၼ်လူင်ၾၢႆႇၵႅတ်ႇၶႄသေ တင်ႈ ၸဝ်ႈပွင်ၵၢၼ်ၽႂ်မၼ်းၵုမ်းၵမ်ဝႆႉႁဵတ်းၼႆ။
တပ်ႉပႂ်ႉၸၢႆးၼမ်ႉ (Coast Guard) ၼႆႉ မိူဝ်ႈတႄႇမၼ်း ဢဝ်ဝႆႉပႃႈတႂ်ႈႁွင်ႈၵၢၼ်လူင်ၾၢႆႇငိုၼ်းတွင်းသေ ဝၢႆးမႃး ၸင်ႇဢဝ်ၶၢႆႉ မႃးဝႆႉပႃႈတႂ်ႈႁွင်ႈၵၢၼ်လူင်ၾၢႆႇႁူမ်ႇလူမ်ႈ၊ ပေႃးမီးသိုၵ်းမီးသိူဝ် မိူဝ်ႈလႂ် ဢဝ်ၵႂႃႇဝႆႉပႃႈတႂ်ႈတပ်ႉ ႁိူဝ်းသေ ၶဝ်ႈပၢင်တိုၵ်းလႆႈ ၵမ်းလဵဝ်။ ၼင်ႇႁိုဝ်တေၵုမ်းၵမ်ငၢႆႈလႄႈဝႆးၼၼ်ႉ တပ်ႉသိုၵ်းတင်း (6) တပ်ႉ တင်ႈဝႆႉၸုမ်းၽူႈၵွၼ်း တပ်ႉသိုၵ်းသုင်သုတ်း သေၵုမ်းၵမ်ဝႆႉ။ ၸုမ်းၽူႈၵွၼ်းတပ်ႉသိုၵ်းသုင်သုတ်းၼႆႉ ပဵၼ်ၵႃႈတီႈၵိူဝ်းၵုမ်ၵၢၼ်သိုၵ်းၸွမ်ၸိုင်ႈ (သမတ) ၵွႆးသေ ၵၢၼ်ဝၢင်းၽႅၼ်ၵၢၼ်သိုၵ်းတင်းမူတ်းၼႆႉ ဝႆႉပဵၼ်ပုၼ်ႈၽွၼ်းၸွမ်ၸိုင်ႈ (ၵွပ်ႈၸွမ်ၸိုင်ႈပဵၼ်ၽူႈၵွၼ်း တပ်ႉၸွမ်ၸိၵ်းသိုၵ်း) လႄႈၽွင်းလူင်ႁွင်ႈၵၢၼ်ၾၢႆႇၵႅတ်ႇ ၶႄတင်းၽူႈၵွၼ်းတပ်ႉတိူင်းတင်း (9) တိူင်းၶဝ်ၸိူင်ႉၼႆ။ တပ်ႉတိူင်း (9) တိူင်းၼၼ်ႉ တႃႇ (6) တိူင်းၼႆႉ ဝႆႉၸွတ်ႇတူဝ်ႈလုမ်ႈၾႃႉၸွမ်းပၢႆးသိုၵ်း (Strategy) သေ ၵိုတ်း (3) တိူင်း သမ်ႉဝႆႉပဵၼ်တပ်ႉတိူင်းတူင်ႉၼိုင်ၼႆယူႇ။
ယူႇတီႈတပ်ႉသိုၵ်းၵူၼ်းမိူင်းသေ ယဵၼ်းပဵၼ်မႃးတပ်ႉသိုၵ်းပႂ်ႉမိူင်း (National Guard) ၼၼ်ႉ ဢဝ်ႁဵတ်းပဵၼ်တပ်ႉသိုၵ်း ႁူမ်ႇလူမ်ႈၸႄႈမိူင်း (State Security Guard)၊ တပ်ႉသိုၵ်းႁူမ်ႇလူမ်ႈ ၸႄႈမိူင်းၼႆႉၵေႃႈ ၸႅၵ်ႇၽႄဝႆႉပဵၼ်တပ်ႉလိၼ် တပ်ႉၵၢင်ႁၢဝ် ၼႆသွင်တပ်ႉ။ ငိုၼ်းတွင်း တႃႇၸႂ်ႉၸၢႆႇတပ်ႉသိုၵ်းၼႆႉ လူင်ပွင်ၸိုင်ႈမိူင်းႁူမ်ႈတုမ်၊ တပ်ႉလိၼ်လႄႈ တပ်ႉၵၢင်ႁၢဝ် ႁူမ်ႈၵၼ်ဢဝ်ပုၼ်ႈၽွၼ်းပၼ်းတင်းမူတ်းၼႆယူႇ။ ယူင်ႉၶၢပ်ႈၸုမ်းပလိၵ်ႈၶဝ်ၵေႃႈ ၸႅၵ်ႇဝႆႉပဵၼ်ၸုမ်း ပလိၵ်ႈၸႄႈမိူင်း ဢၼ်မီးပႃႈတႂ်ႈလူင်ပွင်ၸိုင်ႈၸႄႈမိူင်းၵမ်းသိုဝ်ႈ လႄႈၸုမ်းပလိၵ်ႈမိူင်းႁူမ်ႈတုမ် ဢၼ်ပဵၼ် (FBI) ယူႇပႃႈတႂ်ႈလူင်ပွင်ၸိုင်ႈ မိူင်းႁူမ်တုမ်ၵမ်းသိုဝ်ႈၸိူင်ႉၼႆ။ ပုၼ်ႈတႃႇဢဝ်ႁူမ်ႇလူမ်းၼႂ်းမိူင်းလႄႈၵႅတ်ႇၶႄဝၢၼ်ႈမိူင်းၼၼ်ႉ ဝႆႉပၼ်ပုၼ်ႈၽွၼ်း တပ်ႉသိုၵ်းပႂ်ႉဝၢၼ်ႈမိူင်း (Territorial Army) ၶဝ်ၸႅၵ်ႇၽႄၵၼ်ဝႆႉ။
မိူင်းဢၼ်ဝၢင်းပိုၼ်ႉထၢၼ်ၽွင်းငမ်းဝႆႉၼိူဝ်သႃသၼႃး- ၸိူင်ႉၼင်ႇမိူင်းဢီႊရၼ်ႊ (Iran) ၼၼ်ႉ ၶဝ်ဝႆႉတပ်ႉသိုၵ်း 2 ဢၼ်၊ တပ်ႉသိုၵ်းလူင် (Regular Army) လႄႈတပ်ႉသိုၵ်းၵႅတ်ႇၶႄလၢႆးလုၵ်ႉၾိုၼ်ႉ (Revolutionary Guard)၊ တင်းသွင်တပ်ႉသိုၵ်း ဢဝ်ဝႆႉပႃႈတႂ်ႈၵၢၼ်ၵုမ်းၵမ်ၶွင်ႊသီႊသႃသ ၼႃးဢိသ်ႉသလၢမ်းသေ တင်းသွင်တပ်ႉသိုၵ်း ၸႅၵ်ႇဝႆႉ တပ်ႉလိၼ် တပ်ႉႁိူဝ်း တပ်ႉၵၢင်ႁၢဝ် ႁင်းၽႂ်ႁင်းမၼ်းၶေႃၶေႃ။ သမ်ႉမီးထႅင်ႈတပ်ႉသိုၵ်းၵႅတ်ႇၶႄ ၸိုင်ႈမိူင်း (Republican Army) ၼႆထႅင်ႈ တပ်ႉၼိုင်ႈႁဵတ်းၼႆ။
ပေႃးတူၺ်းလၵ်းထၢၼ် (သၵ်ႈသေႇ) ၵမ်ႈၽွင်ႈဢၼ်ၼႄမႃးပႃႈၼိူဝ်ၼႆႉ တၢင်းၶူဝ်ႈၾၢႆႇၶွမ်ႊမိဝ်ႊၼိသ်ႉတ်၊ ၶူဝ်ႈၾၢႆႇ ၻီႇမူဝ်ႇၶရေႇသီႇ ႁူမ်ႈတင်းၶူဝ်ႈသႃသၼႃးၸိုင် တေလႆႈႁၼ်ဝႃႈၼိုင်ႈမိူင်း (မိူင်းၼိုင်ႈလုၵ်ႈ) ၼႆႉ ဝႆႉတပ်ႉသိုၵ်းလၢႆဢၼ် လႆႈယူႇ။ ဝႆႉလၢႆတပ်ႉသိုၵ်းၵေႃႈ ဢမ်ႇသုၵ်ႉယုင်ႈသင်။ မၼ်းယူႇတီႈလၵ်းပိူင်ၽွင်းငမ်းဝၢၼ်ႈမိူင်းၵႅၼ်ႇၶႅင် ဢမ်ႇၵႅၼ်ႇၶႅင်၊ လွင်ႈၽဵင်ႇပဵင်း မီး ဢမ်ႇမီး၊ လွင်ႈဝႆႉဝၢင်းၸႂ်ၵၼ်၊ လွင်ႈသိုဝ်ႈယူဝ်းတေႃႇၵၼ်သုင် ဢမ်ႇသုင်ၼၼ်ႉၵွႆး။
ၸိုင်ႈမိူင်းႁူမ်ႈတုမ်မၢၼ်ႈႁဝ်းလူး ၸွင်ႇတေႁဵတ်းလႆႈ၊ လွင်ႈႁႂ်ႈမီးတပ်ႉသိုၵ်းၸိုင်ႈမိူင်းႁူမ်ႈတုမ်၊ တပ်ႉသိုၵ်းႁူမ်ႈလူမ်ႈ ၸႄႈမိူင်းၽႂ်မၼ်း၊ ပလိၵ်ႈၸိုင်ႈမိူင်းလႄႈပလိၵ်ႈၸႄႈမိူင်းၽႂ်မၼ်း ၸိူဝ်းၼႆႉၼၼ်ႉ။ ၽူႈလူင်ႉလႅၼ်ႇၵၢၼ်မိူင်းတႆး ၸဝ်ႈၼိုင်ႈတႄႉလၢတ်ႈဝႃႈ- ပေႃးႁဵတ်းလႆႈ ဝၢၼ်ႈမိူင်းတေၵတ်းယဵၼ်ၶိုၼ်ႈယႂ်ႇ၊ ပေႃးဢမ်ႇႁဵတ်းလႆႈ ဝၢၼ်ႈမိူင်းတေ သုၵ်ႉယုင်ႈၵႂႃႇထႅင်ႈၶၢဝ်းယၢဝ်းလႄႈ တေတူၵ်းလႃႈတူၵ်းလိုၼ်းပိူၼ်ႈ။ ပၼ်ႁႃလွင်ႈၼႆႉ ယူႇတီႈလူင်ပွင်ၸိုင်ႈၼႄႇ ယူႇတီႈၸၢဝ်းၶိူဝ်းၼႆၼၼ်ႉ ပေႃးႁႃၶေႃႈတွပ်ႇမၼ်းလႆႈၵေႃႈ တေၸၢင်ႈယၢႆႉၶိုၼ်ႈၼႃႈ တႃႇၵႂႃႇၸူးတီႈၵတ်းယဵၼ်ထႃဝရ ၼၼ်ႉယူႇ-ၼႆ။


text:
လုၵ်ႈႁဵၼ်းႁူင်းႁဵၼ်းၸၼ်ႉသိပ်း တေတွပ်ႇလိၵ်ႈ တီႈဝဵင်းမူႇၸႄႈ- ၼမ်ႉၶမ်း ၸိုင်ႈတႆးပွတ်းႁွင်ႇ။ ပေႃႈမႄႈလႆႈ ပၼ်ငိုၼ်းတီႈ ၾၢႆႇပၢႆးပၺ်ၺႃၸေႈဝဵင်း ၼပ်ႉႁူဝ်ႁဵင်။
တီႈၸေႈဝဵင်းၼမ်ႉၶမ်း- တီႈဝဵင်းမူႇၸႄႈ ၸိုင်ႈတႆးပွတ်းႁွင်ႇ၊ ပိူဝ်ႈတႃႇလုၵ်ႈႁဵၼ်းၶဝ်တွပ်ႇလိၵ်ႈၸၼ်ႉ 10 ၽွင်းၵၢင် လိူၼ်မၢတ်ႊၶျ် (ပီ 2014) ၼႆႉသေ ပေႃႈမႄႈၵူၼ်းမိူင်း ၸိူဝ်းပဵၼ်ပေႃႈလႄႈလုၵ်ႈႁဵၼ်းၶဝ် လႆႈၵႂႃႇပၼ်ငိုၼ်း တီႈၽူႈၵွၼ်း ၾၢႆႇပၢႆးပၺ်ၺႃၸေႈဝဵင်းၼမ်ႉၶမ်း ၼပ်ႉႁူဝ်ႁဵင်။ လွင်ႈၼႆႉ ႁဵတ်းႁႂ်ႈၵူၼ်းဝၢၼ်ႈ ၵူၼ်းမိူင်းမီးလွင်ႈ ဢမ်ႇႁၢၼ်ႉၸႂ်။
ပေႃႈမႄႈလုၵ်ႈႁဵၼ်းၵေႃႉၼိုင်ႈလၢတ်ႈဝႃႈ- လႆႈၵႂႃႇသႂ်ႇငိုၼ်းတီႈ ၽူႈၵွၼ်းၾၢႆႇပၢႆးပၺ်ၺႃၸေႈဝဵင်းၼမ်ႉၶမ်း တေႃႇၵျႃႇပွၵ်ႉ၊ ၵဵပ်းငိုၼ်းလုၵ်ႈႁဵၼ်းၼိုင်ႈၵေႃႉ သွင်ႁဵင်တေႃႇထိုင်သီႇႁဵင်၊ မၢင်ၵေႃႉလႆႈပၼ်သွင်ႁဵင်၊ မၢင်ၵေႃႉ လႆႈပၼ်သီႇႁဵင်၊ လႆႈပၼ်ဢမ်ႇၽဵင်ႇၵၼ်၊ ႁဵတ်းႁိုဝ်ပိူင်ႈၵၼ်ၵေႃႈဢမ်ႇႁူႉ။ လွင်ႈၼႆႉ လူင်ပွင်ၸိုင်ႈၶဝ် တတ်းမၵ်းဝႆႉႁႃႉ၊ ၶႂ်ႈႁႂ်ႈၸဝ်ႈၼႃႈ တီႈၾၢႆႇပၢႆးပၺ်ၺႃမိူင်းတႆး သပ်းလႅင်းၼႄၵူၼ်းဝၢၼ်ႈၵူၼ်းမိူင်းၽွင်ႈ- ဝႃႈၼႆ။
သိုပ်ႇလၢတ်ႈထႅင်ႈဝႃႈ- ၵႃႈၶဝ်ႈတွပ်ႇလိၵ်ႈၼႆႉ မၢင်ႁူင်းႁဵၼ်းၵေႃႈ ယင်းလႆႈငိၼ်းဝႃႈဢမ်ႇလႆႈပၼ်သေဢိတ်း။ ၵွပ်ႈၼႆ တုၵ်းယွၼ်းႁႂ်ႈလူင်ပွင်ၸိုင်ႈလၢတ်ႈပၼ်။ မိူဝ်ႈၵူႈပီပူၼ်ႉမႃးၵေႃႈ တႃႇတေၶဝ်ႈပၢင်တွပ်ႇလိၵ်ႈ ၸၼ်ႉသိပ်းၼႆႉ လႆႈသဵင်ႈ ငိုၼ်းယူႇ၊ ၵူၺ်းၵႃႈ ဢမ်ႇလႆႈသဵင်ႈၼမ်- ဝႃႈၼႆ။
ႁူင်းႁဵၼ်းလူင်ပွင်ၸိုင်ႈမၢၼ်ႈၼႆႉ ၸၼ်ႉငဝ်ႈတေႃႇထိုင်ၸၼ်ႉၵၢင် တွပ်ႇလိၵ်ႈယဝ်ႉတူဝ်ႈၵႂႃႇၼႂ်းလိူၼ်ၾႅပ်ႊၿိဝ်ႊရီႊ။ ၸၼ်ႉသိပ်းၼႆႉ ၵူႈပီမီးပၢင်တွပ်ႇလိၵ်ႈမွၵ်ႈၼႂ်းဝၼ်းတီႈ 12-13 လိူၼ်မၢတ်ႊၶျ်။ ပီၼႆႉ တီႈဝဵင်းမူႇၸႄႈ- ၼမ်ႉၶမ်း တေမီးပၢင်တွပ်ႇလိၵ်ႈ ၸၼ်ႉသိပ်း တႄႇဝၼ်းတီႈ 12/03/2014 ၵႂႃႇၼင်ႇၵဝ်ႇ။